目录

[小品經序 釋僧睿 鱗 535](#_Toc482045141)

[摩訶般若波羅蜜經卷第一 <丹本摩訶上有小品二字> 535](#_Toc482045142)

[小品般若波羅蜜經卷第二 鱗 542](#_Toc482045143)

[小品般若波羅蜜經卷第三 鱗 549](#_Toc482045144)

[小品般若波羅蜜經卷第四 鱗 557](#_Toc482045145)

[小品般若波羅蜜經卷第五 鱗 564](#_Toc482045146)

[小品般若波羅蜜經卷第六 鱗 572](#_Toc482045147)

[小品般若波羅蜜經卷第七 鱗 579](#_Toc482045148)

[小品般若波羅蜜經卷第八 鱗 588](#_Toc482045149)

[小品般若波羅蜜經卷第九 鱗 594](#_Toc482045150)

[小品般若波羅蜜經卷第十 鱗 601](#_Toc482045151)

小品經序 釋僧睿 鱗

般若波羅蜜經者窮理盡性之格言,

菩薩成佛之弘軌也.軌不弘則不足

以寮群異指其歸,性不盡,則物何以

登道場,成正覺?正覺之所以成,群異

之所以一何莫由斯道也是以異教慇

懃三撫以之頻發,功德疊挍,九增以

之屢至,如問相摽玄而玄其玄,幻品

忘寄而忘其忘,道行坦其津.難問窮

其源,隨喜忘趣以要終,照明不化以

卽玄,章雖三十,貫之者道,言雖十萬,

倍之者行,行凝然後,無生道足,然後

補處及此而變一切智也法華鏡本

以凝照般若冥末以解懸解懸理趣菩

薩道也.凝照鏡本告其終也.終而不

泯,則歸途扶疏有三實之迹,㩲應不

夷,則亂緖紛綸,有惑趣之異.是以法

華、般若,相待以期終,方便實化,冥一

以俟盡,論其窮理盡性夷明萬行,則

實不如照,取其大明眞化解本無三,

則照不如實.是故歎深則般若之功

重,美實則法華之用微,此經之尊,三

撫三囑,未足惑也.有秦太子者,寓迹

儲宮,擬韻區外,翫味斯經,夢想增至,

准悟大品,深知譯者之失,會聞究摩

羅法師,神授其文,眞本猶存,以弘始

十年二月六日,請令出之,至四月三

十日,校正都訖.考之舊譯,眞若荒田

之稼芸,過其半未詎多也.斯經正文,

凡有四種,是佛異時適化廣略之說

也.其多者云,有十萬偈,少者六百偈,

此之大品,乃是天竺之中品也.隨宜

之言,復何必計其多少,議其煩簡耶?

梵文雅質案本譯之,於麗巧不足,撲

正有餘矣.幸冀文悟之賢,略其華而

幾其實也.

摩訶般若波羅蜜經卷第一 <丹本摩訶上有小品二字>

後秦龜茲國三藏鳩摩羅什, 譯

初品第一

如是我聞.一時,佛在王舍城耆闍崛

山中.與大比丘僧千二百五十人俱,

皆是阿羅漢.諸漏已盡,如調象王,所

作已辦,捨於重擔,逮得己利,盡諸有

結,正智解脫,心得自在.唯除阿難.爾

時,佛告須菩提:「汝樂說者,爲諸菩薩,

說所應成就般若波羅蜜.」舍利弗卽

作是念:「須菩提自以力說,爲承佛神

力?」.須菩提知舍利弗心所念,語舍利

弗言:「佛諸弟子敢有所說,皆是佛力.

所以者何?佛所說法,於中學者,能證

諸法相,證已有所言說,皆與法相不

相違背,以法相力故.」爾時,須菩提白

佛言:「世尊,佛使我爲諸菩薩.說:「所應

成就般若波羅蜜.」,世尊所言菩薩,菩

薩者,何等法義是菩薩?我不見有法

名爲菩薩.世尊,我不見菩薩,不得菩

薩,亦不見不得般若波羅蜜,當教何

等菩薩般若波羅蜜?若菩薩聞作是

說,不驚不怖,不沒不退,如所說行,是

名教菩薩般若波羅蜜.復次,世尊,菩

薩行般若波羅蜜時,應如是學不念

是菩薩心.所以者何?是心非心,心相

本淨故.」爾時,舍利弗語須菩提:「有此

非心心不?」須菩提語舍利弗:「非心心

可得,若有若無不?」舍利弗言:「不也.」須

菩提語舍利弗:「若非心心不可得有

無者,應作是言有心無心耶?」舍利弗

言:「何法爲非心?」須菩提言:「不壞不分

別.菩薩聞作是說,不驚不怖,不沒不

退.當知是菩薩不離般若波羅蜜行.

若善男子善女人欲學聲聞地,當聞

是般若波羅蜜,受持讀誦,如說修行.

欲學辟支佛地,當聞是般若波羅蜜

受持讀誦,如說修行.欲學菩薩地,亦

當聞是般若波羅蜜,受持讀誦,如說

修行.所以者何?般若波羅蜜中,廣說

菩薩所應學法.」須菩提白佛言:「世尊,

我不得不見菩薩,當教何等菩薩般

若波羅蜜?世尊,我不見菩薩法來去,

而與菩薩作字言,是菩薩我則疑悔.

世尊,又菩薩字無決定、無住處.所以

者何?是字無所有故.無所有,亦無定

無處.若菩薩聞是事,不驚不怖,不沒

不退,當知是菩薩畢竟住不退轉地,

住無所住.復次,世尊,菩薩行般若波

羅蜜時,不應色中住,不應受、想、行、識

中住.何以故?若住色中,爲作色行,若

住受、想、行、識中,爲作識行,若行作法,

則不能受般若波羅蜜,不能習般若

波羅蜜,不具足般若波羅蜜,則不能

成就薩婆若.何以故?色無受想,受、想、

行、識,無受想.若色無受則非色,受、想、

行、識,無受則非識,般若波羅蜜亦無

受.菩薩應如是學行般若波羅蜜,是

名菩薩諸法無受三昧,廣大無量無

定,一切聲聞辟支佛,所不能壞.何以

故?是三昧不可以相得,若是三昧可

以相得先尼梵志於薩婆若智,不應

生信.先尼梵志以有量智,入是法中,

入已不受色,不受受、想、行、識,是梵志

不以得門見.是智不以內色見,是智

不以外色見是智不以內外色見是

智亦不離內外色見,是智不以內受、

想、行、識見,是智不以外受、想、行、識見.

是智不以內外受、想、行、識見,是智亦

不離內外受、想、行、識見.是智先尼梵

志信解薩婆若智,以得諸法實相故,

得解脫.得解脫已,於諸法中,無取無

捨乃至涅槃亦無取無捨.世尊,是名

菩薩般若波羅蜜.不受色,不受受、想、

行識.雖不受色,不受受、想、行、識,未具

足佛十力、四無所畏、十八不共法,終

不中道而般涅槃.復次,世尊,菩薩行

般若波羅蜜,應如是思惟;何等是般

若波羅蜜是誰般若波羅蜜,若法不

可得,是般若波羅蜜耶?若菩薩作是

思惟,觀時不驚不畏,不怖不沒不退,

當知是菩薩不離般若波羅蜜行.」

爾時,舍利弗語須菩提:「若色離色性,

受、想、行、識離識性,般若波羅蜜離般

若波羅蜜性者,何故說菩薩不離般

若波羅蜜行?」須菩提言:「如是舍利弗,

色離色性,受、想、行、識離識性,般若波

羅蜜離般若波羅蜜性,是法皆離自

性,性相亦離.」舍利弗言:「若菩薩於是

中學,能成就薩婆若耶?」須菩提言:「如

是舍利弗菩薩如是學者能成就薩

婆若.所以者何?一切法無生無成就

故.若菩薩如是行者,則近薩婆若.」

爾時,須菩提語舍利弗言:「菩薩若行

色行爲行相,若生色行,爲行相,若滅

色行爲行相,若壞色行爲行相,若空

色行爲行相,我行,是行亦是行相.若

行受、想、行、識行爲行相,若生識行爲

行相,若滅識行爲行相,若壞識行爲

行相,若空識行爲行相,我行是行亦

是行相.若作是念,能如是行者,是行

般若波羅蜜亦是行相.當知是菩薩

未善知方便.」舍利弗語須菩提:「今菩

薩云何行名爲行般若波羅蜜?」須菩

提言:「若菩薩不行色,不行色生,不行

色滅,不行色壞,不行色空,不行受、想、

行、識,不行識生,不行識滅,不行識壞,

不行識空,是名行般若波羅蜜.不念

行般若波羅蜜,不念不行,不念行不

行,亦不念非行非不行,是名行般若

波羅蜜.所以者何?一切法無受故.是

名菩薩諸法無受三昧,廣大無量無

定,一切聲聞、辟支佛所不能壞.菩薩

行是三昧,疾得阿耨多羅三藐三菩

提.須菩提承佛威神,而作是言:「若菩

薩行是三昧不念不分別是三昧我

當入是三昧,我今入,我已入,無如是

分別,當知是菩薩已從諸佛,得受阿

耨多羅三藐三菩提記.」舍利弗語須

菩提:「菩薩所行三昧,得從諸佛受阿

耨多羅三藐三菩提記,是三昧可得

示不?須菩提言:「不也,舍利弗.何以故?

善男子,不分別,是三昧.所以者何?三

昧性無所有故.」佛讚須菩提言:「善哉,

善哉!我說汝於無諍三昧,人中最爲

第一.如我所說,菩薩應如是學般若

波羅蜜.若如是學者,是名學般若波

羅蜜.」舍利弗白佛言:「世尊,菩薩如是

學爲學何法?」佛告舍利弗:「菩薩如是

學於法無所學.何以故?舍利弗,是諸

法不爾,如凡夫所著.」舍利弗白佛言:

「世尊,今云何有?」佛言:「如無所有如是

有,如是諸法無所有故,名無明.凡夫

分別無明,貪著無明,墮於二邊不知

不見.於無法中,憶想分別,貪著名色.

因貪著,故於無所有法,不知不見,不

出不信不住.是故墮在凡夫貪著數

中.」舍利弗白佛言:「世尊,菩薩如是學

亦不學薩婆若.」佛告舍利弗:「菩薩如

是學亦不學薩婆若,如是學亦名學

薩婆若,成就薩婆若.」須菩提白佛言:

「世尊,若有問幻人學薩婆若,當成就

薩婆若不?」「世尊,我當云何答?」須菩提,

我還問汝隨意答,於意云何?幻異色,

色異幻,幻異受想、行、識耶?」須菩提言:

「幻不異色,色不異幻,幻卽是色,色卽

是幻,幻不異受、想、行、識,識不異幻,幻

卽是識,識卽是幻.」「須菩提,於意云何?

五受陰名爲菩薩不?」「如是,世尊.」佛告須

菩提:「菩薩學阿耨多羅三藐三菩提

當如幻人學.何以故?當知五陰卽是

幻人.所以者何?說色如幻,說受、想、行、識

如幻,識是六情、五陰.」「世尊,新發意菩

薩聞是說者,將無驚怖退沒耶?」佛告

須菩提:「若新發意菩薩隨惡知識,則

驚怖退沒,若隨善知識,聞是說者,則

無驚怖沒退.」須菩提言:「世尊,何等是

菩薩惡知識」佛言:「教令遠離般若波

羅蜜,使不樂菩提.又教令學取相分

別,嚴飾文頌.又教學雜聲聞、辟支佛

經法,又與作魔事因緣.是名菩薩惡

知識.」「世尊,何等爲菩薩善知識?」「若教

令學般若波羅蜜,爲說魔事,說魔過

惡,令知魔事,魔過惡已,教令遠離,須

菩提,是名發大乘心大莊嚴菩薩摩

訶薩善知識.」須菩提白佛言:「世尊,所

言菩薩,菩薩有何義?」佛告須菩提:「爲

學一切法無障㝵,亦如實知一切法,

是名菩薩義.」須菩提白佛言:「世尊,若

知一切法,名爲菩薩義,復以何義,名

爲摩訶薩?」佛言:「當爲大衆作上首,名

爲摩訶薩義.」舍利弗白佛言:「世尊,我

亦樂說所以爲摩訶薩義.」佛言:「樂說

便說.」舍利弗白佛言:「世尊,菩薩爲斷

我見、衆生見、壽者見、人見、有見、無見、

斷見、常見等而爲說法,是名摩訶薩

義,於是中心無所著,亦名摩訶薩義.」

舍利弗問須菩提:「何故於是中,心無

所著?」須菩提言:「無心故,於是中心無

所著.」富樓那彌多羅尼子白佛言:「世

尊,菩薩發大莊嚴乘大乘故,是名摩

訶薩義.」須菩提白佛言:「世尊,所言菩

薩發大莊嚴,云何名爲發大莊嚴?」佛

言:「菩薩作是念:我應度無量阿僧祇

衆生.度衆生已,無有衆生滅度者.何

以故?諸法相爾.譬如工幻師於四衢

道,化作大衆,悉斷化人頭.於意云何?

寧有傷有死者不?」須菩提言:「不也,世

尊.」佛言:「菩薩亦如是.度無量阿僧祇

衆生已,無有衆生滅度者.若菩薩聞

是事,不驚不怖,當知是菩薩發大莊

嚴.」須菩提言:「如我解佛所說義,當知

是菩薩發大莊嚴而自莊嚴.何以故?

薩婆若,是不作不起法,爲衆生故,發

大莊嚴,是衆生亦是不作不起法.何

以故?色無縛無解,受、想、行、識,無縛無

解故.」富樓那語須菩提:「色無縛無解,

受、想、行、識,無縛無解耶?」須菩提言:「色

無縛無解,受、想、行、識,無縛無解.」富樓

那言:「何等色無縛無解,何等受、想、行、

識,無縛無解?」須菩提言:「幻人,色是無

縛無解,幻人受、想、行、識,是無縛無解,

無所有故,無縛無解,離故,無縛無解,

無生故無縛無解.是名菩薩摩訶薩

發大莊嚴而自莊嚴.」須菩提白佛言:

「世尊,云何爲大乘,云何爲菩薩發趣

大乘,是乘住何處,是乘從何處出?」佛

告須菩提:「大乘者無有量無分數故.

是乘從何處出,住何處者?是乘從三

界出,住薩婆若.無乘是乘出者.何以

故?出法出者,俱無所有.何法當出?」須

菩提白佛言:「世尊所言摩訶衍,摩訶

衍者勝出一切世閒天人阿修羅世

尊,摩訶衍與虛空等.如虛空受無量

阿僧祇衆生,摩訶衍亦如是.受無量

阿僧祇衆生,是摩訶衍.如虛空無來

處,無去處無住處,摩訶衍亦如是,不

得前際,不得中際,不得後際,是乘三

世等.是故名爲摩訶衍.」佛讚須菩提

言:「善哉,善哉!諸菩薩摩訶薩、摩訶衍

應,如汝所說.」爾時,富樓那彌多羅尼

子白佛言:「世尊,佛使須菩提,說般若

波羅蜜,乃說摩訶衍.」須菩提白佛言:

「世尊,我所說將無離般若波羅蜜耶?」

「不也,須菩提.汝所說隨順般若波羅

蜜.」「世尊,我不得過去世菩薩,亦不得

未來、現在世菩薩.色無邊故,菩薩亦

無邊,受、想、行、識無邊故,菩薩亦無邊.

世尊,如是一切處、一切時、一切種,菩

薩不可得.當教何等菩薩般若波羅

蜜?我不得不見菩薩,當教何法入般

若波羅蜜?世尊所言菩薩,菩薩者但

有名字.譬如所說我、我法畢竟不生.

世尊,一切法性亦如是.此中何等是

色不著不生,何等是受、想、行、識不著

不生?色是菩薩不可得,受、想、行、識是

菩薩不可得,不可得亦不可得.世尊,

一切處、一切時、一切種,菩薩不可得,

當教何法,入般若波羅蜜?世尊,菩薩

但有名字.如我畢竟不生,諸法性亦

如是,此中何等是色不著不生,何等

是受、想、行、識不著不生?諸法性如是.

是性亦不生,不生亦不生.世尊,我今

當教不生法,入般若波羅蜜耶?何以

故?離不生法不可得.菩薩行阿耨多

羅三藐三菩提,若菩薩聞作是說,不

驚不怖,當知是菩薩行般若波羅蜜.

世尊,菩薩隨行般若波羅蜜時,作是

觀;諸法卽不受色.何以故?色無生卽

非色,色無滅卽非色,無生無滅,無二

無別.若說是色卽是無二法,菩薩行

般若波羅蜜.時不受受、想、行、識.何以

故?識無生卽非識,識無滅卽非識,無

生無滅,無二無別.若說識卽是無二

法.」舍利弗問須菩提:「如我解須菩提

所說義,菩薩卽是無生,若菩薩無生.

何以故?有難行,爲衆生故,受苦惱.」須

菩提言:「我不欲使菩薩,有難行.何以

故?生難行想、苦行想,不能利益無量

阿僧祇衆生,於衆生,生易想、樂想、父

母想、子想、我所想,則能利益無量阿

僧祇衆生.如我法一切處、一切時、一切

種不可得.菩薩於內外法中,應生如

是想.若菩薩以如是心行亦名難行.

如舍利弗所言,菩薩無生.如是舍利

弗,菩薩實無生.」舍利弗言:「但菩薩無

生,薩婆若亦無生?」須菩提言:「薩婆若

亦無生.」舍利弗言:「薩婆若無生,凡夫

亦無生?」須菩提言:「凡夫亦無生.」舍利

弗語須菩提:「若菩薩無生,菩薩法亦

無生,薩婆若無生,薩婆若法亦無生.

凡夫無生,凡夫法亦無生,今以無生,

得無生,菩薩應得薩婆若.」須菩提言:

「我不欲令無生法,有所得.何以故?無

生法不可得故.」舍利弗言:「生生無生

生?汝所言樂說,爲生爲無生?」須菩提言:

「諸法無生,所言無生,樂說亦無生,如

是樂說.」舍利弗言:「善哉,善哉!須菩提,

汝於說法人中,爲最第一.何以故?須

菩提,隨所問皆能答故.」須菩提言:「法

應爾.諸佛弟子於無依止法,所問能

答.何以故?一切法無定故.」舍利弗言:

「善哉,善哉!是何波羅蜜力?」須菩提言:

「是般若波羅蜜力.舍利弗,若菩薩聞

如是說,如是論時,不疑不悔不難,當

知是菩薩行,是行不離是念.」舍利弗

言:「若菩薩不離是行,不離是念,一切

衆生亦不離是行,不離是念,一切衆

生亦當是菩薩.何以故?一切衆生不

離是念故.」須菩提言:「善哉,善哉!舍利

弗,汝欲離我而成我義.所以者何?衆

生無性故,當知念亦無性,衆生離故,

念亦離.衆生不可得故念亦不可得

舍利弗,我欲令菩薩,以是念行般若

波羅蜜.」

摩訶般若波羅蜜釋提桓因品第二

爾時,釋提桓因與四萬天子俱在會

中,四天王與二萬天子俱在會中,娑

婆世界主梵天王與萬梵天俱在會

中乃至淨居天衆無數千種俱在會

中,是諸天衆業報光明,以佛身神力

光明故,皆不復現.爾時,釋提桓因語

須菩提言:「是諸無數天衆皆共集會,

欲聽須菩提說般若波羅蜜義,菩薩

云何住般若波羅蜜?」須菩提語釋提

桓因及諸天衆:「憍尸迦,我今當承佛

神力,說般若波羅蜜.若諸天子未發

阿耨多羅三藐三菩提心者,今應當

發.若人已入正位,則不堪任發阿耨

多羅三藐三菩提心.何以故?已於生

死作障隔故,是人若發阿耨多羅三

藐三菩提心,我亦隨喜,終不斷其功

德.所以者何?上人應求上法.」爾時,佛

讚須菩提言:「善哉,善哉!汝能如是勸

樂諸菩薩.」須菩提言:「世尊,我當報佛

恩.如過去諸佛及諸弟子教如來住

空法中,亦教學諸波羅蜜,如來學是

法,得阿耨多羅三藐三菩提.世尊,我

今亦當如是護念諸菩薩,以我護念

因緣故,諸菩薩當疾得阿耨多羅

三藐三菩提.」須菩提語釋提桓因言:

「憍尸迦,汝一心聽菩薩住般若波羅

蜜.憍尸迦,菩薩發大莊嚴乘,於大乘,

以空法,住般若波羅蜜.不應住色,不

應住受、想、行、識,不應住色,若常若無

常.不應住受、想、行、識,若常若無常.不

應住色,若苦若樂,不應住受、想、行、識,

若苦若樂,不應住色,若淨若不淨,不

應住受、想、行、識,若淨若不淨,不應住

色,若我若無我.不應住受、想、行、識,若

我若無我,不應住色,若空若不空,不

應住受、想、行、識,若空若不空.不應住

須陁洹果,不應住斯陁含果,不應住

阿那含果,不應住阿羅漢果,不應住

辟支佛道,不應住佛法.不應住須陁

洹無爲果,不應住須陁洹福田,不應

住須陁洹乃至七往來生死,不應住

斯陁含無爲果.不應住斯陁含福田,

不應住斯陁含、一來,此閒當得盡苦.

不應住阿那含無爲果,不應住阿那

含福田,不應住阿那含,彼間滅度.不

應住阿羅漢無爲果,不應住阿羅漢

福田,不應住阿羅漢,今世入無餘涅

槃,不應住辟支佛道無爲果,不應住

辟支佛福田,不應住辟支佛,過聲聞

地,不及佛地而般涅槃.不應住佛法

利益無量衆生,滅度無量衆生.」爾時,

舍利弗作是念:「菩薩當云何住?」.須菩

提知舍利弗心所念,語舍利弗:「於意

云何?如來爲住何處?」舍利弗言:「如來

無所住,無住心,名爲如來.如來不住

有爲性,亦不住無爲性.舍利弗,菩薩

摩訶薩亦應如是住.如如來住於一

切法,非住非不住.」爾時,衆中有諸天

子作是念:諸夜叉衆語言、章句尚可

知義.須菩提所說所論難可得.解須

菩提知諸天子心所念,語諸天子言:

「是中無說無示無聽.」諸天子作是念:

「須菩提欲令此義,易解而轉深妙!」.須

菩提知諸天子心所念語諸天子言:

「若行者欲證須陁洹果,欲住須陁洹

果,不離是忍.欲證斯陁含果、阿那含

果、阿羅漢果,欲證辟支佛道,欲證佛

法,亦不離是忍.」爾時,諸天子作是念:

「何等人能隨順聽須菩提所說?」.須菩

提,知諸天子心所念,語諸天子言:「幻

人能隨順聽我所說,而無聽無證.」諸

天子作是念:「但聽者如幻,衆生亦如

幻?須陁洹果乃至辟支佛道亦如幻?」.

須菩提知諸天子心所念,語諸天子

言:「我說衆生如幻如夢.須陁洹果亦

如幻如夢.斯陁含果、阿那含果、阿羅

漢果、辟支佛道亦如幻如夢.」諸天子

言:「須菩提亦說佛法如幻如夢?」須菩

提言:「我說佛法亦如幻如夢,我說涅

槃亦如幻如夢.」諸天子言:「大德須菩

提,亦說涅槃,如幻如夢耶?」須菩提言:

「諸天子設復有法過於涅槃,我亦說

如幻如夢諸天子幻夢涅槃無二無

別.」爾時,舍利弗、富樓那彌多羅尼子、

摩訶拘絺羅、摩訶迦旃延問須菩提:

「如是說般若波羅蜜義誰能受者?」時

阿難言:「如是說般若波羅蜜義,阿毘

跋致菩薩具足正見者滿願阿羅漢,

是等能受.」須菩提言:「如是說般若波

羅蜜義,無能受者.所以者何?此般若

波羅蜜法中,無法可說,無法可示.以是

義故,無能受者.」爾時,釋提桓因作是

念:「長老須菩提爲雨法雨,我寧可化

作華,散須菩提上.」.釋提桓因卽化作

華,散須菩提上.須菩提作是念:「釋提

桓因今所散華,我於忉利天上,所未

曾見,是華從心樹出,不從樹生.」.釋提

桓因,知須菩提心所念,語須菩提言:

「是華非生華亦非心樹生.」須菩提語

釋提桓因言:「憍尸迦,汝言是華非生

華亦非心樹生.若非生法,不名爲華.」

釋提桓因作是念:「長老須菩提智慧

甚深!不壞假名,而說實義.」.念已語須

菩提言:「如是如是.須菩提,如須菩提

所說菩薩應如是學.菩薩如是學者,

不學須陁洹果、斯陁含果、阿那含果、

阿羅漢果、辟支佛道.若不學是地,是

名學佛法學薩婆若.若學佛法學薩

婆若,則學無量無邊佛法,若學無量

無邊佛法者,不爲增減色學,不爲增

減受、想、行、識學,不爲受色學,不爲受

受、想、行、識學.是人於法,無所取,無所

滅故學.」舍利弗語須菩提:「行者不爲

取薩婆若,不爲滅薩婆若故學.」須菩

提言:「如是如是.舍利弗,菩薩乃至薩

婆若,不取不滅故學.如是觀時,能學

薩婆若,能成就薩婆若.」爾時,釋提桓

因語舍利弗:「菩薩摩訶薩般若波羅

蜜,當於何求?」舍利弗言:「般若波羅蜜

當於須菩提所轉中求.」釋提桓因語

須菩提是誰神力須菩提言是佛神力

憍尸迦如所問般若波羅蜜當於

何求?般若波羅蜜不應色中求,不應

受、想、行、識中求,亦不離色求,亦不離

受、想、行、識求.何以故?色非般若波羅

蜜,離色亦非般若波羅蜜.受、想、行、識,

非般若波羅蜜,離受、想、行、識,亦非般

若波羅蜜.」釋提桓因言:「摩訶波羅蜜,

是般若波羅蜜,無量波羅蜜,是般若

波羅蜜無邊波羅蜜是般若波羅蜜

須菩提言:「如是如是.憍尸迦,摩訶波

羅蜜,是般若波羅蜜,無量波羅蜜,是

般若波羅蜜,無邊波羅蜜,是般若波

羅蜜.憍尸迦,色無量故,般若波羅蜜

無量,受、想、行、識無量故,般若波羅蜜

無量,緣無邊故,般若波羅蜜無邊,衆

生無邊故,般若波羅蜜無邊.憍尸迦,

云何緣、無邊故,般若波羅蜜無邊?諸

法無前、無中、無後.是故,緣無邊,般若

波羅蜜無邊.復次,憍尸迦,諸法無邊,

前際不可得,中際、後際不可得.是故

緣無邊,般若波羅蜜無邊.」釋提桓因

言長老須菩提:「云何衆生無邊,般若

波羅蜜無邊?憍尸迦,衆生無量筭數

不可得,是故衆生無邊,般若波羅蜜

無邊.」釋提桓因言:「大德須菩提,衆生

有何義?」須菩提言:「衆生義卽是法義.

於意云何所言衆生?衆生有何義?」釋

提桓因言:「衆生非法義,亦非非法義,

但有假名,是名字無,本無因,强爲立

名,名爲衆生.」須菩提言:「於意云何?此

中實有衆生可說可示不?」「不也.」須菩

提言:「憍尸迦,若衆生不可說,不可示,

云何言衆生無邊,般若波羅蜜無邊?

憍尸迦,若如來住壽,如恒河沙劫,說

言衆生,衆生實有,衆生生滅不?」釋提

桓因言:「不也.何以故?衆生從本已來,

常淸淨故.」「憍尸迦,是故當知衆生無

邊,般若波羅蜜無邊.」

小品般若經卷第一

戊戌歲高麗國大藏都監奉

勅彫造

小品般若波羅蜜經卷第二 鱗

後秦龜茲國三藏鳩摩羅什 譯

塔品第三<丹本云寶荅品>

爾時,釋提桓因、梵天王、自在天王及

衆生主、諸天女等皆大歡喜,同時,三

唱:「快哉,快哉!佛出世故,須菩提乃能

演說是法.」爾時,諸天大衆俱白佛言:

「世尊,若菩薩能不離般若波羅蜜行,

當視是人如佛.」佛告諸天子:「如是如

是.昔,我於衆華城燃燈佛所,不離般

若波羅蜜行時,燃燈佛記我;於來世,

過阿僧祇劫,當得作佛,號釋迦牟尼

如來、應供、正遍知、明行足、善逝、世閒

解、無上士、調御丈夫、天人師、佛世尊.」

諸天子白佛言:「希有,世尊.諸菩薩摩

訶薩般若波羅蜜能攝取薩婆若.」佛

因釋提桓因,告欲色界諸天子及四

衆比丘、比丘尼、優婆塞、優婆夷等:「憍

尸迦,若有善男子、善女人能受持讀

誦般若波羅蜜,如所說行,魔若魔天,

人,若非人,不得其便,終不撗死.善男

子、善女人,受持讀誦般若波羅蜜故,

忉利諸天發阿耨多羅三藐三菩提

心,未受持讀誦般若波羅蜜者來至

其所.復次,憍尸迦,善男子、善女人受

持讀誦般若波羅蜜時,若在空舍,若

在道路,若或失道,無有恐怖.」爾時,四

天王白佛言:「世尊,若善男子、善女人

受持讀誦般若波羅蜜,如所說行.我

等皆當護念.」釋提桓因白佛言:「世尊,

若善男子、善女人受持讀誦般若波

羅蜜,如所說行,我當護念.」梵天王及

諸梵天俱白佛言:「世尊,若善男子、善

女人受持讀誦般若波羅蜜,如所說

行我等亦當護念.」釋提桓因白佛言:

「希有,世尊.善男子、善女人受持讀誦

般若波羅蜜,得如是現世功德.世尊,

若受持般若波羅蜜者,則爲受持諸

波羅蜜.」佛言:「如是如是.憍尸迦,受持

般若波羅蜜者,則爲受持諸波羅蜜.

復次,憍尸迦,善男子、善女人受持讀

誦般若波羅蜜,所得功德,汝今善聽,

當爲汝說.」釋提桓因受教而聽.佛告

憍尸迦:「若有欲毀亂違逆我此法者

雖有是心;漸漸自滅,終不從願.何以

故?憍尸迦若善男子、善女人受持讀

誦般若波羅蜜,種種毀亂違逆事起

法,應皆滅.是故此人終不從願.憍尸迦,

善男子、善女人受持讀誦般若波羅

蜜,得如是現世功德.譬如有藥,名爲

摩醯.有蛇飢行求食,見有小虫而欲

食之,虫赴藥所,蛇聞藥氣卽迴還去.

所以者何?藥力能消蛇毒故.憍尸迦,

善男子、善女人亦如是.若受持讀誦

般若波羅蜜,種種毀亂違逆事起,以

般若波羅蜜力故,卽自消滅.復次,憍

尸迦,若受持讀誦般若波羅蜜,護世

四天王皆當護念.復次,憍尸迦,是人

終不說無益之語,有所言說人所信

受,少於瞋恚,終不懷恨,不爲我慢所

覆,不爲瞋恚所使.善男子、善女人,若

瞋恚時,能作是念:「若我瞋者則壞諸

根顏色變異.我欲求阿耨多羅三藐

三菩提,云何當隨瞋心?」.如是思惟,卽

得正念.憍尸迦,善男子、善女人受持

讀誦般若波羅蜜,亦得是現世功德.」

釋提桓因白佛言:「希有,世尊.般若波

羅蜜爲迴向故,不爲高心.」佛告憍尸

迦:「善男子善女人受持讀誦般若波

羅蜜,若入軍陣誦般若波羅蜜,若住

若出,若失壽命,若被惱害,無有是處.

若刀箭向者終不能傷.何以故?般若

波羅蜜,是大呪術、無上呪術.善男子

善女人學此呪術,不自念惡,不念他

惡.不兩念惡學,是呪術,得阿耨多羅

三藐三菩提,得薩婆若智,能觀一切

衆生心.復次,憍尸迦,若般若波羅蜜

經卷住處,若讀誦處,人若非人不得

其便,唯除業行必應受者.憍尸迦,譬

如道場四邊,若人若畜生,無能惱者.

何以故?過去、未來、現在諸佛此中得

道,已得今得當得.是處一切衆生無

恐無畏,無能惱害.憍尸迦,以般若波

羅蜜故,是處則吉人所恭敬供養禮

拜.」釋提桓因白佛言:「世尊,若善男子、

善女人書般若波羅蜜,受持經卷,供

養恭敬尊重讚歎,以好花香、瓔珞、塗

香、燒香、末香、雜香、繒蓋、幢幡而以供

養.若復有人以如來舍利,供養恭敬,

尊重讚歎,以好花、香、瓔珞、塗香、燒香、

末香、雜香、繒蓋、幢幡而以供養,其福

何所爲多?」「憍尸迦,我還問汝,隨汝意

答.於意云何?如來行何道,得薩婆若

所依止身,得阿耨多羅三藐三菩提?」

釋提桓因白佛言:「世尊,如來學般若

波羅蜜故,得是身,得阿耨多羅三藐

三菩提.」憍尸迦,佛不以身故,名爲如

來,以得薩婆若故,名爲如來.憍尸迦,

諸佛薩婆若從般若波羅蜜生,是身

薩婆若智所依止故.如來因是身,得

薩婆若智,成阿耨多羅三藐三菩提.

是身薩婆若所依止故.我滅度後,舍

利得供養.憍尸迦,若善男子善女人

書般若波羅蜜,受持讀誦,供養恭敬,

尊重讚歎,以好花、香、瓔珞、塗香、燒香、

末香、雜香、繒蓋、幢幡而以供養.是善

男子、善女人卽是供養薩婆若智.是

故若人書寫般若波羅蜜,供養恭敬,尊

重讚歎.當知是人得大福德.何以故?

供養薩婆若智故.」釋提桓因白佛言:

「世尊閻浮提人不供養恭敬,尊重讚

歎般若波羅蜜,爲不知得如是大利

益耶?」佛言:「憍尸迦,於意云何?閻浮提

有幾所人於佛,得不壞信,幾所人於

法於僧,得不壞信?」釋提桓因言:「少所

人於佛,得不壞信,於法於僧,得不壞

信.世尊,閻浮提少所人得須陁洹、斯

陁含、阿那含、阿羅漢,得辟支佛者轉

復減少;能行菩薩道者亦復轉少.如

是如.是憍尸迦,閻浮提少所人於佛,

得不壞信,乃至能發阿耨多羅三藐

三菩提心.行菩薩道者亦復轉少.憍

尸迦,無量無邊阿僧祇衆生發阿耨

多羅三藐三菩提心,於中若一若二,

住阿毘跋致地.是故當知善男子、善

女人發阿耨多羅三藐三菩提心,乃

至能受持讀誦,供養恭敬,尊重讚歎

般若波羅蜜.何以故?是人作是念:「過

去諸佛行菩薩道時,從是中學,我等

亦應於是中學.般若波羅蜜,是我大

師.」.憍尸迦,若我現在,若我滅後,菩薩

常應依止般若波羅蜜,若善男子、善

女人於我滅後,以供養如來故,起七

寶塔,盡其形壽,以好花、香、塗香、末香、

衣服、幢幡供養是塔.於意云何?是善

男子、善女人以是因緣故,得福多不?」

釋提桓因言:「甚多,世尊.」佛言:「憍尸迦,

若善男子、善女人供養般若波羅蜜

經卷,恭敬尊,重讚歎,以好華、香、塗香、

末香、衣服、幢幡而以供養,其福甚多.

憍尸迦,置是一塔,若滿閻浮提七寶

塔,善男子、善女人盡其形壽,以好華

香乃至伎樂,供養是塔,於意云何?是

人以是因緣故,得福多不?」釋提桓因

言:「甚多,世尊.」佛告憍尸迦:「若善男子、

善女人供養般若波羅蜜經卷,恭敬、

尊重、讚歎,以好華、香、塗香、末香、衣服、

幢幡,其福甚多.憍尸迦,置是滿閻浮

提七寶塔,若滿四天下七寶塔,若人

盡形壽,以花、香供養乃至伎樂,若復

有人供養般若波羅蜜,其福甚多.憍

尸迦,置是滿四天下七寶塔,若滿周

梨迦小千世界七寶塔,若人盡形,以

好華、香、供養乃至幢幡,若復有人供

養般若波羅蜜,其福甚多.憍尸迦,置

是周梨迦小千世界七寶塔,若滿二

千中世界七寶塔,若人盡形,以花香

供養乃至幢幡,若復有人供養般若

波羅蜜,其福甚多.憍尸迦,置是二千

中世界,若滿三千大千世界七寶塔,

若善男子善女人盡其形壽,以花、香

供養乃至幢幡.憍尸迦,於意云何?是

人以是因緣故,得福多不?」釋提桓因

言:「甚多,世尊.」佛告憍尸迦:「若復有人

供養般若波羅蜜經卷,恭敬尊重讚

歎花、香乃至幢幡,其福甚多,憍尸迦,

置是滿三千大千世界七寶塔,假令

三千大千世界所有衆生,一時皆得

人身,是一一人起七寶塔,盡其形壽,

以一切好華、名香、幢幡、伎樂、歌儛供

養是塔.憍尸迦,於意云何?是人以是

因緣故,得福多不?」「甚多,世尊.」佛告憍

尸迦:「若善男子、善女人供養般若波

羅蜜經卷,恭敬尊重讚歎,花香乃至

幢幡,其福甚多.」釋提桓因言:「如是如

是.世尊,若人供養般若波羅蜜,卽是

供養恭敬過去、未來、現在諸佛薩婆

若.世尊,置是三千大千世界一一衆生

所起七寶塔,若滿十方恒河沙等世

界衆生皆得人身,一一人起七寶塔,

若於一劫,若減一劫,以好華、香乃至

伎樂,供養是塔,若復有人供養般若

波羅蜜經卷,恭敬尊重讚歎,華、香乃

至伎樂,其福甚多.」佛言:「如是如是.憍

尸迦,是善男子、善女人以是供養般

若波羅蜜經卷因緣故,其福甚多.無

量無邊不可得數,不可思議.何以故?

憍尸迦,一切諸佛薩婆若智,皆從般

若波羅蜜生.憍尸迦,以是因緣故,若

善男子、善女人供養般若波羅蜜經

卷,恭敬、尊重、讚歎,華、香乃至伎樂供

養,於前功德,百分不及一分,千分萬

分百千萬億分不及一乃至筭數譬

喩所不能及.」

摩訶般若波羅蜜明呪品第四

爾時,釋提桓因與四萬天子在會中

者,語釋提桓因言:「憍尸迦,應受持讀

誦般若波羅蜜.」佛告釋提桓因:「憍尸

迦,汝受持讀誦般若波羅蜜,若阿修

羅生念,欲與忉利諸天共鬪.爾時,汝

當誦念般若波羅蜜,以是因緣故,阿

修羅惡心卽滅.」釋提桓因白佛言:「世

尊,般若波羅蜜是大明呪,般若波羅

蜜是無上呪,般若波羅蜜是無等等

呪.」佛言:「如是如是.憍尸迦,般若波羅

蜜,是大明呪,般若波羅蜜,是無上呪,

般若波羅蜜,是無等等呪.何以故?憍

尸迦,過去諸佛,因是明呪,得阿耨多

羅三藐三菩提,未來諸佛亦因是呪,

當得阿耨多羅三藐三菩提.今十方

現在諸佛亦因是呪,得阿耨多羅三

藐三菩提.憍尸迦,因是明呪十善道

出現於世,四禪、四無量心、四無色定、

五神通出現於世,因菩薩故,十善道

出現於世,四禪、四無量心、四無色定、

五神通出現於世.若諸佛不出於世,

但因菩薩故,十善道四、禪、四無量心、

四無色定、五神通出現於世.譬如月

不出時,星宿光明照於世閒.如是憍

尸迦,世無佛時,所有善行、正行皆從

菩薩出生,菩薩方便力皆從般若波

羅蜜生.復次,憍尸迦,若善男子、善女

人供養般若波羅蜜經卷,恭敬尊重

讚歎,得是現世福德.」釋提桓因白佛

言:「世尊,得何等現世福德?」憍尸迦,是

善男子、善女人毒不能傷,火不能燒,

終不撗死.又善男子、善女人若官事

起,誦念般若波羅蜜,官事卽滅,諸求

短者皆不得便.何以故?般若波羅蜜

所護故.復次,憍尸迦,善男子、善女人

誦念般若波羅蜜,若至國王,若王子、

大臣所,皆歡喜問訊,與共語言.何以

故?憍尸迦,般若波羅蜜爲慈悲一切

衆生故出.是故憍尸迦,諸求短者,皆

不得便.」爾時,外道出家百人欲求佛

短來向佛所.釋提桓因作是念:「是諸

外道出家百人,欲求佛短,來向佛所.

我從佛所受般若波羅蜜,今當誦念,

是諸外道來至佛所,或能斷說般若

波羅蜜.」,如是思惟已,卽誦念從佛所

受般若波羅蜜.時,諸外道遙遶佛,復

道而去.舍利弗作是念:「何因緣故,是

諸外道遶佛而去?」.佛,知舍利弗心所

念,告舍利弗:「是釋提桓因誦念般若

波羅蜜.如是外道乃無一人有善心

者,皆持惡意來求佛短.是故外道各

各復道而去.」爾時,惡魔作是念:「今是

四衆及欲、色界諸天子,在佛前坐.其

中必有菩薩受阿耨多羅三藐三菩

提記者,我當壞亂.」,卽化作四種兵向

佛所.爾時,釋提桓因作是念:「魔嚴四

兵來至佛所.四種兵相摩伽陁國頻

婆娑羅王之所無有,憍薩羅國波斯

匿王亦所無有,諸釋子所無有,諸黎

車所無有,今是兵相必是惡魔所作.

是魔長夜,欲求佛短,惱亂衆生.我當

誦念般若波羅蜜.」.釋提桓因卽默誦

般若波羅蜜,隨其所誦,惡魔稍稍復

道而去.爾時,忉利諸天化作天華,在

於空中,散佛上,作是念:「願般若波羅

蜜久住閻浮提,閻浮提人當得誦習.」.

是時,諸天復以天花,散佛上,作是言:

「世尊,若有衆生,行般若波羅蜜,修習

般若波羅蜜,魔若魔天不得其便.」爾

時釋提桓因白佛言:「世尊,若人得聞

般若波羅蜜者,已曾親近諸佛,不從

小功德來,何況受持讀誦,如所說學,

如所說行?何以故?世尊諸菩薩薩婆

若當於般若波羅蜜中求.世尊,譬如

大寶當於大海中求.世尊,諸佛薩婆

若大寶,應於般若波羅蜜中求.」佛言:

「如是如是.憍尸迦,諸佛薩婆若皆於

般若波羅蜜中生.」爾時,阿難白佛言:

「世尊,世尊不讚說檀波羅蜜名,不讚

說尸羅波羅蜜、羼提波羅蜜、毘梨耶

波羅蜜、禪波羅蜜名.何以故?但讚說

般若波羅蜜名.」佛告阿難:「般若波羅蜜

導五波羅蜜,阿難於意云何?若布施

不迴向薩婆若,成檀波羅蜜不?」阿難

言:「不也,世尊.」「若持戒、忍辱精進、禪定、

智慧,不迴向薩婆若,成般若波羅蜜

不?」阿難言:「不也,世尊.」「阿難,是故般若

波羅蜜爲五波羅蜜導.阿難,譬如大

地種散其中,因緣和合卽得生長,不

依此地,終不得生.阿難,如是五波羅

蜜住般若波羅蜜中而得增長.爲般

若波羅蜜所護故,得向薩婆若.是故

阿難,般若波羅蜜爲五波羅蜜作導.」

爾時,釋提桓因白佛言:「世尊,是善男

子、善女人受持讀誦般若波羅蜜,如

所說行,所得功德.如來說之猶亦未

盡.」佛告憍尸迦:「我不但說是人受持

讀誦般若波羅蜜,如所說行功德.憍

尸迦,若有善男子、善女人供養般若

波羅蜜經卷,恭敬尊重讚歎,以好華、

香乃至幢幡,我亦說其所得功德.」釋

提桓因白佛言:「世尊,我亦當護念是

善男子、善女人,供養般若波羅蜜經

卷恭敬,尊重讚歎,以好華、香乃至幢

幡者.」佛言:「憍尸迦,是善男子、善女人

受持讀誦般若波羅蜜,若干百千諸

天大衆,爲聽法故,來至其所.是法師

爲諸天說法時,非人益其氣力,若法

師疲極,不樂說法,諸天恭敬法故,令

其樂說.憍尸迦,是亦善男子、善女人

得是現世功德.復次,憍尸迦,是善男

子、善女人於四衆中,說般若波羅蜜

時,其心不畏有來難問及詰責者.何

以故?是人爲般若波羅蜜護念故,不

見有人得般若波羅蜜短者,般若波

羅蜜亦無短可得,是人如是爲般若

波羅蜜護念故,無畏有來難問詰責

者.憍尸迦,是亦善男子、善女人現世

功德.復次,憍尸迦,是善男子、善女人

讀誦般若波羅蜜故,爲父母所愛,爲

宗親、知識、沙門、婆羅門所敬,衰惱鬪

訟如法能度.憍尸迦,是亦善男子、善

女人現世功德.復次,憍尸迦,般若波

羅蜜經卷所住處,四天王天上諸天

發阿耨多羅三藐三菩提心者,皆來

至般若波羅蜜所,受持讀誦,供養作

禮而去、忉利天、夜摩天、兜率陁天、化

樂天、他化自在天上諸天發阿耨多

羅三藐三菩提心者皆來至般若波

羅蜜所,受持讀誦,供養作禮而去.梵

天、梵世天、梵輔天、梵衆天、大梵天、光

天、少光天、無量光、天光音天、淨天、少

淨天、無量淨天、遍淨天、無陰行天、福

生天、廣果天、無廣天、無熱天、妙見天、

善見天、無小天上諸天發阿耨多羅

三藐三菩提心者皆來至般若波羅

蜜所,受持讀誦,供養作禮而去.憍尸

迦,汝勿謂但有無小天,爲供養般若

波羅蜜故來.三千大千世界中欲、色

界諸天發阿耨多羅三藐三菩提心

者,皆來至般若波羅蜜所,受持讀誦,

供養作禮而去.善男子、善女人應作

是念:「十方無量阿僧祇國土中,所有

諸天、龍、夜叉、乾闥婆、阿修羅、迦樓羅、

緊那羅、摩睺羅伽、人非人,是等來至

般若波羅蜜所,受持讀誦,供養作禮

時,我當以般若波羅蜜法施,善男子、

善女人般若波羅蜜經卷所住處,若

殿堂,若房舍,無能毀壞.除先行業必

應受者.憍尸迦,亦是善男子、善女人

現世功德.」釋提桓因白佛言:「世尊,是

善男子、善女人云何知諸天來受持

讀誦供養禮敬般若波羅蜜時?」佛言:

「憍尸迦,若善男子、善女人見大光明,

必知天、龍、夜叉、乾闥婆等來至其所.

復次,憍尸迦,善男子、善女人若聞殊

異之香,必知諸天來至其所.復次,憍

尸迦,善男子、善女人所住之處,應令

淨潔,以淨潔故,非人皆大歡喜來到

其所,是中先住小鬼,不堪大力諸天

威德故,皆悉避去,隨大力諸天數數來

故,其心轉樂大法.是故所住處四邊不

應令有臭穢不淨.復次,憍尸迦,善男

子、善女人身不疲極,臥起安隱,不見

惡夢.若其夢時,但見諸佛、諸佛塔廟,

阿羅漢衆、諸菩薩衆修習六波羅蜜,

學薩婆若淨佛世界.又聞佛名某甲

佛於某方某國,與若干百千萬億衆,

恭敬圍遶而爲說法.憍尸迦,善男子、

善女人夢中所見如是.覺已安樂,氣

力充足,身體輕便,是善男子、善女人

不貪飮食.譬如坐禪比丘從三昧起,

以學禪故,不貪飮食.何以故?憍尸迦,

非人益其氣力故.善男子、善女人欲

得如是等現世功德,當受持讀誦般

若波羅蜜,如所說行.憍尸迦,善男子、

善女人若不能受持讀誦般若波羅

蜜,如所說行,當書寫經卷,供養恭敬,

尊重讚歎,以好華、香、塗香、末香、燒香、

雜香、衣服、幢幡、伎樂.」

摩訶般若波羅蜜舍利品第五

爾時,佛告釋提桓因言:「憍尸迦,滿閻

浮提舍利以爲一分,般若波羅蜜經

卷以爲一分,二分之中,爲取何分?」釋

提桓因白佛言:「世尊,我取般若波羅

蜜.何以故?世尊,我於舍利非不恭敬,

以舍利從般若波羅蜜生故.般若波

羅蜜所熏故,得供養,世尊,我於忉利

天上善法堂中,我有坐處,忉利諸天

子來供養我故,若我不在座上,諸天

子爲我坐處,作禮恭敬遶已而去,作

是念:「釋提桓因於此處坐,爲忉利諸

天說法.」.諸佛舍利亦如是.從般若波

羅蜜生,薩婆若所依止故,得供養.是

故世尊,我於二分之中,取般若波羅

蜜.世尊,置滿閻浮提舍利,若滿三千

大千世界舍利以爲一分,般若波羅

蜜經卷以爲一分,二分之中,我取般

若波羅蜜.何以故?諸佛舍利因般若

波羅蜜生故,得供養.世尊,譬如負債

人常畏債主,以得親近奉事王故,債

主反更恭敬怖畏.何以故?依恃國王

其力大故.世尊,舍利亦如是,依止般

若波羅蜜故,得供養.世尊,般若波羅

蜜如王,舍利如親近王人,如來舍利

依止一切智慧故,得供養.世尊,諸佛

一切智慧亦從般若波羅蜜生,是故

我於二分之中,取般若波羅蜜.世尊,

譬如無價寶珠有如是功德,其所住

處非人不能得其便.若男若女,若大若

小,爲非人所持寶珠,至其處,非人則

去.若有熱病珠能除滅,若有風病,以

珠著身上,風患卽除.若有冷病,以珠

著身上,冷患亦除,是珠住處,夜時能

爲明,熱時,能爲涼,寒時,能爲溫.珠所

住處,蛇毒不入.若男若女,若大若小,

爲毒虫,所螫,以珠示之毒卽除滅.若

諸目患以珠著目上,目患卽除.世尊,

又是寶珠若著水中,與水同色,若以

白繒裹,著水中,水色卽白,若以靑黃

紫赤種種色繒,裹著水中,水卽各隨

其色,水濁卽爲淸.是珠成就如是功

德.」爾時,阿難問釋提桓因:「此是閻浮

提寶爲是天上寶?」釋提桓因言:「此是

天上寶,閻浮提人亦有是寶,但功德

少而重.天上寶珠功德多而輕,人寶

比天寶,筭數譬喩所不能及.世尊,若

是珠在篋中,雖擧珠去,以珠功德故,

其篋則貴.世尊,以般若波羅蜜薩婆

若智功德故,如來滅後,舍利得供養,

以如來舍利,是薩婆若智所住處故,

我於二分之中,取般若波羅蜜.世尊,

置是滿三千大千世界舍利,若滿如

恒河沙等,世界中,舍利以爲一分,般

若波羅蜜經卷,以爲一分,二分之中,

我取般若波羅蜜.何以故?諸佛如來

薩婆若智皆從般若波羅蜜生.薩婆

若所熏故,舍利得供養.復次,世尊,若

善男子、善女人欲如實見十方無量

阿僧祇諸佛者,當行般若波羅蜜,當

修般若波羅蜜.」佛言:「如是如是.憍尸

迦,過去,諸佛皆因般若波羅蜜,得阿

耨多羅三藐三菩提,未來諸佛亦因

般若波羅蜜,得阿耨多羅三藐三菩

提,現在十方無量阿僧祇世界諸佛

亦因般若波羅蜜,得阿耨多羅三藐

三菩提.」釋提桓因白佛言:「世尊,摩訶

波羅蜜是般若波羅蜜,佛因是般若

波羅蜜,皆知一切衆生心、心所行.」佛

言:「憍尸迦,菩薩摩訶薩長夜行般若

波羅蜜故.」釋提桓因白佛言:「世尊,菩

薩但行般若波羅蜜,不行餘波羅蜜

耶?」佛言:「憍尸迦,菩薩皆行六波羅蜜.

若布施時,般若波羅蜜爲上首,若持

戒若忍辱,若精進若禪定,若觀諸法

時,般若波羅蜜爲上首.譬如閻浮提

種種樹、種、種形、種種色、種種葉、種種

華、種種果、其陰皆一無有差別,五波

羅蜜亦如是.入般若波羅蜜中無有

差別.世尊,是般若波羅蜜有大功德,

有無量無邊功德,有無等等功德.世

尊,若有人寫般若波羅蜜經卷,供養恭

敬,尊重讚歎,以好華、香乃至幢幡,若

復有人寫般若波羅蜜經卷,與他人,

是二功德何所爲多?」佛言:「憍尸迦,我

還問汝,隨意答我.於意云何?若有人

得佛舍利,但自供養,若復有人得佛

舍利,自供養亦與他人,令供養,是二

功德,何所爲多?」釋提桓因言:「世尊,若

人得佛舍利自供養,亦與他人,令供

養,其福甚多.」佛言:「如是如是.憍尸迦,

若善男子、善女人寫般若波羅蜜經

卷,供養恭敬,尊重讚歎,以好花、香乃

至幢幡,不如善男子、善女人寫般若

波羅蜜經卷,自供養亦與他人,令供

養,其福甚多.」佛言:「憍尸迦,若善男子、

善女人在在處處,爲人解說般若波

羅蜜,其福甚多.」

小品般若經卷第二

己亥歲高麗國大藏都監

奉勅彫造

小品般若波羅蜜經卷第三 鱗

後秦龜茲國三藏鳩摩羅什 譯

佐助品第六

佛告釋提桓因言:「憍尸迦,若有善男

子、善女人教閻浮提人令行十善道,

於意云何?是人以是因緣,得福多不?」

釋提桓因言:「甚多,世尊.」佛言:「憍尸迦,

不如善男子、善女人以般若波羅蜜

經卷,與他人,令得書寫讀誦,其福甚

多.憍尸迦,置是閻浮提衆生,若復有

人教四天下衆生,令行十善道置是

四天下,若周梨迦小千世界,若二千

中世界,若三千大千世界衆生若教

十方如恒河沙等,世界衆生,令行十

善道,於意云何?是人以是因緣故,得

福多不?」釋提桓因言:「甚多,世尊.」佛言:

「憍尸迦,不如善男子、善女人以般若

波羅蜜經卷,與他人,令得書寫讀誦,

其福甚多.復次,憍尸迦,若有善男子

善女人教閻浮提衆生,令行四禪、四

無量心、四無色定、五神通,是人以是

因緣,得福多不?」釋提桓因言:「甚多,世

尊.」佛言:「憍尸迦,不如善男子、善女人

以般若波羅蜜經卷,與他人,令得書

寫讀誦,其福甚多.憍尸迦,置是閻浮

提及三千大千世界衆生乃至教十

方如恒河沙等,世界衆生,令行四禪、

四無量心、四無色定、五神通,於意云

何?是人以是因緣,得福多不?」釋提桓

因言:「甚多,世尊.」佛言:「憍尸迦,不如善

男子、善女人以般若波羅蜜經卷,與

他人,令得書寫讀誦,其福甚多.復次,

憍尸迦,若有善男子、善女人以般若

波羅蜜經卷,與他人,令得書寫讀誦,

不如善男子、善女人自爲他人,讀誦

其福甚多.復次,憍尸迦,若善男子、善

女人自爲他人,讀誦般若波羅蜜,不

如善男子、善女人自爲他人,解說其

義,其福甚多.」是時,釋提桓因白佛言:

「世尊,應爲何等人,解說般若波羅蜜

義?」佛言:「憍尸迦,若有善男子、善女人

不知般若波羅蜜義故,應爲解說其

義.何以故?憍尸迦,未來世,當有相似

般若波羅蜜.善男子、善女人於是中,

欲得阿耨多羅三藐三菩提,聞是相

似般若波羅蜜,則有違錯.」提桓因

言:「世尊,何等是相似般若波羅蜜?」「憍

尸迦,當來世有比丘欲說般若波羅

蜜而說相似般若波羅蜜.」「世尊,云何

諸比丘說相似般若波羅蜜?」佛言:「諸

比丘說言:「色是無常,若如是求,是爲

行般若波羅蜜.受、想、行、識是無常,若

如是求,是爲行般若波羅蜜.憍尸迦,

是名說相似般若波羅蜜.憍尸迦,不

壞色故,觀色無常,不壞受、想、行、識故,

觀識無常,不作如是觀者,是名行相

似般若波羅蜜.憍尸迦,以是因緣故,

菩薩說般若波羅蜜義其福甚多.復

次,憍尸迦,若有善男子、善女人教閻

浮提衆生,令得須陁洹果,於意云何?

是人以是因緣,其福多不?」釋提桓因

言:「甚多,世尊.」佛言:「憍尸迦,不如善男

子、善女人以般若波羅蜜經卷,與他

人,令得書寫讀誦,作是言:「汝當得是

應般若波羅蜜功德.」,其福甚多.何以

故?須陁洹果從般若波羅蜜出故.憍

尸迦,置是閻浮提及三千大千世界,

乃至教十方如恒河沙等世界衆生,

令得須陁洹果,於意云何?是人以是

因緣,其福多不?」提桓因言:「甚多,世

尊.佛言:「憍尸迦,不如善男子、善女人

以般若波羅蜜經卷,與他人,令得書

寫讀誦,作是言:「汝當得是應般若波

羅蜜功德.」,其福甚多.何以故?須陁洹

果從般若波羅蜜出故.

復次,憍尸迦,若有善男子善女人,教

閻浮提衆生,令得斯陁含果、阿那含

果、阿羅漢果、辟支佛道,於意云何?是

人以是因緣,其福多不?」釋提桓因言:

「甚多,世尊.」佛言:「憍尸迦,不如善男子、

善女人以般若波羅蜜經卷,與他人,

令得書寫讀誦,作是言:「汝當得是應

般若波羅蜜功德.」,其福甚多.何以故?

汝隨學是法,當得薩婆若法,隨得薩

婆若法,當隨得斯陁含果、阿那含果、

阿羅漢果、辟支佛道.憍尸迦,置是閻

浮提及三千大千世界衆生,乃至教十

方如恒河沙等世界衆生,令得斯陁含

果、阿那含果、阿羅漢果、辟支佛道於

意云何?是人以是因緣,其福多不?」釋

提桓因言:「甚多,世尊.」佛言:「憍尸迦,不

如善男子、善女人以般若波羅蜜經

卷,與他人,令得書寫讀誦,作是言:「汝

當得是應般若波羅蜜功德.」其福甚

多.何以故?汝隨學是法,當得薩婆若

法,隨得薩婆若法,當隨得斯陁含果、

阿那含果、阿羅漢果、辟支佛道.復次

憍尸迦,若滿閻浮提衆生皆發阿耨

多羅三藐三菩提心.若有善男子、善

女人以般若波羅蜜經卷與之,令得

書寫讀誦,是人以是因緣,其福多不?」

釋提桓因言:「甚多,世尊.」佛言:「憍尸迦,

不如善男子、善女人以般若波羅蜜

經卷,與一阿毘跋致菩薩,作是念是

菩薩於是中學,當能修習般若波羅

蜜,以是因緣,般若波羅蜜增廣流布,

福多於彼.憍尸迦,置是閻浮提及三

千大千世界衆生,乃至十方如恒河

沙等世界衆生,皆發阿耨多羅三藐

三菩提心.若有善男子、善女人以般

若波羅蜜經卷,與之令得書寫讀誦,

於意云何?是人以是因緣,其福多不?」

釋提桓因言:「甚多,世尊.」佛言:「不如善

男子、善女人以般若波羅蜜經卷,與

一阿毘跋致菩薩作是念:「是菩薩於

是中學,當能修習般若波羅蜜,以是

因緣,般若波羅蜜增廣流布.」,福多於

彼.復次,憍尸迦,閻浮提所有衆生皆

發阿耨多羅三藐三菩提心,若有善

男子、善女人以般若波羅蜜經卷,與

之爲解其義,於意云何?是人以是因

緣,其福多不?」釋提桓因言:「甚多,世尊.」

佛言:「憍尸迦,不如善男子、善女人以

般若波羅蜜經卷,與一阿毘跋致菩

薩,爲解其義,福多於彼.憍尸迦,置是

閻浮提及三千大千世界衆生,乃至

教十方如恒河沙等,世界衆生皆發

阿耨多羅三藐三菩提心.若有善男

子、善女人以般若波羅蜜經卷,與之

爲解其義於意云何?是人以是因緣,

其福多不?」釋提桓因言:「甚多,世尊.」佛

言:「不如善男子、善女人以般若波羅

蜜經卷,與一阿毘跋致菩薩,爲解其

義福多於彼.復次,憍尸迦,閻浮提所

有衆生皆是阿毘跋致菩薩.若有善

男子、善女人以般若波羅蜜義教之

於意云何?是人以是因緣,其福多不?」

釋提桓因言:「甚多,世尊.」佛言:「憍尸迦,

於是中,有一菩薩,疾得阿耨多羅三

藐三菩提,若有人以般若波羅蜜義

教之福多於彼.憍尸迦,置是閻浮提

及三千大千世界衆生,乃至十方如

恒河沙等,世界衆生,皆是阿毘跋致

菩薩.若有善男子、善女人以般若波

羅蜜義教之,於意云何?是人以是因

緣,其福多不?」釋提桓因言:「甚多,世尊.」

佛言:「憍尸迦,於是中,有一菩薩,疾得

阿耨多羅三藐三菩提.若有人以般

若波羅蜜義教之福,多於彼.」爾時,釋

提桓因白佛言:「如是如是.世尊,隨菩

薩近阿耨多羅三藐三菩提,轉應以

般若波羅蜜義教之亦轉應以衣服

飮食臥具醫藥而供養之其福甚

多.何以故?世尊,法應爾隨近阿耨多

羅三藐三菩提得福轉多.爾時,須菩

提讚釋提桓因言:「善哉,善哉!憍尸迦,

汝是聖弟子.法應佐助諸菩薩,以阿

耨多羅三藐三菩提,安慰護念.若佛

初發阿耨多羅三藐三菩提心時,過

去諸佛及諸弟子若不以六波羅蜜,

安慰佐助者,不能得阿耨多羅三藐

三菩提.憍尸迦,佛初發意時,過去諸

佛及諸弟子以六波羅蜜,應安慰佐

助故,得阿耨多羅三藐三菩提.」

摩訶般若波羅蜜廻向品第七

爾時,彌勒菩薩語須菩提:「菩薩摩訶

薩隨喜福德於餘衆生,布施持戒修

禪福德,最大最勝,最上最妙.」爾時,須

菩提問彌勒菩薩:「若菩薩於十方無

量阿僧祇世界,,過去無量滅度諸佛

是諸佛從初發心,乃至得阿耨多羅

三藐三菩提,入無餘涅槃,乃至法欲

滅時,於是中閒所有應六波羅蜜善

根福德及諸聲聞弟子布施、持戒、修

禪福德,所有學、無學、無漏福德及諸

佛戒品、定品、慧品、解脫品、解脫知見

品、大慈大悲、利安衆生,無量佛法及

其所說.從是法中,衆生受學,是諸衆

生所有福德及諸佛滅後衆生所種

福德,合集稱量是諸福德,以最大最

勝,最上最妙心隨喜,隨喜已迴向阿

耨多羅三藐三菩提,作是觀:「我此福

德當得阿耨多羅三藐三菩提.」.若菩

薩作是念:「我以是心,迴向阿耨多羅

三藐三菩提,如心所緣.」,是諸緣、諸事

爲可得不?」彌勒言:是諸緣諸事不可

得.如心取相.」須菩提言:「若是諸緣諸

事不爾者,是人將無想顚倒、見顚倒、

心顚倒.無常謂常,苦謂樂,不淨謂淨,

無我謂我,生想顚倒、見顚倒、心顚倒.

若諸緣、諸事如實者,菩提亦如是,心

亦如是.若諸緣、諸事、菩提及心無異

者,何等是隨喜心迴向阿耨多羅三

藐三菩提?」彌勒言:「須菩提,如是迴向

法不應於新發意菩薩前說.所以者

何?是人所有信樂恭敬淨心皆當滅

失.須菩提,如是迴向法應於阿毘跋

致菩薩前說.若與善知識相隨者說,

是人聞是,不驚不怖,不沒不退.菩薩

隨喜福德應如是迴向薩婆若,所用

心迴向,是心卽盡卽滅,何等心是迴

向阿耨多羅三藐三菩提?若用心、心

迴向,是二心不俱.又心性不可得迴

向.」爾時,釋提桓因語須菩提:「新發意

菩薩聞是事,將無驚怖耶,菩薩今云

何以隨喜福德,如實迴向?」爾時,須菩

提因彌勒菩薩作是言:「菩薩於過去

諸佛,道已斷,行已滅,戲論盡,滅蕀刺,

除重擔.得己利,盡有結,正智解脫,心

得自在.無量阿僧祇世界中,滅度諸

佛,所有善根福德勢力及諸弟子於

諸佛所,所種善根合集稱量.是諸福

德以最大最勝,最上最妙,心隨喜,隨

喜已迴向阿耨多羅三藐三菩提.是

菩薩今當云何不墮想顚倒、見顚倒、

心顚倒?若是菩薩用是心,迴向阿耨

多羅三藐三菩提,於是心中不生心

相,則是迴向阿耨多羅三藐三菩提.

若是菩薩於是心中,而生心相,則墮

想顚倒、見顚倒、心顚倒,若菩薩隨喜

時,是心盡滅相.如實知盡滅相,盡滅

相法則不可迴向.迴向心亦如是相,

所迴向法亦如是相.若能如是迴向,

是名正迴向.菩薩摩訶薩應以隨喜

福德,如是迴向,若菩薩於過去諸佛

所有福德幷諸弟子及凡夫人,乃至

畜生聞法種善根及諸天龍、夜叉、乾

闥婆、阿修羅、迦樓羅、緊那羅、摩睺羅

伽、人非人等聞法,發應薩婆若心,合

集稱量是諸福德,以最大最勝,最上

最妙心隨喜,隨喜已迴向阿耨多羅

三藐三菩提.若菩薩如是念:「是諸法

皆盡滅,所迴向處亦盡滅.」,是名隨喜

福德正迴向阿耨多羅三藐三菩提.

又菩薩如是知無有法、能迴向法,是

名正迴向阿耨多羅三藐三菩提.若

菩薩如是迴向,則不墮想顚倒、見顚

倒、心顚倒.何以故?是菩薩不貪著迴

向故,是名無上迴向.若有菩薩於福

德作起法,取相分別則不能以此福

德迴向.何以故?是作起法皆是離相,

隨喜福德亦是離相.若菩薩知所念

作起法,皆離相,當知是爲行般若波羅

蜜.又諸過去滅度佛善根福德亦如

是,迴向所用、迴向法性相亦如是.若

能如是知,是名正迴向阿耨多羅三

藐三菩提.何以故?諸佛不許取相迴

向故,若法過去盡滅,是法無相,不可

以相得.若如是亦分別,是名取相.若

如是亦不分別,是名正迴向,云何不

取相分別而能迴向?菩薩以是事故,

應學般若波羅蜜方便.若不聞不得

般若波羅蜜方便.則不能入是事.若

不聞不得般若波羅蜜方便,能以諸

福德正迴向者無有是處.何以故?是

人於過去諸佛身及諸福德,皆已滅

度,而取相分別得是福德,欲以迴向,

如是迴向諸佛不許亦不隨喜.何以

故?是皆於法有所得故.所謂於過去

滅度諸佛取相分別,有所得而迴向

卽是大貪著,以是有所得心迴向者,

諸佛不說,有大利益.何以故?是迴向

名爲雜毒衰惱.譬如美食其中有毒,

雖有好色香美,以有毒故,不可食之.

愚癡無智之人若食此食,初雖香美

可意,食欲消時,有大苦報.如是有人

不正受讀誦不解其義,而教諸弟子,

迴向語言:「善男子來.如過去、未來、現

在諸佛,戒品、定品、慧品、解脫品、解脫

知見品幷諸聲聞弟子及凡夫人所

種善根及諸佛與衆生授辟支佛記

是辟支佛所種善根及與菩薩受阿

耨多羅三藐三菩提記,是諸菩薩所

種善根合集稱量.是諸福德隨喜,隨

喜已迴向阿耨多羅三藐三菩提.」,是

人如是迴向,是迴向取相分別故,名

爲雜毒,如雜毒食.有所得者無有迴

向何以故?是有所得皆是雜毒故.以

是故,菩薩應如是思惟:「過去、未來、現

在諸佛善根福德,應云何迴向名爲

正迴向,至阿耨多羅三藐三菩提?」.若

菩薩欲不謗諸佛,應如是迴向:「如諸

佛所知福德,何相何性,何體何實?我

亦如是隨喜,我以是隨喜,迴向阿耨

多羅三藐三菩提.」.菩薩如是迴向則

無有咎,不謗諸佛如是迴向則不雜

毒.亦名隨諸佛教.復次,菩薩應以隨

喜福德,如是迴向.如戒品、定品、慧品、

解脫品、解脫知見品,不繫欲界,不繫

色界,不繫無色界,非過去、非未來、非

現在,以無繫故,是福德迴向亦無繫,

所迴向法亦無繫,迴向處亦無繫.若能

如是迴向則不雜毒,若不如是迴向

名爲邪迴向.菩薩迴向法如三世諸

佛所知迴向.我亦如是迴向阿耨多

羅三藐三菩提,是名正迴向.」爾時,佛

讚須菩提言:「善哉,善哉!須菩提,汝能

爲諸菩薩摩訶薩作佛事.須菩提,若

有三千大千世界衆生皆行慈悲喜

捨心、四禪、四無色定、五神通,不如是

菩薩迴向福德,最大最勝,最上最妙.

復次,須菩提,若有三千大千世界衆

生,皆發阿耨多羅三藐三菩提心,是

一一菩薩於恒河沙等劫,以有所得

心,供養如恒河沙等,世界衆生,衣服、

飮食、臥具、醫藥一切樂具,如是一一

菩薩,皆於恒河沙等劫,以有所得心,

供養是諸衆生,衣服、飮食、臥具、醫藥、

一切樂具.於意云何?是諸菩薩以是

因緣,得福多不?」須菩提言:「甚多,世尊.

不可譬喩.若是福德有形恒河沙等

世界所不能受.」佛讚須菩提言:「善哉,

善哉!須菩提,若菩薩爲般若波羅蜜

所護故,能以是福德迴向,於前有所

得心布施福德,百分不及一,千萬億

分不及一,乃至筭數譬喩所不能及.」

爾時,四天王天上,二萬天子合掌禮

佛,作是言:「世尊,是菩薩迴向,名爲大

迴向,以方便故,勝於有所得菩薩布

施福德.何以故?是菩薩迴向爲般若

波羅蜜所護故.」爾時,忉利天上十萬

天子,以天花、香、塗香、末香、天衣、幢幡、

天諸伎樂,而供養佛,皆作是言:「世尊,

是菩薩迴向,名爲大迴向.以方便故,

勝於有所得菩薩布施福德.何以故?

是菩薩迴向爲般若波羅蜜所護故.」

夜摩天上十萬天子、兜率陁天上十

萬天子、化樂天上十萬天子、他化自

在天上十萬天子,皆以天華、天香乃

至伎樂,而供養佛,皆作是言:「世尊,是

菩薩迴向,名爲大迴向.以方便故,勝

於有所得菩薩布施福德.何以故?是

菩薩迴向爲般若波羅蜜所護故.」梵

世諸天子大聲唱言:「是菩薩迴向名

爲大迴向.以方便故,勝於有所得菩

薩布施福德.何以故?是菩薩迴向爲

般若波羅蜜所護故.」梵輔天、梵衆天、

大梵天、光天、少光天、無量光天、光音

天、淨天、少淨天、無量淨天、遍淨天、無

雲行天、福生天、廣果天、無廣天、無熱

天、妙見天、善見天、無小天上諸天子

合掌禮佛,皆作是言:「世尊,是善男子

善女人求佛道者甚爲希有.爲般若

波羅蜜所護故,能勝有所得菩薩布

施福德.何以故?是菩薩迴向爲般若

波羅蜜所護故.」爾時,佛告淨居諸天

子:「置是三千大千世界衆生,若十方

恒河沙等世界衆生,皆發阿耨多羅

三藐三菩提心,是一一菩薩於恒河

沙等劫,以有所得心,供養十方如恒

河沙等,世界衆生,衣服、飮食、臥具、醫

藥一切樂具,如是一一菩薩,皆於恒

河沙等劫,以有所得心,供養是諸衆

生,衣服、飮食、臥具、醫藥、一切樂具.若

有菩薩於過去、未來、現在諸佛所有

戒品、定品、慧品、解脫品、解脫知見品

幷諸聲聞弟子及凡夫人所種善根

合集稱量,是諸福德,以最大最勝,最

上最妙心隨喜,隨喜已迴向阿耨多

羅三藐三菩提,其福甚多.」爾時,須菩

提白佛言:「世尊,如佛所說,是諸福德

合集稱量,以最大最勝最上最妙心

隨喜,隨喜已,迴向阿耨多羅三藐三

菩提.世尊,云何名爲最大最勝,最上

最妙隨喜?」佛告須菩提:「若菩薩於過

去、未來、現在諸法,不取不捨,不念不得,於

此中無有法,若已生滅,若今生滅,若

當生滅,如諸法實相.隨喜迴向阿耨

多羅三藐三菩提亦如是.須菩提,是

名菩薩最大最勝,最上最妙隨喜迴

向.復次,須菩提,菩薩若欲於過去、未

來、現在諸佛,布施、持戒、忍辱、精進、禪

定、智慧、解脫、解脫知見隨喜,應如是

隨喜,如解脫持戒亦如是,如解脫,定惠

解脫,解脫知見亦如是.如解脫信解

亦如是,如解脫隨喜亦如是,如解脫

未來、未生法亦如是.如解脫過去無

量阿僧祇世界諸佛及弟子亦如是.

如解脫今現在十方無量阿僧祇世

界諸佛及弟子亦如是;如解脫未來

無量阿僧祇世界諸佛及弟子亦如

是.是諸法相不繫不縛,不解不脫.以

是迴向阿耨多羅三藐三菩提不生

不滅故.須菩提,是名菩薩最大最勝,

最上最妙隨喜迴向.以是迴向,勝於

十方如恒河沙等世界諸菩薩,以有

所得心皆於恒河沙劫供養十方如

恒河沙等世界衆生,衣服、飮食、臥具、

醫藥、一切樂具,以有所得心,布施、持

戒、忍辱、精進、禪定,於此隨喜迴向福

德百分不及一,百千萬億分不及一

乃至筭數譬喩所不能及.」

摩訶般若波羅蜜泥犂品第八

爾時,舍利弗白佛言:「世尊,是般若波

羅蜜?『佛言:「是般若波羅蜜」「世尊,般若

波羅蜜能作照明.世尊,般若波羅蜜

所應敬禮.世尊,般若波羅蜜能與光

明.世尊,般若波羅蜜除諸闇冥.世尊,

般若波羅蜜無所染污.世尊,般若波

羅蜜多所利益.世尊,般若波羅蜜多

所安隱.世尊,般若波羅蜜能與盲者

眼.世尊,般若波羅蜜能令邪行者,入

正道.世尊,般若波羅蜜卽是薩婆若.

世尊,般若波羅蜜,是諸菩薩母.世尊,

般若波羅蜜非生法者、非滅法者.世

尊,般若波羅蜜具足三轉十二相法

輪.世尊,般若波羅蜜能爲孤窮者作

救護.世尊,般若波羅蜜能滅生死.世

尊,般若波羅蜜能示一切法性.世尊,

應云何敬視般若波羅蜜?」佛言:「如敬

視佛,敬禮般若波羅蜜,如敬禮佛.」爾

時,釋提桓因心念:「舍利弗何因緣,作

是問?念已,問舍利弗:「何因緣,作是問?」

舍利弗言:「菩薩摩訶薩以般若波羅

蜜,隨喜福德,迴向薩婆若故,於上諸

菩薩所有布施、持戒、忍辱、精進、禪定

等,其福最勝.是故我作是問.憍尸迦,

譬如盲人雖有百千萬衆無有導者,

不能進趣城邑、聚落.憍尸迦,五波羅

蜜離般若波羅蜜,亦如盲人無導,不

能修道至薩婆若.若五波羅蜜爲般

若波羅蜜所護則爲有目.般若波羅

蜜力故,五波羅蜜得般若波羅蜜名.

舍利弗白佛言:「世尊,云何生般若波

羅蜜?」佛言:「若菩薩不生色,則生般若

波羅蜜,不生受想行識則生般若波

羅蜜.如是生般若波羅蜜爲成何法?

舍利弗,如是生般若波羅蜜於法無

所成.若無所成則名般若波羅蜜.釋

提桓因白佛言:「世尊,般若波羅蜜亦

不成薩婆若耶?」「憍尸迦,般若波羅蜜

成薩婆若,但不如名相作起法成.」「世

尊,當云何成?」佛言:「如不成如是成.」釋

提桓因白佛言:「希有,世尊.般若波羅

蜜不爲生,不爲滅故有.」須菩提白佛

言:「世尊,菩薩如是亦分別,則失般若

波羅蜜,則遠離般若波羅蜜.」佛告須

菩提:「有是因緣.若菩薩謂般若波羅

蜜空無所有,則失般若波羅蜜,則遠

般若波羅蜜.須菩提,是名菩薩般若

波羅蜜.」「世尊,說般若波羅蜜爲示何

法?」「須菩提,說般若波羅蜜,不示色,不

示受、想、行、識,不示須陁洹果、斯陁含

果、阿那含果、阿羅漢果、辟支佛道,不

示佛法.」須菩提言:「世尊,摩訶波羅蜜,

是般若波羅蜜.」佛言:「須菩提,於意云

何?以是因緣,摩訶波羅蜜,是般若波

羅蜜.」須菩提言:「般若波羅蜜於色,不

作大不作小,不作合不作散,於受、想、

行、識,不作大不作小,不作合不作散.

世尊,般若波羅蜜於佛十力,不作强

不作弱,四無所畏乃至薩婆若,不作

合不作散.世尊,菩薩如是亦分別則

不行般若波羅蜜.何以故?般若波羅

蜜無如是相.我當度若干衆生,卽是

菩薩計有所得.所以者何?衆生不生

故,般若波羅蜜.不生衆生無性故,般

若波羅蜜無性,衆生離相故,般若波

羅蜜離相.衆生不滅故,般若波羅蜜

不滅,衆生不可思議故,般若波羅蜜

不可思議.衆生不可知故,般若波羅

蜜不可知,衆生力集故,如來力亦集.」

舍利弗白佛言:「世尊,菩薩若能信是

深般若波羅蜜,不疑不悔,不難,隨順

解義.是人從何處,終來生此閒?」佛言:

「舍利弗,是菩薩於他方佛土命終,來

生此閒.舍利弗,菩薩從他方佛土來

者,曾已親近供養諸佛,問其中義,今

聞般若波羅蜜卽生歡喜,如從佛聞.

若見般若波羅蜜,如見佛.」須菩提白

佛言:「世尊,般若波羅蜜可聞可見耶?」

佛言:「不也.」「世尊,是菩薩發心已來,幾

時,能修習般若波羅蜜?」「須菩提,是事

應分別.有菩薩得値若干百千萬億!

佛,於諸佛所,修行梵行,有於大衆,聞

深般若波羅蜜,無恭敬心卽時捨去.

須菩提,當知是人本於過去諸佛,聞

說般若波羅蜜捨去故,於今聞深般

若波羅蜜亦捨去.身心不和起無智

業,積集無智業因緣故,誹謗拒逆般

若波羅蜜.須菩提,誹謗拒逆深般若

波羅蜜者,卽誹謗拒逆薩婆若.誹謗

拒逆薩婆若者卽誹謗拒逆三世諸

佛.須菩提,是愚癡人起如是破法重

罪業故,若干百千萬劫,受大地獄罪,

從一大地獄,至一大地獄,從一大地

獄,至一大地獄,受罪時,若火劫起,墮

他方大地獄,於彼亦從一大地獄,至

一大地獄,從一大地獄,至一大地獄

受罪時,若彼火劫起,復墮他方大地

獄,墮他方大地獄已,復從一大地獄,

至一大地獄,從一大地獄,至一大地

獄受罪時,若彼火劫,起還來墮此大

地獄中.是人於此,復從一大地獄,至

一大地獄,受諸劇苦.如是展轉,乃至

火劫復起,受是無量苦惱業報.何以

故?起惡口業故.」爾時,舍利弗白佛言:

「世尊,如是業,似五逆罪.舍利弗,汝勿

謂此破法罪,似五逆罪.何以故?是人

聞說深般若波羅蜜,誹謗拒逆,作是

念不應學是法,是法非佛所說.以是

因緣,其罪轉增故.亦令他人,離般若

波羅蜜.」佛言:「是人自壞身亦壞他人

身,自飮,毒亦飮他人毒,自亡失亦亡

失他人.自不知不解般若波羅蜜,亦

教他人,不知不解.舍利弗,我尚不聽

是人出家,何況於我法中,而受供養?

何以故?當知是人爲污法者,當知是

人爲是糟粕,其性濁黑.若有衆生信

受其言者,亦當受是劇苦重罪.何以

故?舍利弗,若破般若波羅蜜,若污般

若波羅蜜,當知是人破法污法者.」舍

利弗白佛言:「世尊,不說是人受身大

小.」佛告舍利弗:「置是人身量大小,不

須說也.是人若聞說其身量,熱血當

從口出,若死若近死.若聞說其身量,

自知此罪憂愁,深入身體乾消.是故

不須說其受身大小.」舍利弗白佛言:

「世尊,唯願佛說是人身量,令後世人

得爲明戒.知以是罪業故,受是大身.」

佛告舍利弗;「是事足爲後世衆生作

大明戒,積集如是罪業因緣故,受如

是無量無邊久劇苦惱.舍利弗,是事

足爲善人作大明戒.須菩提白佛言:

「世尊,善男子、善女人應善守護身業、

口業、意業.世尊,但以口業因緣故,得

如是重罪耶?」佛告須菩提:「以口業因

緣故,得如是重罪.須菩提,我法中,多

有如是等癡人,誹謗拒逆深般若波

羅蜜.須菩提,誹謗拒逆深般若波羅

蜜者卽誹謗拒逆阿耨多羅三藐三

菩提,誹謗拒逆阿耨多羅三藐三菩

提者卽誹謗拒逆過去、未來、現在諸

佛薩婆若,誹謗拒逆薩婆若者卽誹

謗拒逆法寶,誹謗拒逆法寶者卽誹

謗拒逆僧寶,誹謗拒逆三寶故,卽起

無量無邊重罪之業」.須菩提白佛言:

「世尊,若人誹謗拒逆深般若波羅蜜

有幾因緣?」「須菩提,是癡人一爲魔所使,

二於深妙法不信不解.復次,須菩提,是

癡人得惡知識,不樂不喜修習善法.

又深貪著常求他過,自高其身,卑下

他人.須菩提,以是因緣故,誹謗拒逆

深般若波羅蜜.」須菩提白佛言:「世尊,

不精進者信解般若波羅蜜甚難.」佛

言:「如是如是.須菩提,不精進者信解

般若波羅蜜甚難.」「世尊,云何不精進

者信解般若波羅蜜甚難?」「須菩提,色

無縛無解.何以故?色眞性是色,受、想、

行、識無縛無解.何以故?識眞性是識.

復次,須菩提,色前際無縛無解.何以

故?色前際眞性是色,色後際無縛無

解.何以故?色後際眞性是色,現在色

無縛無解.何以故?現在色眞性是

色.須菩提,受想行識前際無縛無解.

何以故?識前際眞性是識,識後際、無

縛、無解.何以故?識後際眞性是識,現

在識無縛無解.何以故?現在識眞性

是識.」「世尊,般若波羅蜜甚深,不精進

者信解甚難.」佛言:「如是如是.須菩提,

深般若波羅蜜不精進者信解甚難.

須菩提,色淨卽是果淨,色淨故果亦

淨受、想、行、識淨卽是果淨,受、想、行、識

淨故果亦淨.復次,須菩提,色淨卽是

薩婆若淨,薩婆若淨故色淨.須菩提,

色淨,薩婆若淨,無二無別無異無壞.

受、想、行、識淨卽是薩婆若淨,薩婆若

淨故,受、想、行、識淨.須菩提,薩婆若淨,

受、想、行、識淨,無二無別無異無壞.」

小品般若經卷第三

己亥歲高麗國大藏都監奉

勅彫造

小品般若波羅蜜經卷第四 鱗

後秦龜茲國三藏鳩摩羅什 譯

歎淨品第九

爾時,舍利弗白佛言:「世尊,是淨甚深.」

佛言:「淨故.」「世尊,是淨明.」佛言:「淨故.」「世

尊,是淨不生欲界,不生色界,不生無

色界.」佛言:「淨故.」「世尊,是淨無垢無淨.」

佛言:「淨故.」「世尊,是淨無得,無果.」佛言:

「淨故.」「世尊,是淨不作、不起.」佛言:「淨故.」

「世尊,是淨無知.」佛言:「淨故.」「世尊,是淨

不知色,不知受、想、行、識.」佛言:「淨故.」「世

尊,般若波羅蜜於薩婆,若不增不減.」

佛言:「淨故.」「世尊,般若波羅蜜淨故,於

法無所取.」佛言:「淨故.」爾時,須菩提白

佛言:「世尊,我淨故,色淨.」佛言:「畢竟淨

故.」「世尊,我淨故,受、想、行、識淨.」佛言:「畢

竟淨故.」「世尊,我淨故,果淨.」佛言:「畢竟

淨故.」「世尊,我淨故,薩婆若淨.」佛言:「畢

竟淨故.」「世尊,我淨故,無得無果.」佛言:

「畢竟淨故.」「世尊,我無邊故,色無邊.」佛

言:「畢竟淨故.」「世尊,我無邊故,受、想、行、

識無邊.」佛言:「畢竟淨故.」「世尊,如是如

是名菩薩般若波羅蜜耶?」「須菩提,畢

竟淨故.」「世尊,般若波羅蜜非此岸,非

彼岸,非中流.」佛言:「畢竟淨故.」「世尊,菩

薩若如是,亦分別,卽失般若波羅蜜,

卽遠般若波羅蜜.」佛言:「善哉,善哉!須

菩提,從名相故,生著.」「希有,世尊.善說

般若波羅蜜中著.」爾時,舍利弗語須

菩提:「何因緣故,名爲著?」「舍利弗,若善

男子、善女人,分別色空,卽名爲著;分

別受、想、行、識空,卽名爲著;分別過去

法、未來法、現在法,卽名爲著;初發心

菩薩得若干福德,卽名爲著.」釋提桓

因問須菩提言:「何因緣,是事名爲著?」

「憍尸迦,是人分別是心,以是心迴向

阿耨多羅三藐三菩提.憍尸迦,心性

不可迴向,是故菩薩若欲教他化人,

阿耨多羅三藐三菩提,應如諸法實

相示教利喜.如是則不自傷,是佛所

許,是佛所教,善男子、善女人亦離諸

著.」爾時,佛讚須菩提言:「善哉,善哉!汝

能示諸菩薩著法.須菩提,我當更說

微細著法,汝今善聽.」須菩提言:「唯然,

受教.」佛言:「若善男子善女人取相念

諸佛隨所取相,皆名爲著.過去、未來、

現在諸佛所有無漏法皆隨喜,隨喜

已迴向阿耨多羅三藐三菩提,卽亦

是著.何以故?須菩提,諸法性非過去、

非未來、非現在,不可取相,不可緣,不

可見,不可聞,不可覺,不可知,不可迴

向.世尊,是諸法性甚深.」佛言:「畢竟離故.」

「世尊,我敬禮般若波羅蜜.」佛言:「佛得

是無作法故.世尊佛得一切法.如是,

須菩提,如來得一切法.須菩提,法性

唯一無二無三,是性亦非性非作.須

菩提,菩薩能如是知則離諸著.世尊,

般若波羅蜜甚爲難知.須菩提,無有

知者故.」「世尊,般若波羅蜜不可思議.」

「須菩提,般若波羅蜜不可以心知故.」

「世尊,般若波羅蜜無所作.」「須菩提,作

者不可得故.」「世尊,菩薩當云何行般

若波羅蜜?」「須菩提,若菩薩不行色卽

行般若波羅蜜,不行受、想、行、識,卽行

般若波羅蜜,若不行色不滿足,卽行

般若波羅蜜,不行受、想、行、識不滿足,

卽行般若波羅蜜.何以故?色不滿足

則非色,受、想、行、識,不滿足,則非識,若

能如是行不滿足相.卽行般若波羅

蜜.」須菩提言:「希有.世尊,於諸著中說

無所著.」「須菩提,若菩薩不行色,不著

相,卽行般若波羅蜜,不行受、想、行、識,

不著相,卽行般若波羅蜜.菩薩如是

行,於色不生著,於受、想、行、識,不生著,

於須陁洹果、斯陁含果、阿那含果、阿

羅漢果、辟支佛道不生著乃至薩婆

若亦不生著.何以故?過諸著故,名無

㝵薩婆若.須菩提,菩薩欲過諸著,應

如是思惟般若波羅蜜.」須菩提白佛

言:「希有,世尊.是法甚深,若說不減,不

說亦不減,若說不增,不說亦不增.」佛

言:「如是如是.須菩提,如佛盡壽稱讚

虛空,虛空不減,不稱讚亦不減,稱讚

不增,不稱讚亦不增.須菩提,譬如稱

讚幻所化人亦不喜,不稱讚亦不瞋.

須菩提,諸法性亦如是.若說亦不增,

不說亦不減.世尊,菩薩所爲甚難,修

行般若波羅蜜時,心無增減亦不退

不轉.世尊,修習般若波羅蜜,如修習

虛空.世尊,菩薩爲度一切衆生故,發

大莊嚴應,當敬禮.世尊,菩薩爲衆生

故,發大莊嚴,如人與虛空共鬪.世尊,

菩薩爲衆生故,發大莊嚴.如人與虛

空諍訟.世尊,是菩薩名爲發大莊嚴.

世尊,菩薩爲衆生故,發大莊嚴.如人

欲擧虛空.世尊,是菩薩名爲度精進

彼岸,名爲勇健.名爲同虛空諸法故,

發阿耨多羅三藐三菩提.」爾時,會中

有一比丘作是念:「我敬禮般若波羅

蜜,般若波羅蜜中,無有法生,無有法

滅.」.爾時,釋提桓因語須菩提:「若菩薩

修習深般若波羅蜜,爲修習何法?」「憍

尸迦,若菩薩修習深般若波羅蜜,卽

是修習虛空.」釋提桓因白佛言:「世尊,

若人能受持讀誦般若波羅蜜,我當

守護.」須菩提語釋提桓因:汝見是法

可守護耶?」釋提桓因言:「不見也.」「憍尸

迦,若菩薩如般若波羅蜜所說行,卽

是守護.若菩薩或時,遠離般若波羅

蜜,人若非人則得其便.憍尸迦,若人

欲守護行般若波羅蜜者,則爲欲守

護虛空.憍尸迦,於意云何?汝能守護

響不?」釋提桓因言:「不能也.」憍尸迦,菩

薩亦如是,行般若波羅蜜,知一切法

空.如響如是亦不分別.當知是爲行

般若波羅蜜.」爾時,佛以神力,令三千

大千世界所有四天王天及諸釋提

桓因,娑婆世界主諸梵天王,皆來至

佛所,頭面禮佛足,卻住一面.四天王、

諸釋提桓因、諸梵天王等以佛神力,

得見千佛如是相,如是名說般若波

羅蜜品者,皆名須菩提,難問者,亦如

釋提桓因、彌勒菩薩,當成阿耨多羅

三藐三菩提,亦於此土說般若波羅

蜜.爾時,須菩提白佛言:「世尊,彌勒菩

薩成阿耨多羅三藐三菩提時,於是

處,云何說般若波羅蜜?」「須菩提,彌勒

菩薩成阿耨多羅三藐三菩提時說

般若波羅蜜,不說色空,不說受、想、行

識空,不說色縛,不說色解,不說受想

行識縛,不說受想行識解.」須菩提言:

「世尊,般若波羅蜜淸淨.」佛言:「色淨故,

般若波羅蜜淸淨,受、想、行、識淨故,般

若波羅蜜淸淨.」佛言:「虛空淨故,般若

波羅蜜淸淨,色無染故,般若波羅蜜

淸淨,受、想、行、識無染故,般若波羅蜜

淸淨.須菩提,虛空無染故,般若波羅

蜜淸淨.」「世尊,若有善男子善女人能

受持讀誦般若波羅蜜者,終不撗死,

若干百千諸天皆共隨從,若月八日

十四日、十五日、二十三日、二十九日、三

十日在在處處,說般若波羅蜜,其福

甚多.」佛言:「如是如是.須菩提,是人說

般若波羅蜜,得福甚多.須菩提,般若

波羅蜜多有留難.何以故?般若波羅

蜜是大珍寶,於法無所著,無所取.所

以者何?謂諸法無所有不可得故.須

菩提,般若波羅蜜無所得故,無能染

污.何以故?般若波羅蜜以無法故,名

爲無染般若波羅蜜.般若波羅蜜無

污故,諸法亦無污.若如是亦不分別,

名爲行般若波羅蜜.須菩提,般若波

羅蜜,無有法,若見若不見,無有法,若

取若捨.」是時,若干百千諸天子踊躍

歡喜,於虛空中,同聲唱言:「我於閻浮

提,再見法輪轉.」須菩提語諸天子:「非

初轉,非二轉.何以故?般若波羅蜜法

中,無轉無還.」佛告須菩提:「摩訶波羅

蜜,是菩薩般若波羅蜜,所謂於一切法,

無轉無著,得阿耨多羅三藐三菩提,亦

無所得.轉法輪時亦無所轉.無法可

還,無法可示,無法可見,是法不可得

故.何以故?須菩提,空不轉不還,無相

無作,無起無生,無所有不轉不還.如

是說名爲說般若波羅蜜.無聽者、無

受者、無證者,亦無以法作福田者.」須

菩提白佛言:「世尊,無邊波羅蜜,是般

若波羅蜜,虛空無邊故.世尊,正波羅

蜜,是般若波羅蜜,諸法平等故.世尊,

離波羅蜜,是般若波羅蜜,諸法性離

故.世尊,不可破波羅蜜,是般若波羅

蜜,諸法不可得故.世尊,無處波羅蜜,

是般若波羅蜜,諸法無形無名故.世

尊,無去波羅蜜,是般若波羅蜜.諸法

無來故.世尊,無奪波羅蜜,是般若波

羅蜜,諸法不可取故.世尊,盡波羅蜜,

是般若波羅蜜,諸法無盡故.世尊,無

生波羅蜜,是般若波羅蜜,諸法無生

故.世尊,無作波羅蜜,是般若波羅蜜,

作者不可得故.世尊,不出波羅蜜,是

般若波羅蜜,出者不可得故.世尊,不

至波羅蜜,是般若波羅蜜,無退沒故.

世尊,無垢波羅蜜,是般若波羅蜜,諸

煩惱淸淨故.世尊,無污波羅蜜,是般

若波羅蜜,處不污故.世尊,不滅波羅

蜜,是般若波羅蜜,諸法離前際故.世

尊,幻波羅蜜,是般若波羅蜜,諸法不

生故.世尊,夢波羅蜜,是般若波羅蜜,

意識平等故.世尊,不戲波羅蜜,是般

若波羅蜜,諸戲平等故.世尊,不念波

羅蜜,是般若波羅蜜,諸念不生故.世

尊,不動波羅蜜,是般若波羅蜜,法性

常住故.世尊,離欲波羅蜜,是般若波

羅蜜,諸法不虛誑故.世尊,不起波羅

蜜,是般若波羅蜜,諸法無分別故.世

尊,寂滅波羅蜜,是般若波羅蜜,諸法

相不可得故.世尊,無煩惱波羅蜜,是

般若波羅蜜,諸法無過咎故.世尊,無

衆生波羅蜜,是般若波羅蜜,衆生際

不可得故.世尊,不斷波羅蜜,是般若

波羅蜜,諸法不起故.世尊,無二邊波

羅蜜,是般若波羅蜜,諸法無著故.世

尊,不異波羅蜜,是般若波羅蜜,諸法

不和合故.世尊,不著波羅蜜,是般若

波羅蜜,不分別聲聞、辟支佛地故.世

尊,不分別波羅蜜,是般若波羅蜜,諸

分別平等故.世尊,無量波羅蜜,是般

若波羅蜜,量法不生故.世尊,虛空波

羅蜜,是般若波羅蜜,諸法無障㝵故.

世尊,不生波羅蜜,是般若波羅蜜,諸

法不起故.世尊,無常波羅蜜,是般若

波羅蜜,諸法不失故.世尊,苦波羅蜜,

是般若波羅蜜,諸法無苦惱故.世尊,

無我波羅蜜,是般若波羅蜜,諸法無

所貪著故.世尊,空波羅蜜,是般若波

羅蜜,諸法無所得故.世尊,無相波羅

蜜,是般若波羅蜜,諸法相不可得故.

世尊,無作波羅蜜,是般若波羅蜜,諸法

無所成故.世尊,力波羅蜜,是般若波

羅蜜,諸法不可破故.世尊,無量佛法

波羅蜜,是般若波羅蜜,過筭數法故.

世尊,無所畏波羅蜜,是般若波羅蜜,

心不沒故.世尊,如波羅蜜,是般若波

羅蜜,諸法不異故.世尊,自然波羅蜜,

是般若波羅蜜,諸法無性故.

摩訶般若波羅蜜不可思議品第十

爾時,釋提桓因作是念:「若人得聞般

若波羅蜜者,當知是人已曾供養諸

佛,何況受持讀誦,如所說學,如所說

行?若人聞說深般若波羅蜜,受持讀

誦,如所說行,當知是人已曾多供養

佛,廣問其義.於過去諸佛,聞深般若

波羅蜜,不驚不怖.」.爾時,舍利弗白佛

言:「世尊,若菩薩摩訶薩能信解深般

若波羅蜜,當知是菩薩,如阿毘跋致.

何以故?世尊,若人於過去世,不久行

深般若波羅蜜,則不能信解.世尊,若

有誹謗拒逆般若波羅蜜,當知是人

久已誹謗拒逆般若波羅蜜.何以故?

是人於深般若波羅蜜,無有信心,無

淸淨心,亦不問諸佛及諸佛弟子所

疑.」爾時,提桓因語舍利弗:「是般若

波羅蜜甚深.若不久行菩薩道,不能

信解,有何可怪?若人敬禮般若波羅

蜜,卽是敬禮薩婆若智.」舍利弗言:「如

是如是.憍尸迦,若人敬禮般若波羅

蜜,卽是敬禮薩婆若智,從般若波羅

蜜,生諸佛薩婆若智,從薩婆若智還

生般若波羅蜜.菩薩應如是住般若

波羅蜜,應如是習般若波羅蜜.」釋提

桓因白佛言:「世尊,云何菩薩行般若

波羅蜜,名爲住般若波羅蜜,名爲習

般若波羅蜜?」佛告釋提桓因言:「善哉,

善哉!憍尸迦,汝能問佛是義,汝所問

者皆是佛力.憍尸迦,若菩薩行般若

波羅蜜,不住色,若不、住色卽是習色.

不住受想行識,若不住識卽是習識.

復次,憍尸迦,若菩薩不習色,若不習

色卽不住色,不習受、想、行、識,若不習

識卽不住識.如是憍尸迦,是名菩薩

習般若波羅蜜,住般若波羅蜜.」舍利

弗白佛言:「世尊,般若波羅蜜甚深,無

量無底.」佛告舍利弗:「若菩薩摩訶薩

不住色甚深,是爲習色甚深,不住受、

想、行、識甚深,是爲習識甚深.復次,舍

利弗,若菩薩摩訶薩不習色甚深,是

爲不住色甚深,不習受、想、行、識甚深,

是爲不住識甚深.世尊,深般若波羅

蜜,應於阿毘跋致菩薩前說,是人聞

是不疑不悔.」爾時,提桓因語舍利

弗:「若於未受記菩薩,前說當有何咎?」

「憍尸迦,若未受記菩薩得聞深般若

波羅蜜,當知是菩薩久發大乘心,近

於受記,不久必得受記.若過一佛、二

佛,當得受阿耨多羅三藐三菩提記.」

佛言:「如是如是.舍利弗,若未受記菩

薩得聞深般若波羅蜜,當知是菩薩

久發大乘心.」舍利弗白佛言:「世尊,我

今當說譬喩.」佛言:「樂說便說.」「世尊,譬

如求菩薩道者夢坐道場,知是菩薩

當近阿耨多羅三藐三菩提.若求菩

薩道者,得聞深般若波羅蜜,當知是

菩薩久發大乘心,善根成就,近於受

記,不久必得受記.」佛言:「善哉,善哉!舍

利弗,汝承佛神力,復更說之.」「世尊,譬

如有人欲過險道,若百由旬,若二百,

若三百,若四百,若五百由旬,欲出難時,

先見諸相.若見放牛羊者,若見疆界,

若見園林,見如是相故,當知此中,必

有城邑、聚落,見是相已作是念:如我

所見之相,城邑、聚落去此不遠,其心

安隱,不復畏有怨家、賊害.世尊,菩薩

亦如是.若得聞深般若波羅蜜,當知

是菩薩近於受記不久必得受記.爾

時,不畏墮聲聞、辟支佛地.何以故,是

菩薩得是本相,所謂得見深般若波

羅蜜,得聞深般若波羅蜜.世尊,譬如

有人欲見大海,稍稍前行,若見樹,若

樹相,若見山,若山相,當知是中去海

尚遠.若不見樹,無樹相,不見山,無山

相.當知大海去,是不遠,大海深故,無

有山樹.是人雖不見海,知必近之.世

尊,菩薩亦如是.得聞深般若波羅蜜,

雖未於現在諸佛前受記,自知必近

阿耨多羅三藐三菩提.何以故?我得

見聞供養深般若波羅蜜故.世尊,譬

如春時,樹葉零落,當知此樹華葉果

實將生不久.何以故?本相現故.閻浮

提人見樹本相皆悉歡喜作是念是

樹不久,當生華葉果實.」.世尊,菩薩亦

如是.若得見聞深般若波羅蜜,當知

是菩薩善根成就,宿世善根因緣故.

今得深般若波羅蜜.會中曾有見佛

諸天皆大歡喜,作是念:「先諸菩薩亦

有如是受記本相,是菩薩不久當得

受阿耨多羅三藐三菩提記.」.世尊,譬

如女人懷妊,轉轉不便,身體疲極,不

樂事務,眠臥不安,食飮轉少,苦惱在

身,不欲語言,厭本所習,不復憶樂,本

相現故.當知是女將產不久,菩薩善根

成就亦復如是.若得見聞思惟深般

若波羅蜜,當知是菩薩不久得受阿

耨多羅三藐三菩提記.」佛言:「善哉,善

哉!舍利弗,汝所樂說者皆佛神力.」爾

時,須菩提白佛言:「希有,世尊.如來善

說諸菩薩事.」「須菩提,是諸、菩薩摩訶

薩,長夜多所利益,多所安隱,多所安

樂,憐愍世閒,得阿耨多羅三藐三菩

提.爲諸天人演說法要.」須菩提白佛

言:「世尊,菩薩摩訶薩云何得具足修

習行般若波羅蜜?」「須菩提,若菩薩摩

訶薩行般若波羅蜜,不見色增,是爲

行般若波羅蜜,不見受、想、行、識增,是

爲行般若波羅蜜,不見色減,是爲行

般若波羅蜜,不見受、想、行、識減,是爲

行般若波羅蜜乃至不見法,不見非

法,是爲行般若波羅蜜.」「世尊,如佛所

說不可思議.」「須菩提,色不可思議,受、

想、行、識,不可思議.若菩薩不分別色,

不可思議.不分別受想行識不可思

議,是爲行般若波羅蜜.」世尊,般若波

羅蜜如是誰能信解?」「須菩提,若久行

菩薩道者.」「世尊,云何菩薩得名久行?」

「須菩提,若菩薩行般若波羅蜜,不分

別佛十力、四無所畏乃至不分別薩

婆若,是名久行.何以故?佛十力不可

思議,四無所畏、十八不共法不可思

議乃至薩婆若不可思議,色不可思

議受想行識不可思議一切法亦不

可思議.菩薩如是行者,是名無處所

行,而行般若波羅蜜.是故,名爲久行.」

「世尊,般若波羅蜜甚深.般若波羅蜜,

是珍寶聚,如虛空淸淨.希有,世尊.般

若波羅蜜多起留難,若欲書寫者,乃

至一歲當疾書成.」佛言:「如是如是.須

菩提,若善男子、善女人欲書寫讀誦,

如所說行般若波羅蜜,乃至一歲當

疾疾爲之.須菩提,珍寶法多有怨賊.

世尊,般若波羅蜜惡魔常欲伺求斷

絕.須菩提,惡魔雖欲伺求斷絕亦不

能得.」舍利弗白佛言:「世尊,誰神力故,

惡魔不能留難般若波羅蜜?」「舍利弗,

佛神力故,惡魔不能留難.舍利弗,亦

是十方無量世界現在諸佛神力故,

惡魔不能留難,諸佛皆共護念是菩

薩故,惡魔不能得便.何以故?舍利弗,

菩薩爲諸佛所護者,法應無有留難.

何以故?舍利弗,若人書寫讀誦說般

若波羅蜜,十方無量阿僧祇現在諸

佛法應護念.若有誦般若波羅蜜,當

知是菩薩佛護念故,能誦通利.」「世尊,

善男子、善女人能受持讀誦般若波

羅蜜,當知是人佛眼所見.」「舍利弗,若

善男子、善女人能受持讀誦般若波

羅蜜乃至書寫,當知是人佛眼所見.

舍利弗,若求佛道善男子、善女人受

持讀誦般若波羅蜜,則近阿耨多羅

三藐三菩提,乃至自書,若使人書,書

已受持讀誦,以是因緣,其福甚多.舍

利弗,如來滅後,般若波羅蜜當流布

南方,從南方,流布西方,從西方,流布

北方,舍利弗,我法盛時,無有滅相.北

方若有,乃至書寫受持供養般若波

羅蜜,者是人亦爲佛眼所見所知所

念.」舍利弗白佛言:「世尊,後五百歲時

般若波羅蜜當廣流布北方耶?」「舍利

弗,後五百歲,當廣流布北方,其中善

男子、善女人聞般若波羅蜜,受持讀

誦修習,當知久發阿耨多羅三藐三

菩提心.」「世尊,北方當有幾所菩薩能

受持讀誦修習般若波羅蜜?」「舍利弗,

北方雖多有,菩薩能讀聽受般若波

羅蜜,少能誦利修習行者,是人得聞

亦不驚不怖,是人曾已見佛,諮請問

難,當知是人爲能具足行菩薩道,爲

阿耨多羅三藐三菩提故,能利益無

量衆生.何以故?舍利弗,我爲是善男

子善女人說應薩婆若法,是人轉身,

亦復樂說阿耨多羅三藐三菩提,一

心和同乃至魔王不能壞其阿耨多

羅三藐三菩提心.是人聞般若波羅

蜜,心大歡喜,心得淸淨,令多衆生種,

阿耨多羅三藐三菩提善根.是善男

子、善女人於我前作是言:「我等行菩

薩道,常當以法示、教、利、喜無量百千

萬衆生,令住阿耨多羅三藐三菩提.」.

舍利弗,我觀其心則生隨喜,是人行

菩薩道當以法示、教、利、喜無量百千

萬衆生,令住阿耨多羅三藐三菩提.

如是善男子、善女人,心樂大乘,願生

他方現在佛前說法之處,於彼續復

廣聞說般若波羅蜜,於彼佛土,亦復

以法示、教、利、喜無量百千萬衆生,令

住阿耨多羅三藐三菩提.」舍利弗白

佛言:「希有,世尊.如來於過去、未來、現

在諸法,無法不知,無法不識,如來於

未來世,諸菩薩以多欲多精進,勤求

般若波羅蜜.是善男子、善女人有求

而得,有不求而得.如來悉知.」「舍利弗,

多有善男子、善女人精進不懈故,般

若波羅蜜不求而得.」「世尊,是善男子、

善女人餘經應六波羅蜜者,亦不求

而得耶?」「舍利弗,若有餘應諸波羅蜜

深經,是善男子、善女人亦不求而得.

何以故?舍利弗,法應爾.若有菩薩爲

諸衆生,示、教、利、喜阿耨多羅三藐三

菩提,亦自於中學,是人轉身,應諸波

羅蜜深經亦不求而得.」

小品般若經卷第四

戊戌歲高麗國大藏都監奉

勅彫造

小品般若波羅蜜經卷第五 鱗

後秦龜茲國三藏鳩摩羅什 譯

魔事品第十一

爾時,須菩提白佛言:「世尊,已說善男

子善女人功德,云何起留難?」「須菩提,

若說法者不卽樂說,菩薩當知是爲

魔事.復次,須菩提,說法者樂說不止,

菩薩當知是爲魔事.須菩提,說法者

說不究竟,菩薩當知是爲魔事.須菩

提,書讀誦說般若波羅蜜時,傲慢自

大,菩薩當知是爲魔事.須菩提,書讀

誦說般若波羅蜜時,互相嗤笑,菩薩

當知是爲魔事.須菩提,書讀誦說般

若波羅蜜時,互相輕蔑,菩薩當知是

爲魔事.須菩提,書讀誦說般若波羅

蜜時,其心散亂,菩薩當知是爲魔事.

須菩提,書讀誦說般若波羅蜜時,心

不專一,菩薩當知是爲魔事.須菩提,

行者作是念:「我於般若波羅蜜不得

氣味.」,從座而去,菩薩當知是爲魔事.

須菩提,行者作是念:「我於般若波羅

蜜中,無有受記.」,心不淸淨,從座而去

菩薩當知是爲魔事.須菩提,行者

作是念:「般若波羅蜜中,不說我名.」,心

不淸淨,菩薩當知是爲魔事,須菩提,

行者作是念:「般若波羅蜜中,不說我

生處,若城邑、聚落.」,以是因緣,不樂聞

說般若波羅蜜,便棄捨去,隨所起念,

輒卻若干劫數,乃復還得修菩薩道,

菩薩當知是爲魔事.復次,須菩提,諸

經不能至薩婆若者,菩薩捨般若波

羅蜜,而讀誦之,是菩薩則爲捨本,而

取枝葉.何以故?是菩薩因般若波羅

蜜,能成就世閒、出世閒法,學般若波

羅蜜,能學世閒、出世閒法,若捨般若

波羅蜜,菩薩當知是爲魔事,須菩提,

譬如有狗捨主所與食分,反從作務

者索,如是須菩提,當來世,或有菩薩,

捨深般若波羅蜜,反取餘聲聞、辟支

佛經,菩薩當知是爲魔事.須菩提,譬

如人得象不觀反尋其迹,於意云何?

是人爲智不?」「不也,世尊.」「須菩提,菩薩

亦如是.得深般若波羅蜜,而棄捨之,

反於聲聞、辟支佛經,求薩婆若.於意

云何?是人爲智不?」「不也,世尊.」菩薩當

知是爲魔事.須菩提,譬如人欲見大

海,見已反求牛迹水,作是言:「大海水

能多是耶?」,於意云何,是人爲智不?」「不

也,世尊.」「須菩提當來世菩薩亦如是.

得深般若波羅蜜,而棄捨之,反讀誦

聲聞、辟支佛經.於意云何?是人爲智

不?」「不也,世尊.」「菩薩當知是爲魔事,須

菩提,譬如工匠欲造,如帝勝殿而

反揆度日月宮殿.於意云何:是人爲

智不?」「不也,世尊.」「須菩提,當來世菩薩

亦如是.得深般若波羅蜜,而棄捨之,

反於聲聞、辟支佛經中,求薩婆若.於

意云何?是人爲智不?」「不也,世尊.」「菩薩

當知是爲魔事.」須菩提,譬如人欲見

轉輪王,見已不知作是念?「轉輪王形

貌威德云何?」,見諸小王,取其形貌,作

是言:「轉輪王形貌威德如是相耶?」於

意云何?是人爲智不?」「不也,世尊.」「須菩

提當來世菩薩亦如是.得深般若波

羅蜜,而棄捨之,反於聲聞、辟支佛經

中,求薩婆若.於意云何?是人爲智不:」

「不也,世尊.」「菩薩當知是爲魔事.須菩

提,譬如飢人捨百味食,反食六十日

飯.於意云何?是人爲智不?」「不也,世尊.」

「須菩提,菩薩亦如是.得深般若波羅

蜜,而棄捨之,反於聲聞、辟支佛經中,

求薩婆若.於意云何?是人爲智不?」「不

也,世尊.」「菩薩當知是爲魔事.須菩提

譬如人得無價寶珠而比水精.於意

云何?是人爲智不?」「不也,世尊.」「須菩提,

當來世菩薩亦如是.得深般若波羅

蜜而比聲聞、辟支佛經於中,求薩婆

若.於意云何?是人爲智不?」「不也,世尊.」

「菩薩當知是爲魔事,復次,須菩提,書

讀誦說般若波羅蜜時,若多說餘事

妨廢般若波羅蜜,菩薩當知是爲魔

事.」須菩提白佛言:「世尊,般若波羅蜜

可得書讀誦說耶?」「不也,須菩提.」若善

男子、善女人書寫文字,而作是念:「我

書般若波羅蜜.」,卽是魔事.須菩提,爾

時,應教是善男子、善女人:「汝等勿謂,

但以書寫文字,便作是念言:「我書般

若波羅蜜.」諸善男子以是文字,示般

若波羅蜜義.是故汝等勿著文字.若

著文字,菩薩當知是爲魔事.若不貪

著卽捨魔事.」.復次,須菩提,書讀誦說

般若波羅蜜時,憶念諸方國土城邑、

聚落、國王、怨賊戰鬪之事,憶念父母

兄弟姊妹,惡魔令生如是等念,妨廢

般若波羅蜜,菩薩皆應覺之.須菩提,

如是當知亦是魔事.復次,須菩提,書

讀誦說般若波羅蜜時,供養事起,衣

服、飮食、臥具、醫藥資生之物,妨廢般

若波羅蜜,菩薩皆應覺之.須菩提,如

是當知亦爲魔事.復次,須菩提,惡魔

作因緣,令菩薩得諸深經,有方便,菩

薩於此深經,不生貪著無方便菩薩,

捨般若波羅蜜,取是深經.須菩提,我

於般若波羅蜜中,廣說方便應於中

求,而反於餘深經,聲聞、辟支佛法中,

求索方便,於意云何?是人爲智不?」「不

也,世尊.」「須菩提如是當知亦爲魔事.

復次,須菩提,聽法者欲聞般若波羅

蜜,說法者疲懈不樂爲說.須菩提,如

是不和合亦爲魔事.復次,須菩提,說

法者身不疲極,樂說般若波羅蜜,聽

法者欲至餘國,不得書讀誦說般若

波羅蜜,如是不和合亦爲魔事.復次,

須菩提,聽法者有念力、智力,樂欲聽受

讀誦般若波羅蜜,說法者欲至餘國,

不得書讀誦說般若波羅蜜,如是不

和合亦爲魔事.復次,須菩提,說法者

貴於財物、衣服、飮食,聽法者惜不與

之,不得書讀誦說般若波羅蜜,如是

不和合亦爲魔事.復次,須菩提,聽法

者有信樂心,欲供養說法者,而說法

者誦習不利,聽法者不樂聽受,不得

書讀誦說般若波羅蜜,如是不和合

亦爲魔事.復次,須菩提,說法者心樂

爲說,聽法者不樂聽受,不得書讀誦

說般若波羅蜜,如是不和合亦爲魔

事.復次,須菩提,說法者身重疲極,睡

眠所覆,不樂言說,聽法者樂欲聽受

讀誦,如是不和合亦爲魔事.復次,須

菩提,若書讀誦說般若波羅蜜時,有

人來說三惡道苦:「地獄中,有如是苦,

畜生餓鬼中,有如是苦,不如於是,身

盡苦取涅槃,何用更生受是諸苦?」.如

是須菩提,菩薩當知亦爲魔事.復次,

須菩提,若書讀誦說般若波羅蜜時,

若有人來讚歎天上快樂,欲界中有

極妙五欲快樂,色界中有禪定快樂,

無色界中,有寂滅定樂,是三界樂,」皆

無常,苦空壞敗之相,汝於是身,可取

須陁洹果、斯陁含果、阿那含果、阿羅

漢果,不須更受後身.」,菩薩當知亦爲

魔事.復次,須菩提,說法者愛樂徒衆,

作是言:「若能隨我,當與般若波羅蜜,

若不隨我則不與汝.」,以此因緣,多人

隨從時,說法者欲經嶮難危命之處

語諸人言:「善男子,汝等知不?何用隨

我?經此險難善自籌量,無得後悔.」,而

作是言:「何故至此飢餓怨賊之中?」,說

法者,以此細微因緣,捨離諸人,聽法

者作是念:「是捨離相,非與般若波羅

蜜相.」,不得書讀誦說般若波羅蜜.如

是不和合,菩薩當知亦爲魔事.復次,

須菩提,說法者欲經惡獸虎、狼師子、

怨賊、毒害無水之處,說法者語諸人

言:「汝等知不?我所至處,經過惡獸、怨

賊、毒害無水之處,汝等豈能受如是

苦?」,說法者以此細微因緣,而捨離之.

諸人不復隨從,作是念:「是捨離相,非

與般若波羅蜜相.」,卽便退還,須菩提,

如是諸難,菩薩當知亦爲魔事.復次,

須菩提,說法者重於檀越,以此因緣,

常數往返,以是事故,語聽法者:「諸善

男子,我有檀越,應往問訊.」,諸人念言:

「是爲不與我般若波羅蜜相.」,卽時捨

離,不得學習書讀誦說,如是不和合,

菩薩當知亦爲魔事.復次,須菩提,惡

魔勤作方便,欲令無人讀誦修習般

若波羅蜜.」須菩提白佛言:「世尊,惡魔

云何勤作方便,令人不得讀誦修習

般若波羅蜜?」「須菩提,惡魔詭誑,諸人

作是言此非眞般若波羅蜜我所有

經,是眞般若波羅蜜.」.須菩提,惡魔如

是詭誑衆人,未受記者當於般若波

羅蜜中生疑,疑因緣故.不得讀誦修

習般若波羅蜜.如是須菩提,菩薩當

知亦爲魔事.復次,須菩提,復有魔事,

若菩薩行般若波羅蜜,卽證實際,取

聲聞果,如是須菩提,菩薩當知亦爲

魔事.」

摩訶般若波羅蜜小如品第十二

佛告須菩提:「般若波羅蜜多有如是

諸留難事.」須菩提白佛言:「如是如是.

世尊,般若波羅蜜多有留難.譬如珍

寶多有怨賊,般若波羅蜜亦如是.若

人不受持讀誦修習般若波羅蜜,當

知是人新發道意,少智少信不樂大

法,爲魔所攝.」「如是如是.須菩提,若人

不受持讀誦修習般若波羅蜜,當知

是人新發道意,少智少信不樂大法,

爲魔所攝.須菩提,般若波羅蜜,雖多

有如是魔事及諸留難,若善男子、善

女人有能受持書讀誦說,當知是等

皆是佛力.何以故?惡魔雖復勤作方

便,欲滅般若波羅蜜,諸佛亦復勤作

方便,而守護之.須菩提,譬如母人多

有諸子,若十若百乃至十萬,其母有

疾諸子,各各勤求救療,皆作是願:「我

等要當令母久壽,身體安隱,無諸苦

患,風雨、寒熱、蚊蝱、毒螫,當以諸藥因

緣,令母安隱.何以故?生育我等,賜與

壽命,示悟世閒,其恩甚重.」.須菩提,今

十方現在諸佛常念般若波羅蜜,皆

作是言:「般若波羅蜜能生諸佛,能示

薩婆若.何以故?諸佛薩婆若皆從般

若波羅蜜生故.」.須菩提,諸佛得阿耨

多羅三藐三菩提,若已今得,若當得,

皆因般若波羅蜜.須菩提,般若波羅

蜜如是示十方諸佛薩婆若,亦示世

閒.」須菩提白佛言:「世尊,如佛所說般

若波羅蜜,示諸佛世閒.世尊,云何爲

世閒?」佛言:「五陰是世閒.」「世尊,云何般

若波羅蜜示五陰?」佛言:「般若波羅蜜

示五陰不壞相.何以故?須菩提,空,是

不壞相,無相,無作,是不壞相.般若波

羅蜜如是示世閒.復次,須菩提,佛隨

無量無邊衆生性故,如實知其心.如

是須菩提,般若波羅蜜示諸佛世閒.

復次,須菩提,衆生亂心攝心,是亂心

攝心,佛如實知.須菩提,云何如來知

諸衆生亂心、攝心?以法相故知.須菩

提,法相故,知心非亂,如是知亂心.」「云

何如來知攝心?」「須菩提,如來知心盡

相,如實知盡相.如是知攝心.復次,須

菩提,衆生染心,如來如實知染心、恚

心、癡心如實知恚心、癡心.」「云何如來

如實知染心,如實知恚心,如實知癡

心?」「須菩提,染心如實相卽非染心,恚

心、癡心如實相卽非恚心、癡心.如是

須菩提,諸佛從般若波羅蜜,生薩婆

若智.」「云何如來離染心,如實知離染

心;離恚心,如實知離恚心;離癡心,如

實知離癡心?」「須菩提,離染心中,無離

染心相;離恚心中,無離恚心相;離癡

心中,無離癡心相.如是須菩提,般若

波羅蜜示諸佛世閒.復次,須菩提,如

來因般若波羅蜜,衆生廣心,如實知

廣心.」「云何如來衆生廣心如實知廣

心?」「須菩提,是衆生心不增不廣,不離

離相故.如是須菩提,如來因般若波

羅蜜,衆生廣心如實知廣心.復次,須

菩提,如來因般若波羅蜜,衆生大心

如實知大心.」「云何如來衆生大心如

實知大心?」「須菩提,如來知是心無來

無去無住.如是須菩提,如來因般若

波羅蜜,衆生大心,如實知大心.復次,

須菩提,如來因般若波羅蜜,衆生無

量心,如實知無量心.」「云何如來衆生

無量心,如實知無量心?」「須菩提,如來

知是心不住,住於寂滅無所依止,如

虛空無量知心相亦爾.如是須菩提,

如來因般若波羅蜜,衆生無量心,如

實知無量心.復次,須菩提,如來因般

若波羅蜜衆生不可見心如實知不

可見心.」「云何如來衆生不可見心,如

實知不可見心.如來以無相義故,如

實知不可見心?」「如是.須菩提,如來因

般若波羅蜜,衆生不可見心,如實知

不可見心.復次,須菩提,如來因般若

波羅蜜,衆生不現心,如實知不現心.」

「云何如來衆生不現心,如實知不現

心?是心五眼所不見.」「如是.須菩提,如

來因般若波羅蜜衆生不現心,如實

知不現心.復次,須菩提,如來因般若

波羅蜜,知衆生諸出沒.」「云何知出沒?」

「衆生所起出沒皆依色生,依受、想、行、

識生,何等是諸出沒?所謂我及世閒

常,是見依色,依受、想、行、識,我及世閒

無常.常、無常、非常、非無常、是見依色.依

受、想、行、識,世閒有邊,世閒無邊,有邊、

無邊,非有邊、非無邊,是見依色,依受、

想、行、識,死後如去,死後不如去,死後

如去,不如去,死後非如去,非不如,去.

是見依色,依受、想、行、識,身卽是神,是

見依色,依受、想、行、識,身異神異.是見

依色,依受、、想、行、識.如是須菩提,如來

因般若波羅蜜,知衆生諸出沒.復次,

須菩提,如來因般若波羅蜜知色相.」

「云何知色相,知如如?」須菩提,如來知

受、想、行、識相.」「云何知識相,知如如?」「須

菩提,五陰如卽是如來所說出沒,如

五陰如卽,是世閒如,五陰如卽是一

切法如,一切法如卽是須陁洹果如,

斯陁含果,阿那含果,阿羅漢果,辟支

佛道如,辟支佛道如卽是如來如.是

諸如皆是一如,無二、無別、無盡、無量.

如是須菩提,如來因般若波羅蜜,得

是如相.如是須菩提,般若波羅蜜示

諸佛、世閒,能生諸佛.諸佛知世閒如.

如實得是如故,名爲如來.」須菩提白

佛言:「世尊,是如甚深,諸佛阿耨多羅

三藐三菩提從是如生.世尊,如來得

是深法,能爲衆生,說是如相.如是如

相,誰能信者?」「唯有阿毘跋致菩薩及

具足正見者、滿願阿羅漢,乃能信之.須

菩提,是如無盡,佛如實說無盡.」

摩訶般若波羅蜜相無相品第十三

爾時,釋提桓因及欲界萬天子、梵世

二萬天子俱詣佛所,頭面禮佛足,卻

住一面,各白佛言:「世尊,是法甚深,於此

法中,云何作相?」佛告諸天子:「諸法以

空爲相,以無相、無作、無起、無生、無滅、

無依爲相.」諸天子言:「如來說,是諸相

如空無所依,如是諸相一切世閒、天

人、阿修羅所不能壞.何以故?一切世

閒、天人、阿修羅卽是其相故.世尊,是

諸相非可作,是諸相不在色數,不在

受、想、行、識數,是諸相非人、非非人所

作.」佛告欲色界諸天子:「若人問言,虛

空,誰之所作,是人爲正問?」「不?」「不也,世

尊.」「虛空無有作者.何以故?虛空無爲

故.諸天子,此諸相亦如是.有佛、無佛

常住不異,諸相常住故.如來得是諸

相已,名爲如來.」諸天子言:「如來所說

諸相甚深.諸佛智慧無礙故,能示是

如,亦能說般若波羅蜜行相.世尊,般

若波羅蜜是諸佛行處,亦如是示諸

佛世閒.」「復次,須菩提,諸佛依止於法,

供養恭敬,尊重讚歎於法.法者,則是

般若波羅蜜,諸佛供養恭敬,尊重讚

歎般若波羅蜜.何以故?般若波羅蜜

出生諸佛故.須菩提,如來知恩,知報

恩者.若人正問何等是知恩、知報恩

者,當答佛是知恩、知報恩者.須菩提

云何佛是知恩知報恩者?如來所行

道、所行法,得阿耨多羅三藐三菩提,

卽護念是道、是法,以是事故,當知佛

是知恩、知報恩者,復次,須菩提,如來

知一切法無作,亦是如來知作恩者.須

菩提如來因般若波羅蜜,知一切法

無作相,得如是智慧,以是因緣故,般

若波羅蜜亦如是示諸佛世閒.」「世尊,

若一切法無知者無見者,云何般若

波羅蜜示諸佛世閒?」「須菩提如是如

是.一切法無知者、無見者.須菩提云

何一切法、無知者?一切法空故.云何

一切法無見者?一切法無所依故.是

故一切法無知者、無見者.須菩提如

來因般若波羅蜜,得如是法.是故,般

若波羅蜜,亦如是示諸佛世閒.不見

色故,示世閒,不見受、想、行、識故,示世

閒.般若波羅蜜如是示諸佛世閒.」「世

尊,云何名不見色故,示世閒,云何名

不見受想行識故,示世閒?」「須菩提、若

不緣色,生,色,是名、不見色,若不緣受、

想、行、識生識,是名不見識.若如是不

見世閒,是名眞見世閒.復次,須菩提,

世閒空,般若波羅蜜如實示世閒空,

世閒離相,般若波羅蜜如實示世閒

離相、世閒淨相,般若波羅蜜如實示世

閒淨,世閒寂滅.般若波羅蜜如實示

世閒寂滅.須菩提,般若波羅蜜亦如

是示諸佛世閒.」須菩提白佛言:「世尊,

般若波羅蜜爲大事故出,般若波羅

蜜爲不可思議事,不可稱事,不可量

事、無等等事故出.」佛言:「如是如是.須

菩提,般若波羅蜜爲大事故出,爲不

可思議事、不可稱事、不可量事、無等

等事故出.須菩提,云何般若波羅蜜

爲大事故出,爲不可思議事、不可稱

事、不可量事、無等等事故出?須菩提,

如來法、佛法、自然法、一切智人法廣

大不可思議,不可籌量.是故須菩提

般若波羅蜜爲大事、不可思議事故

出.」「云何般若波羅蜜爲不可稱事、不

可量事故出?」「須菩提,如來法、佛法、自

然法、一切智人法不可稱不可量.

是故須菩提,般若波羅蜜爲不可稱

不可量事故出.」「云何般若波羅蜜爲

無等等事故出?」「須菩提,一切無與如

來等者,何況有勝?是故須菩提,般若

波羅蜜爲無等等事故出.」「世尊,但如

來法、佛法、自然法、一切智人法不可

思議不可稱不可量.色亦不可思議、

不可稱、不可量,受、想、行、識,亦不可思

議、不可稱、不可量.」「須菩提,色亦不可

思議、不可稱、不可量,受、想、行、識,亦不

可思議、不可稱、不可量,一切法亦不

可思議、不可稱、不可量.何以故?須菩

提,諸法實相中,無心、無心數法.須菩

提,色不可稱,受、想、行、識,亦不可稱,一

切法,亦不可稱.此中無有分別故.須

菩提,色不可量,受、想、行、識,亦不可量,

一切法亦不可量.須菩提,何以故,色

不可量,受、想、行、識不可量,一切法不

可量?須菩提,色量無所有、不可得.受、

想、行、識量無所有、不可得,一切法量

無所有、不可得.須菩提,何以故,色量

無所有、不可得,受、想、行、識量無所有

不可得,一切法量無所有不可得?須

菩提,色無所有故,受、想、行、識無所有

故,一切法無所有故,量不可得.須菩

提,於意云何?虛空有心、心數法不?「不

也,世尊.」「須菩提以是因緣,一切法不

可思議,滅諸籌量故,名不可思議,滅

諸稱故,名不可稱.須菩提,稱者卽是

識業.須菩提,無量者過諸量故.須菩

提,如虛空不可思議不可稱不可量.

諸如來法、佛法、自然法、一切智人法

亦如是不可思議、不可稱、不可量.說

是不可思議無等等法時,五百比丘、

二十比丘尼不受一切法故,漏盡心

得解脫,六萬優婆塞、三萬優婆夷,於

諸法中,得法眼淨,二十菩薩得無生

法忍,於此賢劫皆當成佛.」爾時,須菩

提白佛言:「世尊,是深般若波羅蜜爲

大事故出,乃至爲無等等事故出.」佛

言:「如是如是.須菩提,是深般若波羅

蜜爲大事故出,乃至爲無等等事故

出.諸佛薩婆若皆在般若波羅蜜中,

一切聲聞、辟支佛地皆在般若波羅

蜜中.須菩提,譬如灌頂剎帝利王,若

諸城事、諸聚落事皆付大臣,王無所

憂.如是須菩提,諸如來亦如是,所有

聲聞事、辟支佛事、佛事皆在般若波

羅蜜中,般若波羅蜜能成辦其事.是

故須菩提當知般若波羅蜜爲大事

故出,乃至爲無等等事故出.須菩提,

般若波羅蜜不受不著色故出,不受

不著受、想、行、識故出.不受不著須陁

洹果,斯陁含果、阿那含果、阿羅漢果、

辟支佛道故出,乃至薩婆若亦不受

不著故出.」須菩提白佛言:「世尊云何

般若波羅蜜不受薩婆若,不著薩婆

若?」須菩提,於意云何?汝見阿羅漢法

可受可著不?」「不也,世尊.我不見是法

可生著者.」佛言:「善哉,善哉!須菩提,我

亦不見如來法,以不見故,不受不著.

是故須菩提,薩婆若不可受不可著.」

爾時,欲、色界諸天子白佛言:「世尊,是

深般若波羅蜜難解難得.若能信解

深般若波羅蜜者當知是人,已於先

世供養諸佛.世尊,若三千大千世界

衆生皆作信行,於信行地中修行,若

一劫,若減一劫,若人一日行深般若

波羅蜜,籌量思惟,觀忍通利,是福爲

勝.」佛告諸天子:「若善男子、善女人聞

是深般若波羅蜜,疾得涅槃,是人於

信行地中修行,若一劫,若減一劫,所

不能及.」爾時,欲、色界諸天子頭面禮

佛足,繞佛而出去,此不遠忽然不現.

欲界諸天子還至欲天,色界諸天子

還至色天.爾時,須菩提白佛言:「世尊

若菩薩能信解深般若波羅蜜,是人

於何命,終來生此閒?」佛告須菩提:「若

菩薩聞是深般若波羅蜜,卽時信解

不疑不悔不難,樂見樂聞常行,是念

不離說般若波羅蜜者.須菩提,譬如

新產犢子不離其母,菩薩亦如是.聞

深般若波羅蜜,不離說法者乃至得

讀誦書寫般若波羅蜜,須菩提當知

是菩薩人中,命終還生人中.」「世尊,頗

有菩薩成就,如是功德因緣,於他方

世界,供養諸佛,於彼命終,來生此閒

不?」「須菩提,有菩薩成就如是功德,於

他方世界供養諸佛,於彼命終,來生

此閒.復次,須菩提,有菩薩成就如是

功德,於兜率天上,聞彌勒菩薩說般

若波羅蜜,問其中,事於彼命終,來生

此閒.復次,須菩提,若人先世,聞是深

般若波羅蜜,不問其義,是人若生人

中,心續疑悔難決.須菩提,當知是人

於前世,不問所致.何以故?於是般若

波羅蜜中,心疑悔難決故.復次,須菩

提,若人先世,若一日若二日、三日、四日、

五日,聞是深般若波羅蜜,問其中事,

而不隨所說行,是人轉身續得聞深

般若波羅蜜,問其中事,信心無㝵,若

離法師不復問難,還爲因緣所牽,失

深般若波羅蜜.何以故?須菩提,法應

爾.若人雖能問難是深般若波羅蜜,

不能隨所說行.或時樂聞深般若波

羅蜜,或時不樂,其心輕躁,如少㲲毳,

當知是菩薩新發大乘,是菩薩信心

淸淨,若不爲般若波羅蜜所護,於二

地中,當墮一處,若聲聞地,若辟支

佛地.」

摩訶般若波羅蜜舩喩品第十四

爾時,佛告須菩提:「譬如大海中舩卒

破其中,人若不取木,若板,若浮囊,若

死屍,當知是人不到彼岸,沒水而死.

須菩提,其中人若取木板、浮囊、死屍,

當知是人不沒水死,安隱無惱,得至

彼岸.須菩提,菩薩亦如是,於阿耨多

羅三藐三菩提,有信有忍,有樂有淨

心,有深心,有欲有解,有捨有精進,不

取般若波羅蜜,當知是人中道退沒,

墮聲聞、辟支佛地.須菩提,若菩薩於

阿耨多羅三藐三菩提,有信有忍,有

樂有淨心有深心,有欲有解,有捨有

精進,取般若波羅蜜,爲般若波羅蜜

所守護故,中道不退,過聲聞、辟支佛

地,當住阿耨多羅三藐三菩提.須菩

提,譬如有人,持坏甁,詣河井池泉,取

水,當知是甁爛壞不久還歸於地.何

以故?甁未熟故.須菩提,菩薩亦如是,

於阿耨多羅三藐三菩提,有信有忍,

有樂有淨心有深心,有欲有解,有捨

有精進,不爲般若波羅蜜方便所護

故,當知是人,未得薩婆若,中道退轉.

須菩提,云何爲菩薩中道退轉?所謂

若墮聲聞地,若墮辟支佛地.須菩提,

譬如有人持熟甁,詣河井池泉,取水,

當知是甁堅固不壞,持水而歸.何以

故?是甁熟故.須菩提,菩薩亦如是,於

阿耨多羅三藐三菩提,有信有忍,有

樂有淨心有深心,有欲有解,有捨有

精進,爲般若波羅蜜方便所護故,當

知是菩薩不中道退轉,安隱得到薩

婆若.須菩提,譬如大海中舩,未被莊

治,推著水邊載諸財物,當知是舩中

道漏沒散失財物,以是賈客無方便

故,多失財物,自致憂惱.須菩提,菩薩

亦如是,於阿耨多羅三藐三菩提,有

信乃至進,不爲般若波羅蜜方便所

護故,未到薩婆若,中道而退失於大

寶,而自憂惱失大珍寶,中道沒者,墮

聲聞、辟支佛地,失大珍寶者,失薩婆

若寶.須菩提,譬如大海邊舩,莊治堅

牢,推著水中,載諸財物,當知是舩不

中道沒,隨所至處,必能得到.須菩提,

菩薩亦如是,於阿耨多羅三藐三菩

提,有信乃至進,爲般若波羅蜜方便

所護故,當知是菩薩不中道退轉,於

阿耨多羅三藐三菩提.何以故?須菩

提,法應爾.若菩薩於阿耨多羅三藐

三菩提,有信乃至進,爲般若波,羅蜜

方便所護故,不墮聲聞、辟支佛地,但

以是諸功德,向阿耨多羅三藐三菩

提.須菩提,譬如老人年百二十而有

雜病風寒冷熱,須菩提於意云何?是

人能從牀起不?」「不也,世尊.」「須菩提,是

人或時能起.」「世尊,假令能起,不能遠

行,若十里二十里.何以故?是人已爲

老病所侵,雖復能起,不能遠行.」「須菩

提,菩薩亦如是,雖發阿耨多羅三藐

三菩提心,乃至有精進,於阿耨多羅

三藐三菩提有信乃至有進,不爲般

若波羅蜜方便所護故,未得薩婆若,

中道退轉,墮聲聞、辟支佛地.須菩提,

是百二十歲老人,若有風寒冷熱之

病,欲從牀起,有二健人,各扶一腋,安

慰之言,隨意所至,我等好相扶持,勿

懼中道有所墜落.須菩提,菩薩亦如

是,於阿耨多羅三藐三菩提,有信乃

至進,爲般若波羅蜜方便所護故,當

知是菩薩不中道退轉,能至阿耨多

羅三藐三菩提.

小品般若經卷第五

己亥歲高麗國大藏都監奉

勅彫造

小品般若波羅蜜經卷第六 鱗

後秦龜茲國三藏鳩摩羅什 譯

大如品第十五

爾時,須菩提白佛言:「世尊,新發意菩

薩云何應學般若波羅蜜?」佛告須菩

提:「新發意菩薩若欲學般若波羅蜜,

先當親近善知識,能說般若波羅蜜

者,是人如是教:「善男子來,汝所有布施,

皆應迴向阿耨多羅三藐三菩提.汝

善男子亦莫貪著阿耨多羅三藐三

菩提.若色是,若受、想、行、識是.何以故?

是薩婆若非可著者.善男子汝所有

持戒、忍辱、精進、禪定、智慧,皆應迴向

阿耨多羅三藐三菩提,勿生貪著.若

色是,若受、想、行、識是.何以故?善男子,

是薩婆若非可著者,汝善男子,亦勿

貪著聲聞、辟支佛道.」.須菩提,如是新

發意菩薩應漸教令入深般若波羅

蜜.」「世尊,諸菩薩發阿耨多羅三藐三

菩提心,欲得阿耨多羅三藐三菩提,

所爲甚難.」「如是如是.須菩提,如諸菩

薩發阿耨多羅三藐三菩提心,欲得

阿耨多羅三藐三菩提,所爲甚難.是

人爲安隱世閒故發心,爲安樂世閒

故發心,我當得阿耨多羅三藐三菩

提,爲世閒作救,爲世閒作歸,爲世閒

作舍,爲世閒作究竟道,爲世閒作洲,

爲世閒作導師,爲世閒作趣.須菩提,

云何菩薩得阿耨多羅三藐三菩提

時,爲世閒作救?菩薩爲斷生死中諸

苦惱故,說法救衆生於苦惱.須菩提,

是名菩薩得阿耨多羅三藐三菩提

時爲世閒作救.」「云何菩薩得阿耨多

羅三藐三菩提時,爲世閒作歸衆生

生法、老病死法、憂悲苦惱法?」「是菩薩能

度衆生於此生法、老病死法、憂悲苦

惱法.須菩提,是名菩薩得阿耨多羅

三藐三菩提時,爲世閒作歸.」「云何菩

薩得阿耨多羅三藐三菩提時,爲世

閒作舍?」「須菩提,菩薩得阿耨多羅三

藐三菩提時,爲不著故說法.」「世尊,云

何名不著?」「須菩提,若色不縛不解,不

生不滅,是名色不著.若受、想、行、識不

縛不解,不生不滅,是名識不著.如是

須菩提,一切法不縛不解故不著.菩

薩得阿耨多羅三藐三菩提時,能爲

衆生說如是法,是名菩薩爲世閒作

舍.」「云何菩薩得阿耨多羅三藐三菩

提時,爲世閒作究竟道?」「須菩提,色究

竟不名色,受、想、行、識究竟不名識,如

究竟相,一切法亦如是.」「世尊,若究竟

相一切法亦爾者,菩薩皆應得阿耨

多羅三藐三菩提.何以故?是中無有

分別故?」「如是如是.須菩提,是中無有

分別,諸菩薩如是觀,如是知,其心不

沒,作是念:我得阿耨多羅三藐三菩

提時,應爲衆生說如是法.須菩提,是

名菩薩得阿耨多羅三藐三菩提時,爲

世閒作究竟道云何菩薩得阿耨多

羅三藐三菩提時,爲世閒作洲,譬如

水中陸地,斷流之處,名之爲洲?」「如是.

須菩提,色前際後際斷,受、想、行、識前

際後際斷,以前際後際斷故,一切法

都斷.若一切法都斷,是名寂滅微妙

如實不顚倒涅槃.須菩提,是名菩薩

得阿耨多羅三藐三菩提時,爲世閒

作洲.」「云何菩薩得阿耨多羅三藐三

菩提時,爲世閒作導師?」「須菩提,菩薩

得阿耨多羅三藐三菩提時,不爲色

生滅故說法,但爲實相故說法,不爲

受、想、行、識生滅故說法,但爲實相

故說法,不爲須陁洹果、斯陁含果、阿

那含果、阿羅漢果、辟支佛道、薩婆若

生滅故說法,但爲實相故說法.須菩

提是名菩薩得阿耨多羅三藐三菩

提時,爲世閒作導師.」「云何菩薩得阿

耨多羅三藐三菩提時,爲世閒作趣?」

「須菩提,菩薩得阿耨多羅三藐三菩

提時,爲衆生說色趣空,說受、想、行、識

趣空,一切法皆趣空,不來不去.何以

故?色空不來不去,受、想、行、識空不來

不去,乃至一切法空不來不去故,一

切法趣空,不過是趣,一切法趣,無相

趣無作趣,無起趣無生趣,無所有趣

夢趣,無量趣無邊趣,無我寂滅趣,涅

槃趣,不還趣不趣,一切法不過是趣.」

「世尊,如是法者,誰能信解?」「須菩提,若

菩薩於先佛所久修道行,成就善根

乃能信解.」「世尊,能信解者,何相?」「須菩

提,離滅欲、恚、癡性,是信解相,如是人

能知深般若波羅蜜.」「世尊,是菩薩能

解深般若波羅蜜,亦如是趣得是趣

相,能爲無量衆生作趣.」「如是如是.須

菩提,是菩薩如是趣,能爲無量衆生

作趣.須菩提,是名菩薩得阿耨多羅

三藐三菩提時,能爲無量衆生作趣.」

「世尊,是菩薩所爲甚難,能作如是大

莊嚴,爲滅度無量無邊衆生,而衆生

不可得.」「如是如是.須菩提,菩薩所爲

甚難,爲滅度無量無邊衆生故發大

莊嚴,而衆生不可得.須菩提,是爲菩

薩大莊嚴.不爲色,不爲受、想、行、識,不

爲聲聞、辟支佛地,不爲薩婆若故,發

大莊嚴.不爲莊嚴一切法故,是菩薩

發大莊嚴.」「世尊,菩薩能如是行深般

若波羅蜜,則不墮二地,若聲聞、地辟

支佛地.」「須菩提,汝見何義說如是事?

若菩薩如是行深般若波羅蜜,則不

墮二地,若聲聞、辟支佛地.」「世尊,是般

若波羅蜜甚深,此中無修法,無所修,

無修者.何以故?世尊,是深般若波羅

蜜中無決定法.修虛空,是修般若波

羅蜜.世尊,不修一切法,是修般若波

羅蜜.修無邊,是修般若波羅蜜,修無

著,是修般若波羅蜜.」「須菩提,應以深

般若波羅蜜,試阿惟越致菩薩.若不

貪著般若波羅蜜,不隨他言論有所

悕望.若聞說深般若波羅蜜時,不驚

不怖,不沒不退,其心喜樂,當知是阿

惟越致菩薩,先世已曾聞深般若波

羅蜜.何以故?聞說深般若波羅蜜,不

驚不怖,不沒不退,當知是阿惟越致

菩薩.」「世尊,若菩薩聞說深般若波羅

蜜,不驚不怖,不沒不退,應云何觀?」「須

菩提,是菩薩應隨薩婆若心,觀般若

波羅蜜.」「世尊,云何名爲隨薩婆若心

觀?」「須菩提,隨虛空觀,名爲隨薩婆若

心觀般若波羅蜜.須菩提,隨薩婆若

心觀,卽非觀.何以故?無量是薩婆若,

無量卽無色,無受、想、行、識,無智無慧,

無道無得,無果,無生無滅,無作無作

者,無方無趣,無住無量,卽墮無量數.

須菩提,如虛空無量,薩婆若亦無量,

無法可得,亦無得者,不可以色得,不

可以受、想、行、識得,不可以檀波羅蜜

得,不可以尸波羅蜜得,羼提波羅蜜、

毘梨耶波羅蜜、禪那波羅蜜、般若波

羅蜜得.何以故?色卽是薩婆若,受、想、

行、識,卽是薩婆若,檀波羅蜜,卽是薩

婆若,尸羅波羅蜜、羼提波羅蜜、毘梨

耶波羅蜜、禪波羅蜜、般若波羅蜜,卽

是薩婆若.」爾時,欲、色界諸天子白佛

言:「世尊,般若波羅蜜甚深,難解難知.」

佛言:「如是如是.諸天子,般若波羅蜜

甚深難解難知.以是義故,我欲默然

而不說法.作是念:「我所得法,是法中

無有得者.無法可得,無所用法可得,

諸法相如是甚深,如虛空甚深故,是

法甚深,我甚深故,一切法甚深,不來

不去甚深故,一切法甚深.」.』欲、色界諸

天子白佛言:「希有.世尊,是所說法,一

切世閒難可得信,世閒行貪著,是法

爲無貪著故說.」爾時,須菩提白佛言:

「世尊,是法隨順一切法.何以故?世尊,

是法無障礙處,無障㝵相,如虛空.世

尊,是法無生,一切法不可得故.世尊,

是法無處,一切處不可得故.」爾時,欲、

色界諸天子白佛言:「世尊,是長老須

菩提,爲隨佛生,有所說法皆爲空故.」

須菩提語欲色界諸天子言:「汝等所

說長老須菩提,爲隨佛生,隨何法生

故名隨佛生?諸天子,隨如行故須菩

提隨如來生,如如來如,不來不去.須

菩提隨如從本已來,亦不來不去,是

故須菩提隨如來生.又如來如卽是

一切法如,一切法如,卽是如來如,如來

如者,卽非如.是故須菩提隨如來生,

如如來如,一切處一切處常不壞不

分別.是故須菩提隨如來生,如如來

如,非住非不住,須菩提如,亦如是.是

故須菩提隨如來生,如如來如,無障㝵

處,一切法如,亦無障礙處.是故須菩

提隨如來生,又如來如、一切法如,皆

是一如,無二無別,是如無作無非如

者.若是如無非如者.是故是如無二

無別,是故須菩提隨如來生,又如來

如,一切處不壞不分別,一切法如,亦

不壞不分別.如是如來如,不可分別

故,無壞無別.是故須菩提隨如來生,

如如來如,不離諸法,如是如,不異諸

法.是如無非如時常是如.」「如是如是.

須菩提如,不異是如故,如實隨如行,

亦無所行.是故須菩提隨如來生,如

如來如,非過去,非未來,非現在.一切

法如亦如是,非過去,非未來,非現在.

是故須菩提隨如行生故,名爲隨如

來生,又如來卽是如來如.如來如,卽

是過去如,過去如卽是如來如,如來

如卽是未來如,未來如卽是如來如,如來

如卽是現在如,現在如卽是如來如.過去

未來現在如如來如,無二無別,一切法如、

須菩提如,亦無二無別.是故須菩提隨

如來生,菩薩如卽是得阿耨多羅三

藐三菩提時如.菩薩以是如,得阿耨

多羅三藐三菩提,名爲如來.」佛說是如

時,地六種震動,以是如故,須菩提隨

如來生,又須菩提不隨色生,不隨受、

想、行、識生,不隨須陁洹果生,不隨斯

陁含果生,不隨阿那含果生,不隨阿

羅漢果生,不隨辟支佛道生.是故須

菩提隨如來生.爾時,舍利弗白佛言:

「世尊,是如甚深.」佛言:「如是如是.舍利

弗,是如甚深.今說是如,三千比丘,不

受諸法故,漏盡心得解脫.舍利弗,五

百比丘尼於諸法中,遠塵離垢得法

眼淨,五千天人得無生法忍,六千菩

薩不受諸法漏盡心得解脫.舍利弗,

是六千菩薩已曾供養親近五百諸

佛,於諸佛所,布施、持戒、忍辱、精進、禪

定,不爲般若波羅蜜方便所護故,今

不受諸法漏盡心得解脫.舍利弗,菩

薩雖行空、無相、無作道,不爲般若波

羅蜜方便所護故,證於實際作聲聞

乘.舍利弗,譬如有鳥,身長百由旬,若二、

三、四、五百由旬,翅未成就欲從忉利

天上,來至閻浮提,便自投來下.舍利

弗,於意云何?是鳥中道作是念:「我欲

還忉利天上.」,寧得還不?」「不也,世尊.」「舍

利弗,是鳥復作是願:「至閻浮提,身不

傷損.」,得如願不:」「不也.世尊,是鳥至閻

浮提,身必傷損.若死若近死苦.何以

故?世尊,法應爾,其身旣大翅,未成就

故.」「舍利弗,菩薩亦如是,雖於恒河沙

劫,布施、持戒、忍辱、精進、禪定,發大心

大願,受無量事,欲得阿耨多羅三藐

三菩提,而不爲般若波羅蜜方便所

護故,則墮聲聞、辟支佛地.舍利弗,菩

薩雖念於過去、未來、現在諸佛所行

戒品、定品、慧品、解脫品、解脫知見品,

而心取相,是菩薩取相念故,不知諸

佛戒品、定品、慧品、解脫品、解脫知見

品,不知不見故,聞諸法空名字,取是

音聲相,迴向阿耨多羅三藐三菩提,

當知是菩薩,墮於聲聞、辟支佛地,何

以故?舍利弗,菩薩離般若波羅蜜故,

法應當爾.世尊,如我解佛所說義,若

菩薩離般若波羅蜜,則於阿耨多羅

三藐三菩提,狐疑未了.是故,菩薩摩

訶薩欲得阿耨多羅三藐三菩提,當

善行般若波羅蜜方便.」爾時,欲、色界

諸天子白佛言:「世尊,般若波羅蜜甚

深,阿耨多羅三藐三菩提難得.」佛言:

「如是如是.諸天子,般若波羅蜜甚深,

阿耨多羅三藐三菩提難得.」須菩提

白佛言:「世尊,如佛所說,般若波羅蜜

甚深,阿耨多羅三藐三菩提難得.如

我解佛所說義,阿耨多羅三藐三菩

提易得.何以故?無法可得,諸法空中

無有得阿耨多羅三藐三菩提者.無

法可得,無所用法可得,一切法皆空

故.諸所說法爲有所斷,是法亦空.世

尊,阿耨多羅三藐三菩提法,得者所

用法,得知者所用法,如是法皆空.世

尊,以是因緣故,阿耨多羅三藐三菩

提,則爲易得,諸可得者,皆同虛空.」舍

利弗語須菩提:「若阿耨多羅三藐三

菩提易得者,恒河沙等諸菩薩不應

退轉,以是因緣故,當知阿耨多羅三

藐三菩提難得.」「舍利弗,於意云何?色

於阿耨多羅三藐三菩提退轉不?」「不

也.須菩提.」「舍利弗,受、想、行、識於阿耨

多羅三藐三菩提退轉不?」「不也,須菩

提.」「舍利弗,離色有法可得於阿耨多

羅三藐三菩提退轉不?」「不也,須菩提.」

「舍利弗,離受、想、行、識有法可得於阿

耨多羅三藐三菩提退轉不?」「不也,須

菩提.」「舍利弗,色如於阿耨多羅三藐

三菩提退轉不?」「不也,須菩提.」「舍利弗,

受、想、行、識如於阿耨多羅三藐三菩

提退轉不?」「不也,須菩提.」「舍利弗,離色

如有法可得於阿耨多羅三藐三菩

提退轉不?」「不也,須菩提.」「舍利弗,離受、

想、行、識如有法可得於阿耨多羅三

藐三菩提退轉不?」「不也,須菩提.」「舍利

弗,離諸法如有法可得於阿耨多羅三

藐三菩提退轉不?」「不也,須菩提.」「舍利

弗,如是實求不可得.爲何等法於阿

耨多羅三藐三菩提退轉者舍利弗無

法於阿耨多羅三藐三菩提退轉.」舍

利弗言:「如須菩提所說義,則爲無有

菩薩退轉.若爾者,佛說三乘人,則無

差別.」爾時,富樓那彌多羅尼子語舍

利弗:「應問須菩提,汝欲令有一菩薩

乘不?」舍利弗卽問須菩提:「汝欲令有一

菩薩乘耶?」須菩提言:「如中可有三乘

人不?若聲聞、辟支佛佛乘,須菩提,如中

無有三相差別.」「舍利弗,如有一相不?」

「不也,須菩提.」「舍利弗,如中乃至見有

一乘人不不也須菩提舍利弗如是

實求是法不可得.汝云何作是念:是

聲聞乘,是辟支佛乘,是佛乘者,如是

三乘,如中無差別.若菩薩聞是事,不

驚不怖,不沒不退,當知是菩薩則能

成就菩提.」爾時,佛讚須菩提言:「善哉,

善哉!須菩提,汝所樂說皆是佛力.所

謂如中求三乘人,無有差別.若菩薩

聞是事,不驚不怖,不沒不退,當知是

菩薩能成就菩提.」爾時,舍利弗白佛

言:「世尊,是菩薩成就何等菩提?」「舍利

弗,是菩薩成就無上菩提.」舍利弗白

佛言:「世尊,若菩薩欲成就阿耨多羅

三藐三菩提,應云何行?」佛言:「於一切

衆生,應行等心、慈心、不異心、謙下心、

安隱心、不瞋心、不惱心、不戲弄心、父

母心、兄弟心、與共語言.舍利弗,若菩

薩欲成就阿耨多羅三藐三菩提,應

如是學,應如是行.」

摩訶般若波羅蜜阿惟越致相品第十六

爾時,須菩提白佛言:「世尊,何等是阿

惟越致菩薩相貌,我當云何知是阿

惟越致菩薩?」佛告須菩提:「所有凡夫

地、聲聞地、辟支佛地、如來地,是諸地

於如中不壞不二不別.菩薩以是如

入諸法實相,亦不分別,是如此是如

相.隨是如入諸法實相,出是如已更

聞餘法,不疑不悔,不言是非,見一切

法,皆入於如.是菩薩凡有所說,終不

說無益事,言必有益,不觀他人長短.

須菩提,以是相貌,當知是阿惟越致

菩薩復次須菩提阿惟越致菩薩不

觀外道沙門、婆羅門言說,實知實見,

又阿惟越致菩薩,不禮事餘天,不用

華香供養.須菩提,以是相貌當知是

阿惟越致菩薩.復次,須菩提,阿惟越

致菩薩,終不墮三惡道,不受女人身.

須菩提,以是相貌,當知是阿惟越致

菩薩.復次,須菩提,阿惟越致菩薩自

不殺生,亦不教他殺生,自不偸劫,不

邪婬,不妄語,不兩舌,不惡口,不無益

語,不貪嫉,不瞋惱,不邪見,亦不教他

令行邪見.是十善道,身常自行,亦教

他行,是菩薩乃至夢中不行十不善

道乃至夢中,亦常行十善道.須菩提,

阿惟越致菩薩,以是相貌當知是阿

惟越致菩薩.復次,須菩提,所可誦讀

經典,作如是念:「我欲令衆生得安樂

故,當爲說法,以是法施如法滿願,以

是法施與一切衆生共之.」.須菩提,以

是相貌當知是阿惟越致菩薩.復次,

須菩提,阿惟越致菩薩聞深法時,心無

疑悔,節言軟語,少於眠臥,若來若去,

心常不亂,行不卒疾,常一其心,安詳

徐步,視地而行.須菩提,如是相貌當

知是阿惟越致菩薩.復次,須菩提,阿

惟越致菩薩衣服臥具,無有垢穢,常

樂淸淨,威儀具足,身常安隱,少於疾

病.須菩提,凡夫身中八萬戶虫,是阿

惟越致菩薩身中無有如是諸虫.何

以故?須菩提,是菩薩善根,超出世閒

隨善根增長故,得心淸淨,身淸淨,須

菩提白佛言:「世尊,何等爲菩薩心淸

淨?」「須菩提,隨菩薩善根增長,諂曲欺

誑漸漸自滅,以滅故,心淸淨,以心淸

淨故,能過聲聞、辟支佛地,是名菩薩

心淸淨.須菩提,以是相貌當知是阿

惟越致菩薩.復次,須菩提,阿惟越致

菩薩不貪利養少於慳嫉,聞深法時,

其心不沒,智慧深故,一心聽法,所可

聞法,皆應般若波羅蜜,是菩薩因般

若波羅蜜,世閒諸事皆同實相,不見

資生之事,不應般若波羅蜜者.須菩

提,以是相貌,當知是阿惟越致菩薩.

復次,須菩提,若惡魔至菩薩所,化作

八大地獄,一一地獄化作若干百千萬

菩薩,作是言:「是諸菩薩,佛皆與授阿

惟越致記,而今墮此大地獄中,汝若

受阿惟越致記者,卽受地獄記,汝今

若能悔是心者,不墮地獄,當生天上.」,

是菩薩若聞是語心不動恚,而作是

念:「阿惟越致菩薩,若墮惡道,無有是

處.」.須菩提,以是相貌,當知是阿惟越

致菩薩.

復次,須菩提,若惡魔化作沙門,至菩

薩所,作是言:「汝先所聞讀誦,宜應悔

捨汝,若捨離不復聽受我,當常至汝

所,汝所聞者,非佛所說,皆是文飾莊

挍之辭,我所說經,眞是佛語.」,若聞是

事,心有動恚,當知是菩薩未從諸佛

受記,非是必定菩薩,未住阿惟越致

菩薩性中.須菩提,聞是事心不動恚,但

依諸法相無生無作無起,不隨他語,

如漏盡阿羅漢現前證諸法相,不生

不起法故,不爲惡魔所制.須菩提,菩

薩亦如是,求聲聞、辟支佛者,所不能

破,不復退轉必至薩婆若,住阿惟越

致性中,不隨他語.

須菩提,以是相貌,當知是阿惟越致

菩薩.復次,須菩提,若惡魔至菩薩所,

作是言:「汝所行者,是生死行,非薩婆

若行.汝今可於此身盡苦取涅槃,若

能如是,則不復受生死諸苦,是身生

尚不可得,何況欲受後身?」,是菩薩若

聞是事,心不動恚.惡魔復作是言:「汝

今欲見諸菩薩供養,恒河沙等諸佛

衣服、飮食、臥具、醫藥,皆於恒河沙等

諸佛所,修行梵行親近諮請,爲

菩薩乘故,多所問難.菩薩云何應住

云何應行?是諸菩薩於諸佛所,隨所

聞事,皆能修行,如是教如是學如是

行,猶尚不能得阿耨多羅三藐三菩

提,不住薩婆若,何況汝當得阿耨多

羅三藐三菩提?」,是菩薩若聞是事,心

不動恚,惡魔卽時,復化作諸比丘,作

是言:「是諸比丘皆漏盡阿羅漢,先皆

發心欲求佛道,而今皆住阿羅漢地,

何況於汝當得阿耨多羅三藐三菩

提?」,菩薩若作是念:「我從他聞爲無所

失,若心不轉不生異念,如是魔事.若

菩薩如是行諸波羅蜜,如是學諸波

羅蜜,不得薩婆若,無有是處.」.須菩提,

若菩薩如諸佛說,隨所聞學,隨所聞

行,不離是道,不離薩婆若念,不得薩

婆若,無有是處.須菩提,以是相貌當

知是阿惟越致菩薩.復次,須菩提,阿

惟越致菩薩若惡魔來作是言:「薩婆

若同於虛空,是法無所有,無人用是

法得道者.何以故?若得道者,得道法

所用得法皆如虛空,知者知法所用

法,無所有皆同虛空.汝唐受苦惱.若

言:得阿耨多羅三藐三菩提,卽是魔

事非佛所說.」,菩薩於此應如是念:「若

訶我令離薩婆若,爾者是爲魔事.」,於是

事中,應生堅固心不動心不轉心.須

菩提,以是相貌,當知是阿惟越致菩

薩.復次,須菩提,阿惟越致菩薩若欲

入初禪、第二、第三、第四禪,心轉調習,

是菩薩雖入諸禪,還取欲界法不隨

禪生.須菩提,以是相貌,當知是阿惟

越致菩薩.復次,須菩提,阿惟越致菩

薩心不貪好名聞稱讚,於諸衆生心

無恚㝵,常生安隱利益之心,進止來

去心不散亂,常一其心不失威儀.須

菩提,是菩薩若在居家不染著諸欲,

所受諸欲心生厭離常懷怖畏.譬如

險道多諸賊難,雖有所食厭離怖畏

心不自安,但念何時過此險道,阿惟

越致菩薩雖在家居所受諸欲,皆見

過惡心不貪惜,不以邪命非法自活,

寧失身命不侵於人.何以故?菩薩在

家應安樂衆生,雖復在家而能成就

如是功德.何以故?得般若波羅蜜力

故.須菩提,以是相貌,當知是阿惟越

致菩薩.復次,須菩提,阿惟越致菩薩

執金剛神常隨侍衛,不令非人近之,

是菩薩心無狂亂,諸根具足無所缺

減,修賢善行非不賢善,不以呪術藥

草引接女人,身不自爲亦不教他,是

菩薩常修淨命,不占吉凶亦不相人

生男生女,如是等事,皆不爲之.須菩

提,以是相貌當知是阿惟越致菩薩.

復次,須菩提,阿惟越致菩薩,復有相

貌,今當說之.須菩提,阿惟越致菩薩

不樂說世閒雜事、官事、戰鬪事、寇賊

事、城邑聚落事、象馬車乘衣服飮食

臥具事,不樂說華香女人、婬女事,不、

樂說神龜事,不樂說大海事,不樂說

惱他事,不樂說種種事,但樂說般若

波羅蜜,常不離應薩婆若心,不樂

鬪訟,心常樂於法,不樂非法,樂善知

識,不樂冤家,樂和諍訟,不樂讒謗,樂

佛法中而得出家,常樂欲生他方淸

淨佛國,隨意自在其所生處常得供

養諸佛.須菩提,阿惟越致菩薩多於

欲界、色界命終,來生中國,善於伎藝,

明解經書呪術占相,悉能了知,少生

邊地,若生邊地,必在大國,有如是功

德相貌,當知是阿惟越致菩薩.復次,

須菩提,阿惟越致菩薩不作是念:「我

是阿惟越致,非阿惟越致.」,不生是疑.

須菩提,自證阿惟越致地者,終不復

疑.譬如須陁洹所證法中,心無所疑,

種種魔事,皆能覺之,覺已不隨,菩薩

亦如是,於阿惟越致地中,心無所疑,

種種魔事,皆能覺之,覺已不隨.須菩

提,譬如人有逆罪,心常悔懼,至死不

捨,不能遠離,如是罪心,常隨是心,乃

至命終.須菩提,阿惟越致菩薩,亦復

如是,阿惟越致菩薩,心常安住阿惟

越致地中,不可動轉.一切世閒天、人

阿修羅,所壞種種魔事,能覺之,覺已不

隨,所證法中,其心決定無所疑惑,乃

至轉身不生聲聞辟支佛心,轉身亦

復不疑,我不得阿耨多羅三藐三菩

提,自證所得法中不隨他人,自住證

地無能破壞.何以故?成就不可壞智

慧故,安住阿惟越致性.須菩提,若惡

魔化作佛身,至阿惟越致菩薩所,作

是言:「善男子,汝於此身可證阿羅漢,

何用阿耨多羅三藐三菩提爲,何以

故?菩薩成就得阿耨多羅三藐三菩

提相貌,汝無是相.」,須菩提,菩薩聞是

語,心不動異,卽作是念:「若是惡魔若魔所

使,非佛所說.若佛所說不應有異.」.若菩薩

能如是念:「是魔變身作佛,欲令我遠

離般若波羅蜜.」,魔若還隱沒.當知是

菩薩已於先佛,得受阿耨多羅三藐

三菩提記,安住阿惟越致地中.何以

故?是人有阿惟越致相貌.須菩提,以

是相貌,當知是阿惟越致菩薩.復次,

須菩提,阿惟越致菩薩爲護法不惜

身命,爲正法故,行精進,作是念:我不

但護過去、現在諸佛正法,亦復當護

未來世中諸佛正法,我亦當在未來

數中而得受記,我則自守護法.是菩

薩見是利故,守護正法,乃至不惜身

命,其心不沒不悔.須菩提,以是相貌,

當知是阿惟越致菩薩.復次,須菩提,

阿惟越致菩薩,若從如來聞說法時,

心無所疑.」須菩提白佛言:「世尊,是菩

薩但聞如來說法時,心無所疑,聞聲

聞人說法時,亦無所疑耶?」「須菩提,是

菩薩從聲聞人聞法時,亦無所疑.何

以故?是菩薩於諸法中得無生忍故.

須菩提,菩薩成就如是功德相貌,當

知是阿惟越致菩薩.」

小品般若經卷第六

己亥歲高麗國大藏都監奉

勅彫造

小品般若波羅蜜經卷第七 鱗

後秦龜茲國三藏鳩摩羅什 譯

深功德品第十七

爾時,須菩提白佛言:「希有.世尊,是阿

毘跋致菩薩成就大功德.世尊,能說

阿毘跋致菩薩恒河沙等相貌.說是

相貌,則是說深般若波羅蜜相.」佛言:

「善哉,善哉!須菩提,汝能示諸菩薩甚

深之相.須菩提,甚深相者,卽是空義,

卽是無相無作無起,無生無滅無所

有,無染寂滅,遠離涅槃義.世尊,但是

空義,乃至涅槃義,非一切法義耶.須

菩提,一切法亦是甚深義.何以故?須

菩提色甚深受想行識甚深云何色

甚深,如如甚深,云何受、想、行、識甚深,

如如甚深?須菩提,無色是色甚深,無

受、想、行、識是識甚深.」須菩提言:「希有.

世尊,以微妙方便,障色示涅槃,障受、

想、行、識,示涅槃.」佛告須菩提:「菩薩若

能於是深般若波羅蜜,思惟觀察:「如

般若波羅蜜教我應如是學,如般若

波羅蜜說我應如是行.」.是菩薩如是

思惟修習乃至一日所作功德無有

限量須菩提譬如多欲之人欲覺亦

多與他端正女人共期此女監㝵失

期不至須菩提於意云何是多欲人

欲覺爲與何法相應世尊是多欲人

但起欲覺相應念憶想此女當至不

久我當與之坐臥戲笑須菩提於意

云何是人一日一夜起幾欲念世尊

是人一日一夜起念甚多須菩提若

菩薩如深般若波羅蜜教思惟學習

則離退轉過惡捨若干劫數生死之

難是菩薩一日之中應深般若波羅

蜜所作功德勝於菩薩遠離深般若

波羅蜜於恒河沙劫布施功德復次

須菩提若菩薩離般若波羅蜜於恒

河沙劫供養須陁洹斯陁含阿那含

阿羅漢辟支佛諸佛於意云何其福

多不須菩提言甚多世尊無量無邊

不可稱數佛言不如菩薩於深般若

波羅蜜如說修行乃至一日其福甚

多何以故菩薩行般若波羅蜜能過

聲聞辟支佛地入菩薩位得阿耨多

羅三藐三菩提復次須菩提若菩薩

於恒河沙劫離般若波羅蜜布施持

戒忍辱精進禪定智慧於意云何其

福多不須菩提言甚多世尊佛言不

如菩薩於深般若波羅蜜如說修行

乃至一日布施持戒忍辱精進禪定

智慧其福甚多復次須菩提若菩薩

於恒河沙劫離般若波羅蜜法施衆

生於意云何其福多不須菩提言甚

多世尊佛言不如菩薩於深般若波

羅蜜如說修行乃至一日法施衆生

其福甚多何以故若菩薩不離般若

波羅蜜卽是不離薩婆若復次須菩

提若菩薩於恒河沙劫離般若波羅

蜜修行三十七品於意云何其福多

不須菩提言甚多世尊佛言不如菩

薩如般若波羅蜜教住乃至一日修

行三十七品其福甚多何以故若菩

薩不離般若波羅蜜退失薩婆若無

有是處復次須菩提若菩薩於恒河

沙劫離般若波羅蜜以是財施法施

禪定功德迴向阿耨多羅三藐三菩

提於意云何其福多不須菩提言甚

多世尊佛言不如菩薩於深般若波

羅蜜如說修行乃至一日財施法施

禪定功德迴向阿耨多羅三藐三菩

提其福甚多何以故是第一迴向所

謂不離深般若波羅蜜須菩提白佛

言世尊如佛所說一切作起法皆是

憶想分別云何說菩薩得福甚多須

菩提菩薩行般若波羅蜜時亦能觀

察是作起功德空無所有虛誑不實

無堅牢相若菩薩隨所能觀則不離

深般若波羅蜜隨不離深般若波羅

蜜卽得無量阿僧祇福德世尊無量

阿僧祇有何差別須菩提阿僧祇者

不可數盡無量者過諸量數世尊頗

有因緣色亦無量受想行識亦無量

佛言有須菩提色亦無量受想行識

亦無量世尊無量者是何義須菩提

無量者卽是空義卽是無相無作義

世尊無量但是空義非餘義耶須菩

提於意云何我不說一切法空耶世

尊說耳須菩提若空卽是無盡若空

卽是無量是故此法義中無有差別

須菩提如來所說無盡無量空無相

無作無起無生無滅無所有無染涅

槃,但以名字方便故說.」須菩提言:「希

有.世尊,諸法實相,不可得說,而今說

之.世尊,如我解佛所說義,一切法皆

不可說.」「如是如是.須菩提,一切法,皆

不可說.須菩提,一切法空相,不可得

說.」「世尊,是不可說義,無增無減.若爾

者檀波羅蜜,亦應無增無減,尸羅波

羅蜜、羼提波羅蜜、毘梨耶波羅蜜、禪

波羅蜜,亦應無增無減.若是諸波羅

蜜,無增無減,菩薩云何以是無增無

減波羅蜜,得阿耨多羅三藐三菩提,

近阿耨多羅三藐三菩提?世尊,若菩

薩增減諸波羅蜜,則不能近阿耨多

羅三藐三菩提.」「如是如是.須菩提,不

可說義,無增無減.善知方便,菩薩行

般若波羅蜜,修般若波羅蜜時,不作

是念:檀波羅蜜若增若減.作是念:是

檀波羅蜜,但有名字,是菩薩布施時,

是念是心及諸善根,皆如阿耨多羅

三藐三菩提相迴向.須菩提,善知方

便,菩薩行般若波羅蜜.修般若波羅

蜜時,不作是念:尸羅波羅蜜若增若

減,羼提波羅蜜、毘梨耶波羅蜜、禪波

羅蜜若增若減.須菩提,善知方便,菩

薩行般若波羅蜜,修般若波羅蜜時,

不作是念:般若波羅蜜若增若減,作

是念:般若波羅蜜但有名字,修智慧

時,是念是心是善根,如阿耨多羅三

藐三菩提相迴向.」須菩提白佛言:「世

尊,何等是阿耨多羅三藐三菩提?」「須

菩提,阿耨多羅三藐三菩提者,卽是

如如,無增減.若菩薩常行應如念,卽

近阿耨多羅三藐三菩提.如是須菩

提,不可說義,雖無增減,而不退諸念

不退諸波羅蜜,菩薩以是行,則近阿

耨多羅三藐三菩提,而亦不退菩薩

之行.作是念者,得近阿耨多羅三藐

三菩提.」「世尊,菩薩前心近阿耨多羅

三藐三菩提,後心近阿耨多羅三藐

三菩提.世尊,前心後心各各不俱,後

心前心亦各不俱.世尊,若前心後心

不俱者,菩薩諸善根,云何得增長?」「須

菩提,於意云何?如然燈時,爲初焰燒

炷,爲後焰燒.世尊,非初焰燒,亦不離

初焰,非後焰燒,亦不離後焰.須菩提,

於意云何?是炷燃不?」「世尊,是炷實燃.」

「須菩提,菩薩亦如是,非初心得阿耨

多羅三藐三菩提,亦不離初心,非後

心得阿耨多羅三藐三菩提,亦不離

後心得.世尊,是因緣法甚深,菩薩非

初心得阿耨多羅三藐三菩提,亦不

離初心得,非後心得阿耨多羅三藐

三菩提,亦不離後心而得阿耨多羅

三藐三菩提.須菩提,於意云何?若心

已滅是心更生不?」「不也,世尊.」「須菩提,

於意云何?若心生是滅相不?」「世尊,是

滅相.」「須菩提,於意云何?是滅相法當

滅不?」「不也,世尊.」「須菩提,於意云何?亦

如是住,如如住不?」「世尊,亦如是住,如如

住.」「須菩提,若如是住,如如住者,卽是常

耶?」「不也,世尊.」「須菩提,於意云何?是如

甚深不?」「世尊,是如甚深.」「須菩提,於意

云何?是如卽是心不?」「不也,世尊.」「須菩

提,離如是心不?」「不也,世尊.」「須菩提,汝

見如不?」「不也,世尊.」「須菩提,於意云何?

若人如是行者,是甚深行不?」「世尊,若

人如是行者,是爲無處所行.何以故?

是人不行一切諸行.」「須菩提,若菩薩

行般若波羅蜜,於何處行?」「世尊,於第

一義中行.」「須菩提,於意云何若菩薩

於第一義中行是人相行不?」「不也,世

尊.」「須菩提,於意云何?是菩薩壞諸相

不?」「不也,世尊.」「須菩提,於意云何?菩薩

云何爲壞諸相?」「世尊,是菩薩不如是

學,我行菩薩道,於是身斷諸相,若斷

是諸相,未具足佛道,當作聲聞.世尊,

是菩薩大方便力,知是諸相過而不

取無相.」爾時,舍利弗語須菩提:「若菩

薩夢中,修三解脫門空、無相、無作,增

益般若波羅蜜不?若晝日增益,夢中

亦應增益.何以故?佛說晝夜夢中等

無異故.」「舍利弗,若菩薩修般若波羅

蜜,卽有般若波羅蜜.是故夢中,亦應

增益般若波羅蜜.舍利弗,若人夢中

起業,是業有果報不?佛說一切法如

夢,不應有果報.若覺分別應有果報.

舍利弗,若人夢中殺生覺已分別,我

殺是快,是業云何?」「須菩提,無緣則無

業,無緣思不生.」「如是.舍利弗,無緣則

無業,無緣思不生.有緣則有業,有緣

則思生,若心行於見聞覺知法中,有

心受垢,有心受淨.是故,舍利弗,有因

緣起業,非無因緣,有因緣思生非無

因緣.」舍利弗問須菩提言:「若菩薩

夢中布施,迴向阿耨多羅三藐三菩

提.是布施名爲迴向不?」「舍利弗,彌勒

菩薩今現在座,佛授阿耨多羅三藐

三菩提記,可以問之,彌勒當答.舍利

弗,卽問彌勒菩薩.」須菩提言:「是事彌

勒當答.」彌勒菩薩語舍利弗:「所言彌勒

當答者,舍利弗,今以彌勒名字答,若

以色答耶,受、想、行、識答耶,若以色空

答耶,受、想、行、識空答耶?是色空不能

答,受、想、行、識空,不能答.舍利弗,我都

不見是法能有所答,亦不見答者及

所答人所用答法所可答法.我亦不

見是法得受阿耨多羅三藐三菩提

記.」舍利弗語彌勒菩薩:「如所說法證

此法不?」彌勒言:「我不隨所說法證得.」

舍利弗作是念:「彌勒菩薩智惠甚深,

長夜行般若波羅蜜故.」.爾時,佛知舍

利弗心所念,語舍利弗言:「於意云何?

汝見是法,以是法得阿羅漢不?」「不也,

世尊.」「舍利弗,菩薩亦如是,行般若波

羅蜜,有方便故,不作是念:「是法受阿

耨多羅三藐三菩提記,已受記,今受

記,當受記.」.若菩薩如是行,卽是行般

若波羅蜜,不畏不得阿耨多羅三藐

三菩提,我勤行精進,必當得阿耨多

羅三藐三菩提.舍利弗,菩薩應常不

驚不怖,若在惡獸之中不應驚怖.何

以故?菩薩應作是念:「我今若爲惡獸

所噉,我當施與,願以具足檀波羅蜜,

當近阿耨多羅三藐三菩提.我當如

是勤行精進,得阿耨多羅三藐三菩

提時,世界之中無一切畜生道.」.若菩

薩在怨賊中不應驚怖.何以故?菩薩

法不應惜身命,作是念:「若有奪我命

者,是中不應生瞋恚,願以具足羼提

波羅蜜,當近阿耨多羅三藐三菩提,

我應如是勤行精進,得阿耨多羅三

藐三菩提時,世界之中無有怨賊及

諸寇惡.」.若菩薩在無水處,不應驚怖,

作是念:「我應爲一切衆生說法除渴\*

若我渴乏命終,應作是念:是衆生無

福德故,在此無水之處.」,我應如是勤

行精進得阿耨多羅三藐三菩提時,

世界之中無水之處,亦令衆生勤行

精進修諸福德,世界之中,自然而有

八功德水.」.復次,舍利弗,若菩薩在飢

饉之中,不應驚怖,作是念:「我應如是

勤行精進得阿耨多羅三藐三菩提

時,世界之中,無有如是飢饉之患,具

足快樂,隨意所須,應念卽至,如忉利

天上所念皆得.」.若菩薩如是不驚不

怖,當知是菩薩能得阿耨多羅三藐

三菩提.復次,舍利弗,若菩薩在疾疫

處,不應驚怖.何以故?「是中無法可病

故,我應如是勤行精進,得阿耨多羅

三藐三菩提時,世界之中,一切衆生,

無有三病.我當勤行精進,隨諸佛所

行.」.復次,舍利弗,菩薩若念阿耨多羅

三藐三菩提久乃可得,不應驚怖.何

以故?世界前際已來如一念頃,不應

生久遠想,不應念前際是久遠,前際

雖爲久遠,而與一念相應.如是舍利

弗,若菩薩久乃得阿耨多羅三藐三

菩提,不應驚怖退沒.

摩訶般若波羅蜜恒伽提婆品第十八

爾時,會中有一女人,字恒伽提婆,從

座而起,偏袒右肩,右膝著地,合掌向

佛,白佛言:「世尊,我於是事不驚不怖,

我於來世,亦爲衆生演說斯要,卽持

金華散佛,當佛頂上虛空中住.」時,佛

微笑.阿難從座起,偏袒右肩,右膝著

地,合掌向佛,白佛言:「世尊,何因何緣,

而發微笑?諸佛常法不以無因緣,而

笑.」佛告阿難:「是恒伽提婆女人當於

來世星宿劫中,而得成佛,號曰金花,

今轉女身,得爲男子,生阿閦佛土,於

彼佛所,常修梵行,命終之後,從一佛

土,至一佛土,常修梵行乃至得阿耨

多羅三藐三菩提,不離諸佛.譬如轉

輪聖王從一觀至一觀從生至終足

不蹈地.阿難,此女亦如是,從一佛土,

至一佛土,常修梵行,乃至得阿耨多

羅三藐三菩提,常不離佛.」阿難作是

念:「爾時,菩薩衆會,如諸佛會!」.佛卽知

阿難心所念,告阿難言:「如是如是.當

知爾時,菩薩衆會,如諸佛會.阿難,是

金花佛,聲聞入涅槃者,無量無邊,不

可計數.其世界中,無諸惡獸怨賊之

難,亦無飢饉疾病之患.阿難,是金花

佛得阿耨多羅三藐三菩提時,無如

是等怖畏之難.」阿難白佛言:「世尊,是

女人於何處初種阿耨多羅三藐三

菩提善根?」「阿難,是女人於燃燈佛所,

初種善根,以是善根迴向阿耨多羅

三藐三菩提,亦持金華散燃燈佛,求

阿耨多羅三藐三菩提.阿難,爾時我以

五莖華散燃燈佛,求阿耨多羅三藐

三菩提.燃燈佛知我善根淳淑,卽授

我阿耨多羅三藐三菩提記.時,此女

人聞我受記,卽發願言:我亦如是,於

未來世,當得受記.如今是人得受阿

耨多羅三藐三菩提記.阿難,是人於

燃燈佛所,初種善根,發阿耨多羅三

藐三菩提心.」阿難白佛言:「世尊,是人

則爲久習阿耨多羅三藐三菩提行.」

佛言:「如是.阿難,是人久習阿耨多羅

三藐三菩提行.」爾時,須菩提白佛言:

「世尊,若菩薩欲行般若波羅蜜,云何

應習空,云何應入空三昧?」佛告須菩

提:「菩薩行般若波羅蜜,應觀色空,應

觀受、想、行、識空,應以不散心,觀法無

所見,亦無所證.」須菩提言:「世尊,如佛

所說,菩薩不應證空,云何菩薩入空

三昧而不證空?」「須菩提,若菩薩具足

觀空本已生心:「但觀空,而不證空,我

當學空,今是學時,非是證時.」,不深攝

心繫於緣中.爾時,菩薩不退助道法,亦

不盡漏.何以故?是菩薩有大智慧深

善根故,能作是念:「今是學時,非是證

時,我爲得般若波羅蜜故.」.須菩提,譬

如人勇健多力,難可傾動,容儀端正,

人所愛敬,善解兵法,器仗精銳,六十

四能,皆悉具足,於餘伎術,無不鍊解,

爲人愛念,凡有所作,皆得成辦.以是

利故,多所饒益,衆咸宗敬,倍復歡喜.

是人有小因緣,扶侍父母,攜將妻子,

經過險道,艱難之處,安隱勸喩父母

妻子,令無恐怖,作是言:「此路雖險,多

有怨賊,必得安隱無他躓頓.」,其人智

力成就,前無敵故,能令父母妻子,免

此衆難,得到城邑聚落村舍無所傷

失,心大歡喜,於諸怨賊不生惡心.何

以故?是人一切伎術,無不鍊解,於險

道中,化作人衆,多於怨賊,又所執持

器仗精銳,彼諸怨賊,皆自退散.是故

此人敢能自必安隱無患.如是如是.

須菩提,菩薩緣一切衆生,繫心慈三

昧,過諸結使及助結使法,,過諸魔及

助魔者,過聲聞、辟支佛地,住空三昧

而不,盡漏.須菩提,爾時,菩薩行空解

脫門,而不證無相,亦不墮有相.譬如

鳥飛虛空而不墮落,行於虛空而不

住空,須菩提,菩薩亦如是,若行空學

空,行無相學無相,行無作學無作,未

具足諸佛法,而不墮空、無相、無作.譬

如工射之人善於射法,仰射虛空箭

箭相拄,隨意久近,能令不墮.如是須

菩提,菩薩行般若波羅蜜,方便所護

故,不證第一實際,爲欲成就阿耨多

羅三藐三菩提善根故.成就阿耨多

羅三藐三菩提時,乃證第一實際\*是

故須菩提,菩薩行般若波羅蜜,應如

是思惟諸法實相而不取證.」須菩提

白佛言.「世尊,菩薩所爲甚難,最爲希

有,能如是學,亦不取證.」佛告須菩提:

「是菩薩不捨一切衆生故,發如是大

願.須菩提,若菩薩生如是心:「我不應

捨一切衆生,應當度之,卽入空三昧

解脫門,無相、無作三昧解脫門.是時,

菩薩不中道證實際.何以故?是菩薩

爲方便所護故.復次,須菩提,菩薩若

欲入如是深定,所謂空三昧解脫門,

無相、無作三昧解脫門.是菩薩先應

作是念:「衆生長夜著衆生相,著有所

得,我得阿耨多羅三藐三菩提,當斷

是諸見而爲說法,卽入空三昧解脫

門.」.是菩薩以是心及先方便力故,不

中道證實際,亦不失慈悲喜捨三昧.

何以故?是菩薩成就方便力故.倍復

增長善法諸根通利,亦得增益菩薩

諸力諸覺.復次,須菩提,菩薩作是念:

「衆生長夜行於我相,我得阿耨多羅

三藐三菩提,當斷是相而爲說法,卽

入無相三昧解脫門.」.是菩薩以是心

及先方便力故,不中道證實際,亦不

失慈悲喜捨三昧.何以故?是菩薩成

就方便力故,倍復增長諸善法善根

通利,亦得增益菩薩諸力諸覺.復次

須菩提,菩薩作是念:「衆生長夜,行常

想、樂想、淨想、我想,以是想有所作,我

得阿耨多羅三藐三菩提,斷是常想、

樂想、淨想、我想,而爲說法,是法無常

非是常,是苦非樂,不淨非淨,無我非

我.」.以是心及先方便力,雖未得佛三

昧未具足佛法,未證阿耨多羅三藐

三菩提,而能入無作三昧解脫門,不

中道證實際.復次,須菩提,菩薩作如

是念:「衆生長夜行有所得,今亦行有

所得,先行有相,今亦行有相,先行顚

倒,今亦行顚倒,先行和合相,今亦行

和合相,先行虛妄相,今亦行虛妄相,

先行邪見,今亦行邪見.我當勤行精

進得阿耨多羅三藐三菩提,爲斷衆

生如是諸相,而爲說法,除此諸過.」.須

菩提菩薩如是念一切衆生是以心及

先方便力故,觀深法相,若空,若無相

無作無起,無生無所有.須菩提,菩薩

成就如是智慧,若住三界若墮作起

法者,無有是處.復次,須菩提,菩薩欲

得阿耨多羅三藐三菩提,應問餘菩

薩:「於是諸法應云何學,云何生心,入

空不證空,入無相無作無起無生無

所有,不證無所有,而能修習般若波

羅蜜?」.菩薩若如是答:「但應念空念無

相無作無起,無生無所有,不教先心,

不說先心.」,當知是菩薩,於過去佛,未

得受阿耨多羅三藐三菩提記,未住

阿毘跋致地.何以故?是菩薩不能說

阿毘跋致菩薩不共相,不能正示正

答,當知是菩薩未到阿毘跋致地.」「世

尊,云何知是阿毘跋致?」「須菩提,若菩

薩若聞若不聞,能如是正答,當知是

爲阿毘跋致.」「世尊,以是因緣故,衆生

多行菩提,少能如是正答者.」「須菩提

少有菩薩能得阿毘跋致記者,若得

受記,則能如是正答,當知是菩薩善

根明淨,當知是菩薩一切世閒天、人

阿修羅,所不能及.」

摩訶般若波羅蜜阿毘跋致覺魔品第十九

佛告須菩提:「若菩薩摩訶薩乃至夢

中,不貪著三界及聲聞、辟支佛地,觀

一切法如夢,而不取證.須菩提,當知

是阿毘跋致菩薩相.復次,須菩提,若

菩薩夢中見佛處在大衆高座上坐,

無數百千萬比丘及無數百千萬億

大衆,恭敬圍遶而爲說法.須菩提,當

知是阿毘跋致菩薩相.復次,須菩提,

菩薩夢中,自見其身,在於虛空,爲大

衆說法,見身大光,覺已作是念:「我知

三界如夢,必當應得阿耨多羅三藐

三菩提,而爲衆生,說如是法.」,須菩提,

當知是阿毘跋致菩薩相.復次,須菩

提,云何當知菩薩得阿耨多羅三藐

三菩提時,其世界中,一切皆無三惡

道名?須菩提,若菩薩夢中見畜生,作

是願:「我當勤行精進,得阿耨多羅三

藐三菩提時,其世界中一切皆無三惡

道名.」,須菩提,當知是阿毘跋致菩薩

相.復次,須菩提,菩薩若見城郭火起,

卽作是念:「如我夢中所見相貌.」,菩薩

成就如是相貌,當知是阿毘跋致菩

薩.若:「我有是相貌,作阿毘跋致者,以

此實語力故.此城郭火今當滅盡.」,若

火滅盡,當知是菩薩已於先佛,得受

阿耨多羅三藐三菩提記.若火不滅,

當知是菩薩未得受記.若是火燒一

家置一家燒,一里置一里,須菩提,當

知是衆生有破法重罪,是破法餘殃

今世現受.須菩提,以是因緣,當知是

阿毘跋致菩薩相.復次,須菩提,今當

更說阿毘跋致菩薩相貌,須菩提,若

男若女爲鬼所著,菩薩於此應作是

念:「若我已於先佛,得受阿耨多羅三

藐三菩提記,深心欲得阿耨多羅三

藐三菩提,若我所行淸淨,離聲聞辟

支佛心,必當應得阿耨多羅三藐三

菩提,非不應得.於今現在十方無量

阿僧祇佛,是諸佛無所不知,無所不

見,無所不得,無所不證.若諸佛知我

深心者,必當得阿耨多羅三藐三菩

提.以此實語力故,今是男女爲非人

所持者,非人當疾去.」.若是菩薩說是

語時,非人不去者,當知是菩薩先佛

未與授阿耨多羅三藐三菩提記.須

菩提,若菩薩說是語時,非人去者,當

知是菩薩已於先佛,得受阿耨多羅

三藐三菩提記.復次,須菩提,有菩薩

未得受記,而作誓願:「若我已於先佛

得受記者,非人今當捨是人去.」.惡魔

卽便來至其所,令非人去.何以故?惡

魔威力勝非人故,非人卽去.菩薩於

此便自念言:「是我力故,非人遠去.」,而

不能知惡魔之力,以是事故,輕蔑惡

賤諸餘菩薩,我於先佛已得受記,是

諸人等於先佛所,未受阿耨多羅三

藐三菩提記,以是因緣,增長憍慢,以

憍慢因緣故,遠離薩婆若佛無上智

慧,是菩薩以少因緣,生於憍慢,當知

是爲無有方便,必墮二地.若聲聞地,

若辟支佛地.如是,須菩提,以是誓願

因緣,起於魔事.菩薩於此,若不親近

善知識者,爲魔所縛,轉更牢固.須菩

提,當知是爲菩薩魔事.復次,須菩提,

惡魔欲以名字因緣,壞亂菩薩,作種

種形,至菩薩所,而作是言:「汝善男子,

諸佛已與汝受阿耨多羅三藐三菩

提記,汝今字是父母字,是兄弟姊妹

知識字,是乃至七世父母,皆說其名

字,汝生某國,某城,某聚落某家.」.若是

人性行柔和,便說:「其先世性行柔和.」,

若其性急,亦復說:「其先世性急.」.若是

人受阿練若法,若乞食,若著納衣,若

食後不飮漿,若一坐食,若節量食,若

住死屍閒,若坐空地,若坐樹下,若常

坐不臥,若隨敷坐,若少欲知足遠離,

若不受塗腳油,若樂少語少論,惡魔

亦說:「其先世受阿練若法,乃至樂少

語少論.汝今世有頭陁功德,先世亦

有頭陁功德.」,是菩薩聞說如上名字

及說頭陁功德.以是因緣故,憍慢心

生,卽時惡魔,復作是言:「汝於過去已

受阿耨多羅三藐三菩提記.何以故?

阿毘跋致功德相貌,汝今有之.」.須菩

提,我所說阿毘跋致菩薩眞實相貌,

是人無有.須菩提,當知是菩薩爲魔

所著.何以故?阿毘跋致菩薩相貌,是

人無有,但聞惡魔所說名字,則便輕

賤諸餘菩薩.須菩提,當知是菩薩因

名字故,起於魔事.復次,須菩提,復有

菩薩因名字故,起於魔事,所謂魔至

其所,作是言:「汝於先佛,得受阿耨多

羅三藐三菩提記,汝作佛時,名號如

是.」.是菩薩本所願名號同魔所說,無

智無方便故便作,是念我得,阿耨多

羅三藐三菩提.」時所願名號是,比丘

所說同我,本願便隨惡魔所,著比丘

信受其語但.以名字,因緣故則便輕

賤諸餘菩薩須菩.提我所說,眞實阿

毘跋致,菩薩相貌是人無有以輕,慢

因緣:「故遠離薩婆若佛無,上智慧是

菩薩若離方便及善知識,遇惡知識,

當墮二地,若聲聞地,若辟支佛地.須

菩提,若是菩薩卽於此身,悔先諸心,

遠離聲聞、辟支佛地,當久在生死,乃

復還因般若波羅蜜,得阿耨多羅三

藐三菩提.何以故?是諸心罪重故.譬

如比丘犯四重禁,若一若二,則非沙

門非種子,是菩薩以名字,輕餘菩

薩故,其所獲罪,重於四禁.須菩提,置

是四禁,如是之罪,重於五逆,所謂以

名字故,生憍慢心.須菩提,以是名字

因緣,起此微細魔事,菩薩應當覺之,

覺已遠離.

復次,須菩提,惡魔見菩薩,有遠離

行,便至其所,作是言:「善男子遠離行

者,如來常所稱讚.」.須菩提,我不說菩

薩遠離在於阿練若處空閑處山閒

樹下曠絕之處.世尊,若阿練若處空

閑處山閒樹下曠絕之處,不名遠離

者,更有何等遠離?須菩提,若菩薩遠

離聲聞辟支佛心,如是遠離,若近聚

落,亦名遠離.若在阿練若處,空閑處

山閒樹下曠絕之處,亦名遠離.須菩

提,如是遠離我所聽許.若菩薩晝夜

修行如是遠離,若近聚落,亦名遠離.

若在阿練若處空閑處山閒樹下曠

絕之處,亦名遠離.須菩提,若惡魔所

稱讚遠離,阿練若處空閑處山閒樹

下曠絕之處,是菩薩雖有如是遠離,

而不遠離聲聞辟支佛心,不修般若

波羅蜜,不爲具足一切智慧,是則名

爲雜糅行者.是菩薩行是遠離,則不

淸淨,輕餘菩薩近聚落住心淸淨者,

遠離聲聞辟支佛心者,不雜惡不善

法,得諸禪定背捨三昧諸神通力,通

達般若波羅蜜者,是無方便菩薩,雖

在百由旬空曠之處,但有鳥獸寇賊

惡鬼所行處住.若百千萬億歲,若過

是數,而不能知眞遠離相,遠於眞遠

離,不知深心發阿耨多羅三藐三菩

提心,如是菩薩,亦名憒鬧行者.若貪

著依止如是遠離,是則不能令我心

喜.何以故?我所聽許遠離行中,不見

是人,是人無有如是遠離.須菩提,復

有惡魔到菩薩所住虛空中,作是言:

「善哉,善哉!汝所行者,是眞遠離佛所

稱讚,以是遠離,汝當疾得阿耨多羅

三藐三菩提.」.是菩薩從遠離所來至

聚落,見餘比丘求佛道者,心性和柔,

便生輕慢:「汝是憒鬧行者.」.須菩提,是

菩薩以憒鬧爲眞遠離以眞遠離爲

憒鬧,如是說其過惡,不生恭敬心,應

恭敬而反輕慢,應輕慢而反恭敬.作

是念:「我見非人念我而來助我而來,

佛所聽許眞遠離行,我則行之,汝近

聚落,誰當念汝誰當助汝?」,作是念已,

輕餘菩薩淸淨行者.須菩提,當知是

人是菩薩旃陁羅,當知是人污餘菩

薩臭穢不淨,當知是人是似像菩薩,

當知是人一切世閒天人之大賊沙

門形賊.須菩提,求佛道者,不應親近

如是之人.何以故?如是人等名爲增

上慢者.須菩提,若菩薩愛惜薩婆若,

愛惜阿耨多羅三藐三菩提,深心欲

得阿耨多羅三藐三菩提,欲得利益

一切衆生,不應親近如是等人,求佛

道者,常求己利,常應厭離怖畏三界,

於此人中,當生慈悲喜捨之心:「我當

如是懃行精進,得阿耨多羅三藐三

菩提時,無如是惡.若其起者,當疾除

滅.」.須菩提,如是行者,是爲菩薩智慧

之力.」

小品般若經卷第七

己亥歲高麗國大藏都監奉

勅彫造

小品般若波羅蜜經卷第八 鱗

後秦龜茲國三藏鳩摩羅什 譯

深心求菩提品第二十

佛告須菩提:「若菩薩欲得阿耨多羅

三藐三菩提,應當親近善知識.」須菩

提白佛言:「世尊何等是菩薩善知識?」

佛告須菩提:「諸佛世尊,是菩薩善知

識.何以故?能教菩薩,令入般若波羅蜜

故.須菩提,是名菩薩善知識.復次,須

菩提,六波羅蜜,是菩薩善知識,六波

羅蜜,是菩薩大師,六波羅蜜,是菩薩

道,六波羅蜜是菩薩光明,六波羅蜜

是菩薩炬須菩提過去諸佛皆從

六波羅蜜生,未來諸佛,皆從六波羅

蜜生,現在十方無量阿僧祇世界諸

佛,皆從六波羅蜜生.又三世諸佛薩

婆若,皆從六波羅蜜生.何以故?諸佛

行六波羅蜜,以四攝法,攝取衆生,所

謂布施、愛語、利益、同事,得阿耨多羅

三藐三菩提.須菩提,是故當知六波

羅蜜,是大師,是父是母,是舍是歸,是

洲是救,是究竟道.六波羅蜜利益一

切衆生,是故菩薩欲自深智明了,不

隨他語,不信他法,若欲斷一切衆生

疑,應當學是般若波羅蜜.世尊,又何

等相是般若波羅蜜?須菩提,無㝵相

是般若波羅蜜.世尊,頗有因緣,如般

若波羅蜜無㝵相,一切法亦無㝵相

耶有須菩提如般若波羅蜜無㝵相

一切法亦無㝵相.何以故?須菩提,一

切法離相,一切法空相,是故須菩提,

當知般若波羅蜜,亦離相空相,一切

法,亦離相空相.世尊,若一切法離相

空相,云何衆生有垢有淨?何以故?離

相法無垢無淨,空相法無垢無淨,離

相法空相法,不能得阿耨多羅三藐

三菩提,離離相離空相,更無有法,能得

阿耨多羅三藐三菩提.世尊,我今云何

當知是義?須菩提,我還問汝隨意答

我.須菩提,於意云何?衆生長夜著我

我所不?如是如是.世尊,衆生長夜著

我我所.須菩提,於意云何?我我所空

不?世尊,我我所空.須菩提,於意云何?

衆生以我我所往來生死不?如是如

是.世尊,衆生以我我所故,往來生死.

「須菩提,如是衆生名爲有垢.隨衆生

所受所著故.是中實無有垢,亦無受

垢者.須菩提,若不受一切法,則無我

無我所,是名爲淨.是中實無有淨,亦

無有受淨者.菩薩如是行,名爲行般

若波羅蜜.」「世尊,若菩薩如是行,則不

行色,不行受、想、行、識.若菩薩如是行

者,一切世閒,天、人、阿修羅,不能降伏.

世尊,菩薩如是行者,勝一切聲聞、辟

支佛所行,住無勝處.世尊,無勝菩薩

晝夜行是應般若波羅蜜念,近於阿

耨多羅三藐三菩提,疾得阿耨多羅

三藐三菩提.」佛告須菩提:「於意云何?

假令閻浮提所有衆生,一時,皆得人

身,發阿耨多羅三藐三菩提心,發心

已盡形布施,以是布施,迴向阿耨多

羅三藐三菩提,須菩提,於意云何?是

人以是因緣,得福多不?」須菩提言:「甚

多,世尊.」佛言:「若菩薩乃至一日行應

般若波羅蜜念其福勝彼隨喜菩薩行

應般若波羅蜜念,能爲一切衆生而

作福田.何以故?唯除諸佛,其餘衆生,

無如是深慈心,如菩薩摩訶薩.諸菩

薩因般若波羅蜜,能生如是慧,以是

慧,見一切衆生,受諸苦惱,如被刑戮.

菩薩卽得大悲之心,得大悲已,以天

眼,觀諸衆生.見無量衆生,有無閒罪.

墮於諸難,卽生憐愍之心,不住是相

亦不住餘相.須菩提,是名諸菩薩大

智光明.行是道者,則爲一切衆生福

田,而不退轉阿耨多羅三藐三菩提,

所受供養衣服、飮食、臥具、醫藥所須

之物,一心修習般若波羅蜜故,能淨

報施恩,亦近薩婆若.是故菩薩若欲

不空食國中施,若欲利益一切衆生,

若欲示一切衆生正道若欲解一切

衆生牢獄繫縛,若欲與一切衆生慧

眼,常應修行應般若波羅蜜念.若行

應般若波羅蜜念,是菩薩有所言說,

亦與般若波羅蜜相應.何以故?是菩

薩有所言說,皆隨順般若波羅蜜念,

有所念,亦隨順言說,菩薩常應如是

晝夜念般若波羅蜜.須菩提譬如人

得未曾有寶,得已大喜,而復還失,以

是因緣憂愁苦惱,其心常念:「我今如

何失此大寶!」.須菩提,菩薩亦如是.大

寶者是般若波羅蜜菩薩得是已常

應以應薩婆若心,念般若波羅蜜.須

菩提白佛言:「世尊,若一切念,從本已

來性常離者,云何說言不應離是應

般若波羅蜜念?」「須菩提,若菩薩能如

是知,卽不離般若波羅蜜.何以故?般

若波羅蜜空,是中無有退失.」「世尊,若

般若波羅蜜空,菩薩云何以般若波

羅蜜而得增長,云何亦得近於阿耨

多羅三藐三菩提?」「須菩提,菩薩行般

若波羅蜜,亦無增無減.須菩提,若菩

薩聞是說,不驚不怖,不沒不退,當知

是菩薩行般若波羅蜜.」「世尊,般若波

羅蜜空相,是行般若波羅蜜不?」「不也,

須菩提.」「世尊,離般若波羅蜜,更有法

行般若波羅蜜不?」「不也,須菩提.」「世尊,

空可行空不?」「不也,須菩提.」「世尊,離空

可行空不?」「不也,須菩提.」「世尊,行色是

行般若波羅蜜不?」「不也,須菩提.」「世尊,

行受、想、行、識,是行般若波羅蜜不?」「不

也,須菩提.」「世尊,離色有法可行般若

波羅蜜不?」「不也,須菩提.」「世尊,離受、想、

行、識有法可行般若波羅蜜不?」「不也,

須菩提.」「世尊,菩薩云何行名爲行般

若波羅蜜?」「須菩提,於意云何?汝見有

法行般若波羅蜜不?」「不也,世尊.」「須菩

提,汝見般若波羅蜜法,是菩薩行處

不?」「不也,世尊.」「須菩提,於意云何?汝所

不見法頗有生不?」「不也,世尊.「須菩提,

是名諸佛無生法忍.菩薩能成就如

是忍者,當得受阿耨多羅三藐三菩

提記.須菩提,是名諸佛無所畏道.菩

薩行是道,修習親近,若當不得佛無

上智、大智、自然智、一切智、如來智,無

有是處.」「世尊,一切法無生,以是得受

阿耨多羅三藐三菩提記不?」「不也,須

菩提.」「世尊,今云何名爲得受阿耨多

羅三藐三菩提記?」「須菩提,於意云何?

汝見有法受阿耨多羅三藐三菩提

記不?」「不也.世尊,我不見有法受阿耨

多羅三藐三菩提記,亦不見所用法,

亦不見所得法.」「須菩提,如是一切法

不可得,不應作是言:「是法可得,是所

用法可得.」.

爾時,提桓因在大會中,白佛言:「世

尊,般若波羅蜜甚深難見難解,畢竟

離故,若人聞是般若波羅蜜書寫受

持讀誦,當知是人,福德不少.憍尸迦,

於意云何?假令閻浮提所有衆生成

就十善道,其所得福,不如是人,聞是

般若波羅蜜書寫受持讀誦,百分不

及一,百千萬億分不及一,乃至筭數

譬喩,所不能及.時有一比丘語提桓

因言:「憍尸迦,如是善男子、善女人勝

於仁者.」提桓因言:「此人一發心頃,

尚勝於我,何況得聞般若波羅蜜,書

寫受持讀誦如所說行?是人於一切

世閒,天、人、阿修羅中,最爲殊勝.菩薩

行般若波羅蜜,不但勝於一切世閒,天、

人、阿修羅,亦勝須陁洹、斯陁含、阿那

含、阿羅漢、辟支佛.菩薩行般若波羅

蜜,不但勝須陁洹乃至辟支佛,亦勝

菩薩,離般若波羅蜜無方便行檀波

羅蜜,不但勝離般若波羅蜜無方便

行檀波羅蜜亦勝離般若波羅蜜無

方便行、尸羅波羅蜜、羼提波羅蜜、毘

梨耶波羅蜜、禪波羅蜜.如是菩薩最

爲殊勝,若菩薩隨般若波羅蜜所說

行者,皆勝一切世閒,天、人、阿修羅,一

切世閒,天、人、阿修羅,皆應恭敬供養.

若菩薩行隨般若波羅蜜所教行者,

是菩薩,不斷一切種智,是菩薩近阿

耨多羅三藐三菩提,是菩薩必坐道

場,是菩薩拯濟沒溺生死衆生.菩薩

如是學名爲學般若波羅蜜如是學

名爲不學聲聞辟支佛.若菩薩如是

學時,四天王持四鉢,至其所,作是言:「善

男子,汝疾學得阿耨多羅三藐三菩

提坐道場時,我等當奉此四鉢.」.世尊

我亦自往問訊,何況餘諸天子?菩薩

學般若波羅蜜者,諸佛常共護念.世

閒衆生種種苦惱,是菩薩能隨行般

若波羅蜜故,無是諸苦.世尊,是菩薩

現世功德.爾時,阿難作是念:「是提

桓因自以智慧力如是說耶爲是佛神

力提桓因知阿難心所念語阿

難言:「皆是佛神力.」佛告阿難:「如是如

是.阿難,如提桓因所說,皆是佛神

力.阿難,菩薩學般若波羅蜜修習般

若波羅蜜時,三千大千世界諸魔,皆

生疑惑,是菩薩爲當中道證實際,墮

聲聞辟支佛地,爲當直至阿耨多羅

三藐三菩提.

摩訶般若波羅蜜恭敬菩薩品第二十一

佛告阿難:「若菩薩不離般若波羅蜜

行,爾時惡魔憂惱,如箭入心.放大雨、

雹、雷、電、霹靂,欲令菩薩驚怖毛豎,其

心退沒於阿耨多羅三藐三菩提乃

至一念錯亂,阿難,惡魔不必普欲惱

亂一切菩薩.」「世尊,何等菩薩爲惡魔

所亂?」「阿難,有菩薩先世聞說深般若

波羅蜜,不能信受,如是之人,惡魔惱

亂而得其便復次阿難若菩薩聞深

般若波羅蜜時心生疑惑,有是深般

若波羅蜜耶無耶?阿、難,如是菩薩亦

爲惡魔之所得便.復次,阿難,有菩薩

離善知識,爲惡知識所得,是人不聞

深般若波羅蜜中義,以不聞故,不知

不見,云何應行般若波羅蜜,云何應

修般若波羅蜜?阿難,是人亦爲惡魔

得便.復次,阿難,若菩薩受持邪法,是

人亦爲惡魔得便.惡魔作是念:「是人

助我,亦令餘人助我,亦能滿我所願.」.

阿難,是人亦爲惡魔得便.復次,阿難,

菩薩云何爲惡魔得便?若菩薩聞深

般若波羅蜜,語餘菩薩言:「是般若波

羅蜜甚深,我等猶尚不能得底,汝等

何用聞爲?」,是人亦爲惡魔得便.阿難,

若菩薩輕餘菩薩言:「我是遠離行者,

汝等無此功德.」,爾時,惡魔甚大歡喜

踊躍.阿難,若有衆菩薩爲惡魔稱其

名字,得是名字故,輕餘淸淨善心菩

薩,是等無有阿毘跋致菩薩功德相

貌,而假託阿毘跋致功德增長煩惱

自高其身而下他人,作是言:「我有所

功德,汝無是事.」,爾時,惡魔卽大歡喜,

作是念:「我之宮殿,則爲不空,增益地

獄、餓鬼、畜生.」.惡魔加其神力故,是人

所語人皆信受信,受已隨所見學,隨

所說行,隨所見學隨所說行已,亦復

增益煩惱,如是人等以顚倒心故,所

起身口意業果報皆苦.以是因緣故,

增益地獄、餓鬼、畜生.阿難,惡魔見是

利益亦大歡喜.阿難,若求佛道者,與

聲聞人共諍.惡魔復作是念,:「是人雖

遠離薩婆若,而不大遠.」.阿難,若菩薩

共菩薩諍,惡魔卽大歡喜作是念:「是

人兩離薩婆若遠.」.阿難,若不得受記菩

薩瞋恨受記者,而共諍競惡口罵詈.

若愛惜薩婆若,隨其起念,一念卻一

劫,爾乃還得發大莊嚴.阿難白佛言:

「世尊,如是罪者可得悔不?要當畢,其

隨念劫數,爾乃還得發大莊嚴.」佛言:

「有出.我說菩薩聲聞,皆有出罪法,不

說無出.阿難,若菩薩共菩薩諍,惡口

罵詈不相悔謝,結恨在心,我不說,此

人有出罪法.是人若愛惜薩婆若,畢

其隨念劫數,亦復還得發大莊嚴.阿

難,若菩薩共菩薩諍惡口罵詈卽相

悔謝,後不復作.作是念:「我應謙下一

切衆生,我若瞋諍加報於人,則爲大

失.我應當爲一切衆生,而作橋梁,我

尚不應輕汝他人,何況加報?應如聾

瘂,不應自壞深心,我得阿耨多羅三

藐三菩提時當度是等,云何加忿自起

瞋㝵?」.阿難,求菩薩道者,於聲聞人乃

至不應生於瞋㝵.阿難白佛言:「世尊,

菩薩與菩薩共住,其法云何?」佛言:相

視當如佛想:「是我大師,同載一乘共

一道行,如彼所學,我亦應學,彼若雜

行非我所學,若彼淸淨學應薩婆若

念,我亦應學.」.菩薩若如是學,是名同

學.爾時,須菩提白佛言:「世尊,若菩薩

爲盡學,則學薩婆若,爲無生學爲離

學爲滅學,則學薩婆若.佛告須菩提:

「如汝所說,菩薩爲盡學,則學薩婆若,爲

無生學爲離學爲滅學,則學薩婆若

者,須菩提於意云何?如來以如得名

如來,是如非盡非離非滅耶?」「如是,世

尊.」「須菩提,如是學者名爲學薩婆若

學薩婆若,爲學般若波羅蜜,學佛地

十力、四無所畏、十八不共法.須菩提,

菩薩如是學者,則到諸學彼岸,如是

學者,魔若魔民不能降伏,如是學者,

疾得阿毘跋致,如是學者,疾坐道場,

如是學者,學自行處,如是學者,學救

護法,如是學者,學大慈大悲,如是學

者,學三轉十二相法輪,如是學者,學

度衆生,如是學者,學不斷佛種,如是

學者,學開甘露門.須菩提,凡夫下劣

不能如是學,欲調御一切衆生者,能

如是學.須菩提,菩薩如是學者,不墮

地獄、畜生、餓鬼,不生邊地.如是學者,

不生旃陁羅家,不生竹草作家,不生

除糞人家,不生諸餘貧賤之家.須菩

提,菩薩如是學者,不盲不瞎不睞眼,

不痤短不聾啞,不頑鈍不形殘,身根

具足,須菩提,菩薩如是學者,不奪他

命,不盜他物,不邪婬,不妄語,不兩舌,

不惡口,不無益語,不貪嫉,不瞋惱,不

邪見,不邪命活,不畜邪見眷屬不畜

破戒眷屬,須菩提,菩薩如是學者,不

生長壽天.何以故?菩薩成就方便故.

何等爲方便?所謂從般若波羅蜜起,

雖能入禪而不隨禪生.須菩提,菩薩

如是學者,得佛淸淨力淸淨無畏」「世

尊,若一切法本淨相者,菩薩復得何

等淸淨法?」佛言:「如是如是.須菩提,一

切法本淸淨相,菩薩於是本淨相法

中,行般若波羅蜜,不驚不怖,不沒不

退,是名淸淨般若波羅蜜.須菩提,凡

夫不知不見一切法本淸淨相.是故

菩薩發勤精進,於是中學,得淸淨諸

力諸無畏.須菩提,菩薩如是學者,悉

能通達一切衆生心心所行.須菩提,

譬如少所地出閻浮檀金,衆生聚中,

亦少能如是學般若波羅蜜.譬如衆

生少有能起轉輪王業,多有能起諸

小王業,如是須菩提,少有衆生能行

般若波羅蜜道,多有發聲聞辟支佛

乘.須菩提,少有衆生能學阿耨多羅

三藐三菩提心者,於學阿耨多羅三

藐三菩提中,少能如說行者,於如說,

行中,少能隨學般若波羅蜜者,於隨

學中,少能得阿毘跋致者.是故須菩

提,菩薩欲在少中之少,當學般若波

羅蜜,修習般若波羅蜜.

摩訶般若波羅蜜無慳煩惱品第二十二

佛告須菩提:「若菩薩如是學般若波

羅蜜,則不生煩惱心,不生慳心,不生

破戒心,不生瞋惱心,不生懈怠心,不

生散亂心,不生愚癡心.須菩提,菩薩

如是學,皆攝諸波羅蜜.須菩提,譬如

六十二見,皆攝在身見中.須菩提,菩

薩學般若波羅蜜時,皆攝諸波羅蜜.

譬如人死,命根滅故,諸根皆滅.如是

須菩提,菩薩學般若波羅蜜,皆攝諸

波羅蜜,是故須菩提,菩薩若欲攝諸

波羅蜜,當學般若波羅蜜.須菩提,

菩薩學般若波羅蜜,卽於一切衆

生中最爲上首.須菩提,於意云何?三

千大千世界衆生,寧爲多不?「世尊閻浮

提衆生尚多,何況三千大千世界?」「須菩

提,是衆生皆爲菩薩,若有一人盡形壽,

供養衣服、飮食、臥具、醫藥,須菩提,於

意云何?是人以是因緣,得福多不?」「甚

多甚多,世尊.」「須菩提,若有菩薩如彈

指頃,修習般若波羅蜜,福勝於彼,如

是須菩提,般若波羅蜜大利益諸菩

薩,能助阿耨多羅三藐三菩提.是故

須菩提,若菩薩欲得阿耨多羅三藐

三菩提,欲於一切衆生中,爲無上者.

欲爲一切衆生作救護,欲得具足佛

法,欲得佛所行處,欲得佛所遊戲,欲

得佛師子吼,欲得三千大千世界大

會講法,當學般若波羅蜜.須菩提,我

不見菩薩學般若波羅蜜,不得如是

具足之利.」「世尊,是菩薩亦得具足聲

聞利耶?」須菩提.菩薩亦學具足聲聞

利,但不願住聲聞法中,欲具足諸功

德,必皆能知,但不於中住.作是念:我

亦當說是聲聞功德教化衆生,若菩

薩如是學者,能爲一切世閒、天、人、阿

修羅作福田,於聲聞辟支佛福田爲

最殊勝.菩薩如是學者,得近薩婆若,

不捨般若波羅蜜,不離般若波羅蜜.

菩薩如是行般若波羅蜜,名爲不退

於薩婆若,遠聲聞辟支佛地,近阿耨

多羅三藐三菩提.是菩薩若作是念:

此是般若波羅蜜,是某般若波羅蜜,

當得薩婆若,如是亦分別,卽不行般

若波羅蜜.若菩薩不分別般若波羅

蜜,不見般若波羅蜜,不言此是般若

波羅蜜,是某般若波羅蜜,當得薩婆

若,如是亦不見不聞,不覺不知,卽行

般若波羅蜜.爾時,釋提桓因作是念:

是菩薩行般若波羅蜜,尚勝一切衆

生,何況得阿耨多羅三藐三菩提?若

人樂聞般若,是人爲得大利,壽命中

最,何況能發阿耨多羅三藐三菩提

心?是人則爲世閒之所貪慕,是人當

得調御衆生.爾時,釋提桓因化作曼

陁羅華,滿掬散佛上,作是言:「世尊,若

有人發阿耨多羅三藐三菩提心者

願令具足佛法,具足薩婆若,具足自

然法,具足無漏法.世尊,我乃至不生

一念欲使發阿耨多羅三藐三菩提

心者,有退轉.世尊,我見生死之中,有

諸苦惱,不生一念欲使菩薩有退轉者,

我亦爲阿耨多羅三藐三菩提,當勤

行精進.何以故?是人等能發如是心,

則大利益一切世閒,我自得度當度

未度者,我自得脫當脫未脫者,我自

得安當安未安者,我自滅度當度未

滅度者.世尊,若人於初發心菩薩隨

喜,若於行六波羅蜜,若於阿毘跋致,

若於一生補處隨喜,是人爲得幾所

福德?」「憍尸迦,須彌山王尚可稱量,是

人隨喜福德,不可稱量.憍尸迦,三千

大千世界尚可稱量,是人隨喜福德,

不可稱量」釋提桓因白佛言:「世尊,若

人不能於是諸心隨喜者,則爲魔之

所著,當知是爲魔之眷屬,不能於是

諸心隨喜者,當知是人於魔天命終

來生此閒.何以故?是諸心皆能破諸

魔事,是人隨喜福德,應迴向阿耨多

羅三藐三菩提.若人發阿耨多羅三

藐三菩提心者,則爲不捨佛,不捨法,

不捨僧.以是故應於是諸心而生隨

喜.」「如是如是.憍尸迦,若人於是諸心

隨喜,當知是人疾得値佛,是人以是

隨喜福德善根故,在所生處,常得供

養恭敬尊重讚歎,不聞諸惡音聲,

亦不墮於諸惡道中,常生天上.何以

故?是人隨喜,爲欲利益無量無邊衆

生故,是隨喜心漸漸增長,能至阿耨

多羅三藐三菩提.是人得阿耨多羅

三藐三菩提時,當滅度無量衆生.憍

尸迦,以是因緣,當知是人,於是諸心

隨喜者,卽是利益無量無邊衆生善

根故隨喜.」須菩提白佛言:「世尊,是心

如幻,云何能得阿耨多羅三藐三菩

提?」「須菩提,於意云何?汝見是人心如

幻不?」「不也,世尊.我不見是心如幻.」「於

意云何?若不見是幻,不見如幻心,離

幻離如幻心,更見有法可得阿耨多

羅三藐三菩提不?」「不也.世尊,離幻離

如幻心,更不見法得阿耨多羅三藐

三菩提.世尊,若我不見異法,當說何

法若有若無?世尊,若法畢竟離,卽不

在有無,若法畢竟離,是法不得阿耨

多羅三藐三菩提.世尊,無所有法,亦

不能得阿耨多羅三藐三菩提.是故

般若波羅蜜畢竟離.若法畢竟離,則

不可修習如是法者,不能生餘法,般

若波羅蜜畢竟離故,世尊,般若波羅

蜜畢竟離,云何能得阿耨多羅三藐

三菩提,阿耨多羅三藐三菩提,亦畢

竟離云何以離得離佛言善哉善哉

須菩提,般若波羅蜜畢竟離,阿耨多

羅三藐三菩提亦畢竟離,以是因緣

故,能得阿耨多羅三藐三菩提.須菩

提,若般若波羅蜜非畢竟離者,則非

般若波羅蜜.如是須菩提,亦不離般

若波羅蜜,得阿耨多羅三藐三菩提,

亦不以離得離」.

小品般若經卷第八

戊戌歲高麗國大藏都監奉

勅彫造

小品般若波羅蜜經卷第九 鱗

後秦龜茲國三藏鳩摩羅什 譯

稱揚菩薩品第二十三

爾時,須菩提白佛言:「世尊,菩薩行般

若波羅蜜,卽是行甚深義.」「如是如是.

須菩提,菩薩行般若波羅蜜,卽是行

甚深義.須菩提,菩薩所爲甚難,行甚

深義,而不證是義.所謂若聲聞地,若

辟支佛地.」「世尊,如我解佛所說義,菩

薩所行不難.何以故?取證者不可得,

所用取證法,亦不可得,所證法,亦不

可得.若菩薩聞如是說,不驚不怖,不

沒不退,當知是菩薩行般若波羅蜜,

亦不見我行般若波羅蜜,如是亦不

分別,當知是菩薩近阿耨多羅三藐

三菩提,遠離聲聞辟支佛地.世尊,譬

如虛空,不作是念:「是遠是近.」.何以故?

虛空無分別故.世尊,般若波羅蜜亦

如是,不作是念:「聲聞辟支佛地,去我

遠,阿耨多羅三藐三菩提去我近.」.何

以故?般若波羅蜜無分別故.世尊,譬

如幻所化人,不作是念:「幻師去我近,

觀者去我遠.」.何以故?世尊,幻所化人

無分別故.世尊,般若波羅蜜亦如是,

不作是念:「聲聞辟支佛地,去我遠,阿

耨多羅三藐三菩提去我近.」.何以故?

般若波羅蜜無分別故.世尊,譬如影,

不作是念:「所因去我近,餘事去我遠.」.

何以故?影無分別故,世尊,般若波羅,

蜜,亦如是,不作是念:「聲聞辟支佛地,

去我遠,阿耨多羅三藐三菩提去我

近.」.何以故?般若波羅蜜無分別故.世

尊,如如來無憎無愛,般若波羅蜜.亦

如是無憎無愛.世尊,如如來無諸分

別,般若波羅蜜,亦如是無諸分別.世

尊,如如來所化人,不作是念:「聲聞辟

支佛地去我遠,阿耨多羅三藐三菩,

提去我近.」.何以故?如來所化人無分

別故.世尊,般若波羅蜜亦如是,不作

是念:「聲聞辟支佛地,去我遠,阿耨多

羅三藐三菩提去我近.」.何以故?般若

波羅蜜無分別故.世尊,如如來所化

人,隨事能作而無分別.世尊,般若波

羅蜜,亦如是,隨所修習,皆能成辦,而

無所分別.世尊,譬如工匠於機關木

人,若男若女隨所爲事,皆能成辦,而

無分別.世尊,般若波羅蜜,亦如是,隨

所修習,皆能成辦,而無分別.須菩提

白佛言:「世尊,菩薩行般若波羅蜜,卽

是行堅固義.」佛告須菩提:「菩薩行般

若波羅蜜,卽是行堅固義.」爾時,欲界

諸天子作是念:「若人發阿耨多羅三

藐三菩提心,能行如是深般若波羅

蜜,而不證實際,墮聲聞地若辟支佛

地,當知是菩薩所爲甚難,一切世閒

所應敬禮.」.須菩提語諸天子「菩薩行

深般若波羅蜜,而不取證不足爲難.

若菩薩爲無量無邊衆生故,發大莊

嚴,而衆生畢竟不可得,所可度者,不

可得,而能發心:「我當度之.」.爾乃爲難.

諸天子是人欲度衆生爲欲度虛空.

何以故?虛空離故,衆生亦離,是故當

知是菩薩所爲甚難.無衆生而爲衆

生,發大莊嚴.如人與虛空共鬪,佛說

衆生不可得,衆生離故,可度者亦離,

衆生離故,色亦離,衆生離故,受、想、行、

識,亦離,衆生離故,一切法亦離.若菩

薩聞如是說,不驚不怖,不沒不退,當

知是爲行般若波羅蜜佛問須菩提:

「菩薩何因緣故,不驚不怖,不沒不退,?」

世尊,空故不沒,無所有故不沒.何以

故?沒者不可得,沒法亦不可得,沒處

亦不可得.若菩薩聞如是說,不驚不

怖,不沒不退,當知是爲行般若波羅

蜜.須菩提,菩薩如是行般若波羅蜜.

提桓因與梵天王,衆生主,自在天

王及諸天子,皆共敬禮.須菩提,不但

釋提桓因梵天王,衆生主,自在天王

及諸天子,敬禮是行般若波羅蜜菩

薩,梵世諸天,梵輔天、梵衆天、大梵天、

光天、少光天、無量光天、光音天、淨天、少

淨天、無量淨天、遍淨天、無陰天、福生天、

廣果天、無廣天、無熱天、妙見天、善見

天、無小天上諸天,皆敬禮,是行般若

波羅蜜菩薩.須菩提,今現在無量阿

僧祇世界諸佛,皆念是行般若波羅

蜜菩薩須菩提若菩薩行般若波羅蜜

時,爲諸佛所念,當知是菩薩,卽是阿

毘跋致.須菩提,假令如恒河沙等世

界衆生,皆作惡魔,一一化作爾所惡

魔,是諸惡魔皆不能壞是行般若波

羅蜜菩薩.須菩提,菩薩成就二法,惡

魔不能壞.何等二?一者觀一切法空,

二者不捨一切衆生.菩薩成就是二

法,惡魔不能壞.須菩提,復有二法,惡

魔不能壞.何等二?一者隨說能行,二

者諸佛所念,菩薩成就,是二法,諸天

皆來供養恭敬,請問安慰:「善男子汝

行是行,當疾得佛道,汝行是行,無救

衆生,當爲作救,無舍衆生,當爲作舍,

無依衆生,當爲作依,無洲衆生,當爲

作洲,無究竟道衆生,當爲作究竟道,

無歸衆生,當爲作歸,無明衆生,爲作

光明,無趣衆生,當爲作趣.」.何以故?是

菩薩行般若波羅蜜行,成就是四功

德,現在十方無量無邊阿僧祇世界

諸佛,與比丘僧圍繞說法時,悉皆稱

揚讚歎說其名字.須菩提,譬如我今

稱揚讚歎實相菩薩說其名字及餘

菩薩於阿閦佛所,修行梵行不離是

般若波羅蜜行者.如是須菩提,今現

在十方諸佛,亦皆稱揚讚歎,說我國

中諸菩薩名修行梵行不離般若波

羅蜜行者.須菩提白佛言:「世尊,一切

諸佛說法時,普皆稱揚讚歎諸菩薩

不?」「不也,須菩提,諸佛說法時有稱讚

者,有不稱讚者.須菩提,諸佛說法時,

稱揚讚歎諸阿毘跋致菩薩.」「世尊,未

得阿毘跋致者,諸佛說法時,亦皆稱

揚讚歎不?」「須菩提,未得阿毘跋致者,

諸佛亦有稱揚讚歎者.何者是能隨

學阿閦佛爲菩薩時所行道者?如是

菩薩,雖未得阿毘跋致,亦爲諸佛稱

揚讚歎.須菩提,有能隨學實相菩薩

所行道者.如是菩薩,雖未得阿毘跋

致,亦爲諸佛,稱揚讚歎.復次,須菩提,

有菩薩行般若波羅蜜,信解一切法

無生,而未得無生法忍,信解一切法

空,而於阿毘跋致地中未得自在,能

行一切法寂滅相,而未入阿毘跋致

地.須菩提,菩薩如是行者,諸佛說法

時,亦皆稱揚讚歎,未得阿毘跋致,而

爲諸佛說法時,稱揚讚歎者,則離聲

聞、辟支佛地,近於佛地,必得阿耨多

羅三藐三菩提記.須菩提,若菩薩行

般若波羅蜜,諸佛說法時,稱揚讚歎

者,當知是菩薩,必至阿毘跋致.」

摩訶般若波羅蜜囑累品第二十四

佛告須菩提:「若菩薩聞是甚深般若

波羅蜜,信解不疑不悔不難,是菩薩

當於阿閦佛及諸菩薩所,聞深般若

波羅蜜,亦復信解.須菩提,菩薩若能

信解如佛所說般若波羅蜜,是人必

至阿毘跋致.須菩提,若人但聞般若

波羅蜜,尚得饒益,何況信解如所說

行,當住薩婆若?」須菩提白佛言:「世尊,

若離如更無法可得,誰當住薩婆若,

誰當得阿耨多羅三藐三菩提,誰當

說法?」佛告須菩提:「汝所問,離如更無

法可得,誰當住薩婆若,誰當得阿耨

多羅三藐三菩提,誰當說法者?如是

如是.須菩提,離如更無法住如中,如

尚不可得,何況住如者?如不能得阿

耨多羅三藐三菩提,離如亦不能得

阿耨多羅三藐三菩提.如無說法者,

離如亦無說法者.」爾時,提桓因白

佛言:「世尊,無住如者,無得阿耨多羅

三藐三菩提者,無說法者,而菩薩聞

是深法,不疑不悔不難,而欲得阿耨

多羅三藐三菩提,是爲甚難.」須菩提

語提桓因:「憍尸迦,如所說菩薩聞

是深法,不疑不悔不難,欲得阿耨多

羅三藐三菩提,是爲甚難者.憍尸迦,

一切法空,此中誰當疑悔難者?」提

桓因語須菩提:「如所說者,皆因於空

而無所㝵.譬如仰射虛空箭去無㝵,

須菩提所說無㝵,亦如是.」爾時,提

桓因白佛言:「世尊,我如是說如是答,

爲隨如來說隨法答不憍尸迦汝如是

說如是答,爲隨如來說爲隨法答,皆

爲正答.憍尸迦,須菩提所說,皆因於

空,須菩提尚不能得般若波羅蜜,何

況行般若波羅蜜者,尚不得阿耨多羅

三藐三菩提,何況得阿耨多羅三藐三

菩提者,尚不得薩婆若,何況得薩婆

若者,尚不得如,何況得如者,尚不得

無生,何況得無生者,尚不得諸力,何

況得諸力者,尚不得無所畏,何況得

無所畏者,尚不得法,何況說法者?憍

尸迦,須菩提常樂遠離,樂無所得行.

憍尸迦,是須菩提所行於菩薩所行,

百分不及一,百千萬億分不及一,乃至

筭數譬喩所不能及.憍尸迦,唯除如

來所行,菩薩行般若波羅蜜,於餘行

中最大最勝最上最妙,菩薩所行亦

於聲聞辟支佛所行,最大最勝最上

最妙.是故憍尸迦,若人欲於一切衆

生中最上者,當行菩薩所行般若波

羅蜜.」爾時,會中忉利諸天子,以天曼

陁羅華,散佛上,六百比丘,從座而起,

偏袒右肩,右膝著地,合掌向佛.佛神

力故,花悉滿掬,卽以此華散佛上,散

已作是言:「世尊,我等皆當行是上行.」

佛卽微笑,諸佛常法,若微笑時,靑、黃、

赤、白,無量色光,從口而出,是諸光明,

遍照無量無邊世界,上至梵天,還遶

身三帀,從頂上入阿難.卽從座而起,

偏袒右肩,右膝著地,合掌向佛,白佛

言:「世尊,何因緣故微笑?諸佛不以無

因緣而笑.」佛告阿難:「是六百比丘,當

於星宿劫,得成佛同號散花.阿難,是

諸如來比丘僧數,悉皆同等,壽命亦

等,俱二萬劫.彼諸比丘從是已後.在

所生處常得出家其世界常雨五色好

華.是故阿難,若人欲行上行,當行般

若波羅蜜.若菩薩欲行如來行,當行

般若波羅蜜.阿難,若菩薩行般若波

羅蜜,當知是人從人閒命終,若於兜

率天上命終,來生人閒.何以故?人中

兜術天上,行般若波羅蜜易故.阿難,

若菩薩行般若波羅蜜,信樂、受持、讀

誦、書寫,書寫已以般若波羅蜜,示、教、

利、喜諸餘菩薩,當知是人爲如來所

見,當知是人於諸佛所種諸善根,不

於弟子所種善根.阿難,若菩薩學般

若波羅蜜,不驚不畏,信樂受持,讀誦

如所說行,當知是人,至現在佛所,若

有信般若波羅蜜,不謗不逆,當知是

人已供養諸佛.阿難,若人於佛所種

善根,求阿羅漢辟支佛,是善根不虛,

亦不離般若波羅蜜.是故阿難,我今

以般若波羅蜜,囑累於汝.阿難,我所

說法,唯除般若波羅蜜,有所受持,若

忘失,其過尚少,汝若受持般若波羅

蜜,乃至忘失一句,其過甚重,是故阿

難,我以般若波羅蜜,囑累於汝,汝所聞

受持,皆應讀誦悉令通利善念在心,

當令章句分明.何以故?般若波羅蜜

是過去、未來、現在諸佛法藏故.阿難,

若人於今現在,欲以慈心恭敬供養

我者,是人當以是心供養般若波羅

蜜,受持讀誦如所說行,卽是供養於

我.阿難,是人不但供養於我,亦爲恭

敬供養過去、未來、現在諸佛.阿難,汝若

愛重不捨於我,亦應如是愛重不捨

般若波羅蜜乃至一句愼莫忘失.阿

難,我爲囑累般若波羅蜜因緣故,若

於一劫百劫千萬億那由他劫乃至

如恒河沙等劫說不可盡.阿難,今但

略說,如我今爲大師,過去、現在,十方

諸佛,於一切世閒,天、人、阿修羅中,亦

爲大師,般若波羅蜜,亦於一切世閒,

天、人、阿修羅中,而作大師,有如是等

無量因緣故,我於一切世閒,天、人、阿

修羅中,以般若波羅蜜,囑累於汝.」

佛告阿難:「若人愛重佛,愛重法,愛重

僧,愛重過去、未來、現在諸佛阿耨多

羅三藐三菩提,當以是愛重,愛重般

若波羅蜜.此則是我所用教化.阿難

若有人受持讀誦般若波羅蜜,當知

是人,則爲受持過去、未來、現在諸佛

阿耨多羅三藐三菩提.阿難,般若波

羅蜜欲斷絕時,若欲護助者,是人則

是護助過去、未來、現在諸佛阿耨多

羅三藐三菩提.何以故?阿難,諸佛阿

耨多羅三藐三菩提,皆從般若波羅

蜜生.阿難,若過去諸佛阿耨多羅三

藐三菩提,皆從般若波羅蜜生,未來

諸佛阿耨多羅三藐三菩提,亦從般

若波羅蜜生,現在無量阿僧祇世界

諸佛阿耨多羅三藐三菩提,亦從般

若波羅蜜生.是故阿難,若菩薩欲得

阿耨多羅三藐三菩提,當善學六波

羅蜜.何以故?阿難,諸波羅蜜是諸菩

薩母,能生諸佛.若菩薩學是六波羅

蜜,當得阿耨多羅三藐三菩提.是故

阿難,我以六波羅蜜,重囑累汝.何以

故?是六波羅蜜,是諸佛無盡法藏.阿

難,汝若因小乘法,爲小乘人說,三千

大千世界衆生,皆以是法,證阿羅漢,

汝爲弟子功德蓋少不足言.若以六

波羅蜜爲菩薩說,汝爲弟子功德具

足,我則喜悅,阿難,若人以是小乘法

教三千大千世界衆生,得阿羅漢證.

是諸布施、持戒,修善福德,寧爲多不?」

阿難言:「甚多,世尊.」佛告阿難:「是福雖

多,不如聲聞人爲菩薩說般若波羅

蜜乃至一日其福甚多.阿難,置此一

日若從旦至食時置從旦至食時乃

至一漏刻頃,置是一漏刻頃乃至須

臾,爲菩薩說法,是人於一切聲聞辟

支佛善根福德不可相比.若菩薩如

是行,如是念於阿耨多羅三藐三菩

提退轉者,無有是處.」

摩訶般若波羅蜜見阿閦佛品第二十五

佛說般若波羅蜜,是時,會中四衆,比

丘、比丘尼、優婆塞、優婆夷,天、龍、夜叉,

乾闥婆、阿修羅、迦樓羅、緊那羅、摩睺

羅、伽人非人等,佛神力故,見阿閦佛

在大會中,恭敬圍繞,而爲說法,如大

海水,不可移動.時諸比丘,皆阿羅漢.

諸漏已盡,無復煩惱,心得自在,及諸

菩薩摩訶薩,其數無量.佛攝神力,大

會四衆等,皆不復見阿閦如來及聲

聞、菩薩國界嚴飾.佛告阿難:「一切法

亦如是,不與眼作對.如今阿閦佛及

阿羅漢諸菩薩衆,皆不復現.何以故?

法不見法,法不知法.阿難,一切法,非

知者,非見者,無作者,無貪著不分別

故,阿難,一切法不可思議,猶如幻人.

一切法無受者,不堅牢故.菩薩如是

行者,名爲行般若波羅蜜,於法亦無

所著,菩薩如是學者,名爲學般若波

羅蜜.阿難,若菩薩欲到一切法彼岸,

當學般若波羅蜜何以故阿難學般

若波羅蜜,於諸學中最爲第一,安樂

利益諸世閒故.阿難,如是學者,無依

止者,爲作依止,如是學者,諸佛所許

諸佛所讚.諸佛如是學已,能以足指

震動三千大千世界.阿難,諸佛學是

般若波羅蜜,於過去、未來、現在一切

法中,得無㝵知見.阿難,是故般若波

羅蜜最上最妙.阿難,若欲稱量般若

波羅蜜,卽是稱量虛空.何以故?是般

若波羅蜜無量故阿難,我不說有般

若波羅蜜有限有量.阿難,名字章句

語言有量,般若波羅蜜無量.」「世尊,何

因緣故,般若波羅蜜無量?」「阿難,般若

波羅蜜無盡故,無量,般若波羅蜜離

故無量.阿難,過去諸佛,皆從般若波

羅蜜出,而般若波羅蜜不盡,未來諸

佛,皆從般若波羅蜜出,而般若波羅,

蜜不盡,現在無量世界諸佛,皆從般

若波羅蜜出,而般若波羅蜜不盡,是

故般若波羅蜜,已不盡,今不盡,當不

盡.阿難,若人欲盡般若波羅蜜,爲欲

盡虛空.」爾時,須菩提作是念:「是事甚

深,我當問佛.」.卽白佛言:「世尊般若波

羅蜜無盡耶?」「須菩提,般若波羅蜜無

盡,虛空無盡故,般若波羅蜜無盡.」「世

尊,應云何出生般若波羅蜜?」「須菩提,

色無盡故,是生般若波羅蜜,受、想、行、

識,無盡故,是生般若波羅蜜.須菩提,

菩薩坐道場時,如是觀十二因緣,離

於二邊,是爲菩薩不共之法,若菩薩

如是觀因緣法,不墮聲聞、辟支佛地,

疾近薩婆若,必得阿耨多羅三藐三

菩提.須菩提,若諸菩薩有退轉者,不

得如是念,不知菩薩行般若波羅蜜.

云何以無盡法觀十二因緣?須菩提,

若諸.菩薩有,退轉者不得如是方,便

之力須菩提若諸,菩薩不退轉者皆

得如是,方便之力所謂,菩薩行般若.

波羅蜜,以如是無盡法觀十,二因緣

若菩薩如是觀時,不見諸法無因緣

生,亦不見諸法常,不見諸法作者受

者.須菩提,是名菩薩行般若波羅蜜

時,觀十二因緣法.須菩提,若菩薩行

般若波羅蜜時,不見色,不見受、想、行、

識,不見此佛世界,不見彼佛世界,亦

不見有法見此佛世界彼佛世界.須

菩提,若有菩薩能如是行般若波羅

蜜.是時,惡魔憂愁,如箭入心.譬如新

喪父母甚大憂毒,菩薩亦如是,行般

若波羅蜜,惡魔甚大憂毒.」「世尊,但一

惡魔愁毒,三千世界惡魔,皆悉愁毒

耶?須菩提,是諸惡魔,皆悉憂毒,各於

坐處,不能自安.須菩提,菩薩如是行

般若波羅蜜,一切世閒,天、人、阿修羅,

無能得便,不見有法可退者.是故須

菩提,菩薩欲得阿耨多羅三藐三菩

提,當如是行般若波羅蜜.菩薩如是

行般若波羅蜜時,則具足檀波羅蜜、

尸羅波羅蜜、羼提波羅蜜、毘梨耶波

羅蜜、禪波羅蜜.菩薩行般若波羅蜜

時,則具足諸波羅蜜,亦能具足方便

力,是菩薩行般若波羅蜜,諸有所作

生便能知.是故須菩提,菩薩欲得方

便力者,當學般若波羅蜜,當修般若

波羅蜜.須菩提,若菩薩行般若波羅

蜜,生般若波羅蜜時,應念現在無量

無邊世界諸佛,諸佛薩婆若智,皆從

般若波羅蜜生.菩薩如是念時,應如

是思惟:「如十方諸佛所得諸法相,我

亦當得.」須菩提,菩薩行般若波羅蜜

應生如是念.須菩提,若菩薩能生如

是念,乃至彈指頃,勝於如恒河沙劫,

布施福德,何況一日半日?當知是菩

薩,必至阿毘跋致,當知是菩薩,爲諸

佛所念.須菩提,菩薩爲諸佛所念者,

不生餘處,必當立於阿耨多羅三藐

三菩提,是菩薩,終不墮三惡道,常生

好處,不離諸佛.須菩提,菩薩行般若

波羅蜜,生般若波羅蜜,乃至彈指頃,

得如是功德,何況一日若過一日?如

香象菩薩,今在阿閦佛所行菩薩道,

常不離般若波羅蜜行.說是法時,諸

比丘衆,一切大會,天、人、阿修羅,皆大

歡喜.」

摩訶般若波羅蜜隨知品第二十六

佛告須菩提:「一切法無分別,當知般

若波羅蜜亦如是,一切法無壞,當知

般若波羅蜜,亦如是,一切法,但假名

字,當知般若波羅蜜,亦如是,一切法

以言說故有,當知般若波羅蜜,亦如

是又此言說無所有無處所當知般

若波羅蜜亦如是一切法虛假爲

用,當知般若波羅蜜,亦如是.一切法

無量,當知般若波羅蜜,亦如是.色無

量,當知般若波羅蜜,亦如是,受、想、行、

識無量,當知般若波羅蜜,亦如是.一

切法無相,當知般若波羅蜜,亦如是,

一切法通達相,當知般若波羅蜜,亦

如是.一切法本來淸淨,當知般若波

羅蜜,亦如是.一切法無言說,當知般

若波羅蜜,亦如是.一切法同於滅,當

知般若波羅蜜,亦如是.一切法如涅

槃,當知般若波羅蜜,亦如是.一切法

不來不去,無所生,當知般若波羅蜜,

亦如是.一切法無彼我,當知般若波

羅蜜,亦如是.賢聖畢竟淸淨,當知般

若波羅蜜,亦如是,捨一切擔,當知般

若波羅蜜亦如是.何以故?色無形無

處,自性無故.受、想、行、識無形無處,自

性無故.一切法無熱,當知般若波羅

蜜,亦如是.一切法無染無離,當知般

若波羅蜜,亦如是.何以故?色無所有

故無染無離受想行識無所有故,無

染無離.一切法性淸淨,當知般若波

羅蜜,亦如是.一切法無繫著,當知般

若波羅蜜,亦如是.一切法,是菩提覺

以佛慧,當知般若波羅蜜,亦如是一

切法,空、無相、無作,當知般若波羅蜜

亦如是.一切法是藥慈心爲首,當知

般若波羅蜜,亦如是.一切法梵相慈

相無過無恚,當知般若波羅蜜,亦如

是.大海無邊,當知般若波羅蜜,亦如

是.虛空無邊,當知般若波羅蜜,亦如

是.日照無邊,當知般若波羅蜜,亦如

是.色離,當知般若波羅蜜,亦如是.受、

想、行、識離,當知般若波羅蜜,亦如是.

一切音聲無邊,當知般若波羅蜜.

亦如是.諸性無邊,當知般若波羅蜜,

亦如是.集無量善法,當知般若波羅

蜜,亦如是.一切法三昧無邊,當知般

若波羅蜜,亦如是.佛法無邊,當知般

若波羅蜜,亦如是.法無邊,當知般若

波羅蜜,亦如是.空無邊,當知般若波

羅蜜,亦如是.心、心數法無邊,當知般

若波羅蜜,亦如是.諸心所行無邊,當

知般若波羅蜜,亦如是.善法無量,當

知般若波羅蜜,亦如是.不善法無量,

當知般若波羅蜜,亦如是.如師子吼,當

知般若波羅蜜,亦如是.何以故?色如

大海,受、想、行、識如大海,色如虛空,受、

想、行、識、如虛空;色如須彌山莊嚴,受、

想、行、識,如須彌山莊嚴;色如日光,受、

想、行、識,如日光;色如聲無邊,受、想、行、

識,如聲無邊.色如衆生性無邊,受、想、

行、識,如衆生性無邊;色如地,受、想、行、

識,如地,色如水,受、想、行、識,如水;色如

火,受、想、行、識,如火;色如風,受、想、行、識,

如風.色如空種,受、想、行、識,如空種,色

離集善相,受、想、行、識,離集善相;色離

和合法,受、想、行、識,離和合法;色三昧

故無邊,受、想、行、識,三昧故無邊.色色

離色性色如是佛法,受、想、行、識,識離

識性識如是佛法,色相無邊,受、想、行、

識相無邊;色空無邊,受、想、行、識空無

邊;色心所行故無邊,受、想、行、識心所

行故無邊;色中善不善不可得,受、想、

行識中善不善不可得;色不可壞,受

想、行、識不可壞;色是師子吼,受、想、行、

識是師子吼.當知般若波羅蜜,亦如

是.

小品般若經卷第九

己亥歲高麗國大藏都監奉

勅彫造

小品般若波羅蜜經卷第十 鱗

後秦龜茲國三藏鳩摩羅什 譯

薩陁波崙品第二十七

佛告須菩提:「若菩薩欲求般若波羅

蜜,當如薩陁波崙菩薩,今在雷音威

王佛所,行菩薩道.」須菩提白佛言:「世

尊,薩陁波崙菩薩云何求般若波羅

蜜?」佛告須菩提:「薩陁波崙菩薩本求

般若波羅蜜時,不依世事,不惜身命,

不貪利養,於空林中聞空中聲言:「善

男子,汝從是東行,當得聞般若波羅

蜜.行時莫念疲倦,莫念睡眠,莫念飮

食,莫念晝夜,莫念寒熱.如是諸事,莫

念莫觀,亦莫思惟,離諂曲心,莫自高身,

卑下他人,當離一切衆生之相,當離

一切利養名譽,當離五蓋,當離慳嫉,

亦莫分別內法外法.行時莫得左右

顧視,莫念前,莫念後,莫念上,莫念下,

莫念四維,莫動色、受、想、行、識.何以故?

若動色、受、想、行、識,則不行佛法,行於

生死,如是之人不能得般若波羅蜜.」.

薩陁波崙報空中聲言:「當如教行,何

以故?我爲一切衆生作光明故,集諸

佛法.」.空中聲言:「善哉,善哉!善男子,汝

應信解空、無、相、無作法,應離諸相,離於

有見,離衆生見、人見、我見,求般若波

羅蜜.善男子,應離惡知識,親近善知

識,善知識者,能說空、無相、無作、無生、

無滅法.善男子,汝能如是,不久得聞,

般若波羅蜜,若從經卷聞,若從法師

聞.善男子,汝所從聞般若波羅蜜,當

於是人,生大師想,當知報恩,應作是

念:「我所從聞般若波羅蜜,則是我善

知識,我得聞般若波羅蜜,當不退於

阿耨多羅三藐三菩提,不離諸佛,不

生無佛世界,得離諸難.」思惟如是功

德利故於法師所生大師想善男子莫

以世俗財利心故隨逐法師當以

愛重恭敬法故,隨逐法師.又善男子,

應覺魔事,惡魔或時爲說法者,作諸

因緣,令受好妙色、聲、香、味觸,說法者,

以方便力故,受是五欲,汝於此中莫

生不淨之心,應作念言:「我不知方便

之力,法師或爲利益衆生,令種善根

故,受用是法.諸菩薩者,無所障㝵.」善

男子,汝於爾時,應觀諸法實相,何等

是諸法實相?佛說一切法無垢.何以

故?一切法性空,一切法無我、無衆生,

一切法如幻如夢,如響如影,如炎.善

男子,汝若如是觀諸法實相,隨逐法

師,不久當善知般若波羅蜜.又善男

子,復應覺知魔事,若法師於求般若

波羅蜜者,心有嫌恨,而不顧錄,汝於

此中,不應憂惱,但以愛重恭敬法心,

隨逐法師,勿生厭離.」.須菩提,薩陁波

崙菩薩,受虛空中,如是教已,卽便東

行,東行不久,復作是念:我向者云何

不問空中聲,東行遠近,當從誰聞般

若波羅蜜?卽住不行,憂愁啼哭,作是

念言:我住於此,若一日二日乃至七日,

不念疲極,不念睡眠,不念飮食,不念

晝夜,不念寒熱,要當得知我從誰聞

般若波羅蜜?須菩提,譬如有人,唯有

一子愛之甚重,一旦命終甚大憂惱,

唯懷憂惱,無有餘念.須菩提,薩陁波

崙亦如是,無有餘念,但念我當何時

得聞般若波羅蜜?須菩提,薩陁波崙

菩薩如是憂愁啼哭.時,佛像在前立,

讚言:「善哉,善哉!善男子,過去諸佛本

行菩薩道時,求般若波羅蜜,亦如汝

今.是故善男子,汝以是勤行精進,愛

樂法故,從是東行,去此五百由旬,有

城名衆香,七寶合成,其城七重,縱廣

十二由旬,皆以七寶多羅之樹,周遍

圍繞,豐樂安靜,人民熾盛,街巷相當

端嚴如畫,槁津如地,寬博淸淨,七重

城上,皆以閻浮檀金而爲樓閣,一一樓

閣,七寶行樹種種寶果,其諸樓閣,次

第皆以寶繩連緜,寶鈴羅網以覆城

上,風吹鈴聲,其音和雅,如作五樂甚

可愛樂,以是音聲娛樂衆生.其城四

邊流池淸淨,冷煖調適,中有諸舩,七

寶嚴飾.是諸衆生,宿業所致,娛樂遊

戲,諸池水中,種種蓮華,靑、黃、赤、白,衆

雜好華,香色具足,遍滿其上,三千大

千世界所有好華,悉皆具有.其城四

邊,有五百園觀,七寶莊嚴,甚可愛樂,

一一園中,有五百池水,池水各各縱

廣十里,皆以七寶雜色莊嚴.諸池水

中,皆有靑、黃、赤、白,蓮花,大如車輪,彌

覆水上,靑色靑光,黃色黃光,赤色赤

光,白色白光.諸池水中,皆有鳧鴈鴛

鴦,異類衆鳥,是諸園觀池沼,適無所

屬,皆是衆生宿業果報,長夜信樂,深

法行般若波羅蜜,福德所致.善男子,

衆香城中,有大高臺,曇無竭菩薩宮

舍在上.其宮縱廣各五十里,皆以七

寶挍成雜色莊嚴,其牆七重,皆亦七

寶,七寶行樹周帀圍繞,其宮舍中,有

四園觀常所娛樂,一名常喜,二名無

憂,三名華飾,四名香飾.一一園中,有

八池水,一名爲賢,二名賢上,三名歡

喜,四名喜上,五名安隱,六名多安隱,

七名必定,八名阿毘跋致諸池水邊

面各一寶,黃金、白銀、琉璃、頗梨、玟瑰

爲底、金沙布上.一一池側,有八梯階,

種種寶物,以爲梯橙,諸階陛閒,有閻

浮檀金芭蕉之樹,諸池水中,皆有靑

黃赤白蓮花,遍覆其上,鳧鴈、鴛鴦、孔

雀衆鳥,鳴聲相和,甚可愛樂.諸池水

邊,皆生花樹香樹,風吹香華,墮池水

中,其池成就、八功德水.香若栴檀,色

味具足.曇無竭菩薩,與六萬八千婇

女,五欲具足,共相娛樂,及城中男女,

俱入常喜等園賢等池中共相娛樂

善男子,曇無竭菩薩與諸婇女遊戲

娛樂已,日日三時說般若波羅蜜,衆

香城中男女大小,爲曇無竭菩薩,於

其城內多聚人處,敷大法座,其座四

足,或以黃金,或以白銀,或以琉璃,或

以頗梨,敷以綩綖雜色茵蓐,以迦尸

白㲲,而覆其上.座高五里,施諸幃帳,

其地四邊散五色華,燒衆名香,供養

法故曇無竭菩薩於此座上說般若

波羅蜜.善男子,彼諸人衆,如是供養

恭敬曇無竭菩薩,爲聞般若波羅蜜

故.於是大會,百千萬衆,諸天世人,一

處集會,中有聽者,中有受者,中有持

者,中有誦者,中有書者,中有正觀者,

中有如說行者.是諸衆生已度惡道,

皆不退轉於阿耨多羅三藐三菩提.

善男子,汝從是去,當於曇無竭菩薩

所聞般若波羅蜜,曇無竭菩薩世世

是汝善知識,示、教、利、喜汝阿耨多羅

三藐三菩提.善男子,曇無竭菩薩本

行菩薩道時,求般若波羅蜜,亦如汝

今,今汝東行,莫計晝夜,不久當得聞

般若波羅蜜.」.薩陁波崙菩薩心大歡

喜.譬如有人爲毒箭所中,更無餘念,

唯念:「何時當得良醫拔出毒箭,除我

此苦,如是薩陁波崙菩薩無有餘念,

但念何時得見曇無竭菩薩爲我說

般若波羅蜜,我聞般若波羅蜜,斷諸.

有見.」爾時,薩陁波崙卽於住處一切

法中,生無決定想,入諸三昧門,所謂

諸法性觀三昧、諸法不可得三昧、破

諸法無明三昧、諸法不異三昧、諸法

不壞三昧、諸法照明三昧、諸法離闇

三昧、諸法不相續三昧、諸法性不可

得三昧、散華三昧、不受諸身三昧、離

幻三昧、如鏡像三昧、一切衆生語言

三昧、一切衆生歡喜三昧、隨一切善

三昧、種種語言字句莊嚴三昧、無畏

三昧、性常默然三昧、無㝵解脫三昧、

離塵垢三昧名字語言莊嚴三昧一切

見三昧、一切無㝵際三昧、如虛空三

昧、如金剛三昧、無負三昧、得勝三昧、

轉眼三昧、畢法性三昧、得安隱三昧、

師子吼三昧、勝一切衆生三昧、離垢

三昧、無垢淨三昧、華莊嚴三昧、隨堅

實三昧、出諸法得力無畏三昧、通達

諸法三昧、壞一切法印三昧、無差別

見三昧、離一切見三昧、離一切闇三

昧、離一切相三昧、離一切著三昧、離

一切懈怠三昧、深法照明三昧、善高

三昧、不可奪三昧、破魔三昧、生光明

三昧、見諸佛三昧、薩陁波崙菩薩住

是諸三昧中,卽見十方諸佛,爲諸菩

薩,說般若波羅蜜.諸佛各各安慰讚

言善哉善哉善男子我等本行菩薩

道時,求般若波羅蜜,亦如汝今,得是

諸三昧,亦如汝今,得是諸三昧已,了

達般若波羅蜜,住阿毘跋致地,我等

得是諸三昧故得阿耨多羅三藐三

菩提.善男子,是爲般若波羅蜜.所謂

於諸法無所念,我等住於無念法中,

得如是金色之身三十二相,大光明

不可思議智慧、諸佛無上三昧無上

智慧,盡諸功德邊,如是功德諸佛說

之猶不能盡,況聲聞、辟支佛?是故善

男子,汝於是法,倍應恭敬愛重生淸

淨心,得阿耨多羅三藐三菩提,不足

爲難.汝於善知識,應深恭敬愛重信

樂.善男子,若菩薩爲善知識所護念

者,疾得阿耨多羅三藐三菩提.薩陁

波崙菩薩白諸佛言:「何等是我善知

識?」.諸佛答言:「善男子,曇無竭菩薩世

世教誨成就汝於阿耨多羅三藐三

菩提,令汝得學般若波羅蜜方便之

力,曇無竭菩薩,是汝善知識,汝應報

恩善男子汝若於一劫若二劫三劫

乃至百劫,若過百劫,頂戴恭敬,以一

切樂具,而供養之,若以三千大千世

界妙好色、聲、香、味、觸盡以供養,亦未

能報須臾之恩.何以故?以曇無竭菩

薩因緣力故,令汝得如是諸深三昧

及聞般若波羅蜜方便.」.諸佛如是,教

授安慰薩陁波崙菩薩已,忽然不現.

薩陁波崙菩薩從三昧起,不見諸佛,

作是念:「是諸佛向從何來,今至何所?

不見佛故,卽大憂愁!.」作是念:「曇無竭

菩薩已得陁羅尼諸神通力,已曾供

養過去諸佛,世世爲我善知識,常利

益我,我至曇無竭菩薩所,當問諸佛

從何所來去至何所.」爾時,薩陁波崙

菩薩於曇無竭菩薩,益加愛重恭敬

信樂,作如是念:「我今貧窮,無有華香、

瓔珞、燒香、塗香、衣服、幡蓋、金銀、眞珠、

頗梨、珊瑚,無有如是諸物,可以供養

曇無竭菩薩,我今不應空往曇無竭

菩薩所我若空往心則不安當自賣

身以求財物,爲般若波羅蜜故,供養

曇無竭菩薩,何以故?我世世已來喪

身無數,於無始生死中,爲欲因緣故,

在於地獄受無量苦,未曾爲是淸淨

之法.」是時,薩陁波崙菩薩中道入一

大城至市肆上,高聲唱言:「誰欲須人,

誰欲須人?」.爾時,惡魔作是念:「薩陁波

崙菩薩爲愛法故,欲自賣身,以供養曇

無竭菩薩,爲聞般若波羅蜜方便.云

何菩薩行般若波羅蜜,疾得阿耨多

羅三藐三菩提,亦得多聞如大海水

不爲諸魔所壞,能盡一切諸功德邊,

於此利益無量衆生,是諸衆生,出我

境界,得阿耨多羅三藐三菩提?我今

當往壞其道意.」卽時,惡魔隱蔽諸人,

乃至不令一人得聞唱聲,唯一長者

女魔不能蔽.薩陁波崙菩薩賣身不

售,在一處立,流淚而言:「我爲大罪故,

欲自賣身,供養曇無竭菩薩,爲聞般

若波羅蜜,而無買者.」.爾時,釋提桓因

作是念:「我今當試是善男子,實以深

心爲愛法故捨是身不.」卽化作婆羅

門,在薩陁波崙菩薩邊行,問言:「善男

子汝今何故憂愁啼哭薩陁波崙言我

以貧窮無有財寶,欲自賣身,供養曇

無竭菩薩,爲聞般若波羅蜜,而無買

者.」.婆羅門言:「善男子,我不須人,今欲

大祠,當須人心、人血、人髓,能與我不?」.

薩陁波崙自念:「我得大利,定當得聞

般若波羅蜜方便,以婆羅門欲買心

血髓故.」,卽大歡喜,語婆羅門:「汝所須

者,盡當相與.」.婆羅門言:「汝須何價?」.答

言:「隨汝所與.」.薩陁波崙菩薩,卽執利

刀刺右臂出血,復割右髀,欲破骨出

髓.時,一長者女,在閣上,遙見薩陁波

崙菩薩,刺臂出血,割其右髀,復欲破

骨出髓.作是念:「此善男子何因緣故

困苦其身,我當往問.」.時,長者女卽便

下閣到薩陁波崙菩薩所問言善男子

何因緣故困苦其身用是血髓爲

薩陁波崙言:「賣與婆羅門,供養般若

波羅蜜及曇無竭菩薩.」.長者女言:「善

男子,汝賣血髓,供養是人,得何等利?」.

薩陁波崙言:「是人當爲我說般若波

羅蜜方便力,我隨中學當得阿耨多

羅三藐三菩提,金色之身三十二相,

常光無量光,大慈大悲大喜大捨、十

力、四無所畏、四無㝵智、十八不共法、

六神通、不可思議淸淨戒品、定品、智

慧品、解脫品、解脫知見品,得佛無上

智慧、無上法寶,分布施與一切衆生.」.

時,長者女語薩陁波崙:「汝所說者,甚

爲希有,微妙第一,爲一一法,乃可應捨

恒河沙身,善男子,汝今所須金、銀、眞珠、

琉璃、頗梨、琥珀、珊瑚,諸好珍寶,及華

香、瓔珞、幡蓋、衣服,盡當相與供養曇

無竭菩薩,莫自困苦.我今亦欲隨汝,

至曇無竭菩薩所,種諸善根,爲得如

是淸淨法故.」.爾時,釋提桓因卽復其

身,在薩陁波崙菩薩前立,作是言:「善

哉,善哉!善男子,汝心堅固,愛法如是,

過去諸佛行菩薩道時,亦如汝今,求

聞般若波羅蜜方便,得阿耨多羅三

藐三菩提.善男子,我實不須人心血

髓故來相試,汝願何等,當以相與.」.薩

陁波崙言:「與我阿耨多羅三藐三菩

提.」.提桓因言:「我無此也.諸佛世尊

乃能辦之,更求餘願,當以相與.」.薩陁波

崙言:「汝於此中若無力者,還使我身

平復如故.」.薩陁波崙身,卽平復無有

瘡瘢.於是提桓因忽然不現.時,長

者女語薩陁波崙菩薩言:「可至我舍,

當白父母,求索財寶,爲聞法故,供養

曇無竭菩薩薩.」.陁波崙菩薩與長者

女,俱到其舍\*長者女入白父母言:「與

我華香瓔珞種種衣服及諸寶物願

聽我身幷先所給五百侍女,與薩陁

波崙菩薩,共往供養曇無竭菩薩,曇

無竭菩薩當爲我說法,以是法故,我

等當得諸佛之法.」.父母語女:「薩陁波

崙菩薩今在何處?」.女言:「今在門外,是

人發心求阿耨多羅三藐三菩提,欲

度一切衆生生死苦惱,爲愛法故,欲

自賣身,而無買者,憂愁啼哭立在一

處,作是言:「我欲賣身而無買者.」.時,一

婆羅門作是言:「汝今何故欲自賣身?」

答言:「我愛法故,欲供養曇無竭菩薩,

我當從彼得諸佛法.」.婆羅門言:「我不

須人,今欲大祠,當須人心人血人髓.

卽時,是人心大歡喜,手執利刀刺臂

出血,復割右髀,欲破骨出髓,我在閣

上,遙見此事;心自念言:「是人何故困

苦其身?當往問之.」.我卽往問,答我言:

「我以貧窮,無有財寶,欲賣心血髓,與

婆羅門.」.我時,問言:「善男子,持是財物

欲作何等?」.答我言:「爲愛法故,供養曇

無竭菩薩.」.我復問言:「善男子,汝於是

中得何等利?」.答我言:「我於是中,當得

無量不可思議功德之利.」.我聞是無

量不可思議諸佛功德,心大歡喜,作

是念:「是善男子、甚爲希有,乃能自受

如是苦惱,爲愛法故,尚能捨身,我當

云何不供養法?我今多有財物.於是

事中,當發大願.」.我時語言:「善男子,汝

莫如是困苦其身,我當多與財物,供

養曇無竭菩薩.我亦隨汝至曇無竭

菩薩所,欲自供養,我亦欲得無上佛

法.」.如上所說,父母今當聽我隨是善

男子及給財物供養曇無竭菩薩.」.父

母報言:「汝所讚者,希有難及.是人一

心念法,一切世界勝最第一,必能安樂一

切衆生,是人能求難事,我今聽汝隨

去.我等亦欲見曇無竭菩薩.」.是女爲

供養曇無竭菩薩故、白父母言:「我不

敢斷人功德.」.是女卽時,莊嚴五百乘

車,勅五百侍女,亦皆莊嚴,持種種色,

華,種種色衣、種種雜香、末香、塗香、金

銀寶華、種種雜色妙好瓔珞、諸美飮

食,與薩陁波崙菩薩,各載一車,五百

侍女恭敬圍繞,漸漸東行,遙見衆香

城,其城七重七寶莊嚴,甚可愛樂,有

七重塹,七重行樹,其城縱廣十二由

旬,豐樂安靜,人民熾盛,五百街巷,端

嚴如畫,橋津如地,寬博淸淨,見曇無

竭菩薩,於城中央法座上坐,無量百

千萬衆圍繞說法,心卽歡喜.譬如比

丘得第三禪,見已作是念:「我等不應

載車趣曇無竭菩薩.」,卽皆下車步進,

薩陁波崙與五百侍女,恭敬圍繞,各

持種種莊嚴諸物,俱詣曇無竭菩薩

所,曇無竭菩薩所有七寶臺,牛頭栴

檀而以挍飾,眞珠羅網,寶鈴閒錯,四

角各懸,明珠以爲光明,有四白銀香

爐,燒黑沈水,供養般若波羅蜜,其寶

臺中有七寶大牀,牀上有四寶函,以

眞金鍱書般若波羅蜜,置是函中,其

臺四邊,垂諸寶幡.爾時,薩陁波崙菩

薩與五百侍女,遙見妙臺種種珍寶

以爲挍飾,又見提桓因與無量百

千諸天,以天曼陁羅華、天金銀華、天

栴檀花,以散臺上,天於空中,作諸伎

樂.卽問提桓因:「憍尸迦,汝以何故

與諸天衆,以天曼陁羅華、天金銀華、

天栴檀華,散此臺上,於虛空中,作諸

伎樂?」.提桓因言:「善男子,汝不知耶?

有法名摩訶般若波羅蜜,是諸菩薩

母,菩薩於是中學,當得盡諸功德、一

切佛法,疾得薩婆若.」.薩陁波崙言:「憍

尸迦,摩訶般若波羅蜜,是諸菩薩母,

爲在何處?我今欲見.」.「善男子,在此七

寶篋中,黃金鍱上,曇無竭菩薩七處

印之,我不得示汝.」.爾時,薩陁波崙菩

薩與五百女人,各持種種華香、瓔珞、

幡蓋、衣服、金銀珍寶,以半供養般若

波羅蜜,以半供養曇無竭菩薩.薩陁

波崙菩薩以種種花香、瓔珞、幡蓋、衣

服、金銀寶花作諸伎樂,供養般若波

羅蜜已,向曇無竭菩薩所,復以種

種華香、瓔珞、碎末栴檀、金銀寶華、供

養法故,散曇無竭菩薩上,卽住虛空,

合成寶蓋,其蓋四邊垂諸寶幡.薩陁

波崙菩薩及五百女人,見此神力.心

大歡喜,作是念:「未曾有也.曇無竭大

師神力乃爾.未成佛道,神通之力,尚

能如是,況得阿耨多羅三藐三菩提?」.

時,五百女人,敬重曇無竭菩薩故,皆

發阿耨多羅三藐三菩提心:「我等以

是善根因緣,於未來世,當得作佛.行

菩薩道時,亦得如是功德,如今曇無

竭菩薩,供養恭敬尊重般若波羅蜜

爲人演說,成就方便力,亦如曇無竭

菩薩.」.薩陁波崙及五百女人,頭面禮

曇無竭菩薩足,合掌恭敬,卻住一面,

薩陁波崙白曇無竭菩薩言:「我本求

般若波羅蜜時於空林中,聞空中聲

言:「善男子,從是東行,當得聞般若波

羅蜜.」.我卽東行,東行不久,便作是念:

「我云何不問空中聲,去當遠近,從誰

得聞般若波羅蜜?」.憂愁懊惱,卽住七日

不念飮食及世俗事,但念:「般若波羅

蜜,我云何不問,空中聲去當近遠,從

誰得聞?」卽時佛像現在我前.作是言:

「善男子,從是東行五百由旬,有城名

衆香城,中有菩薩,名曇無竭,爲諸大

衆,說般若波羅蜜,汝於是中,當得聞

般若波羅蜜.」.我於是處一切法中,生

無依止想,亦得無量諸三昧門,我住

是諸三昧,卽見十方諸佛,爲諸大衆

說般若波羅蜜.諸佛讚我言:「善哉,善

哉!善男子,我等本行菩薩道時,亦得

是諸三昧,住是諸三昧中,能成就諸

佛法.」.諸佛安慰示教我已,皆不復現.

我從諸三昧覺已,作是念:「諸佛從何

所來,去至何所?」.不知諸佛來去因緣

故,卽作是念:「曇無竭菩薩已曾供養

過去諸佛,深種善根,善學方便,必能

爲我說諸佛從何所來去至何所.惟

願大師,今當爲我說諸佛從何所來

去至何所,令我常得不離見佛.>.」.』

摩訶般若波羅蜜曇無竭品第二十八

爾時曇無竭菩薩語薩陁波崙菩薩

言:「善男子,諸佛無所從來,去無所

至.何以故?諸法如不動故,諸法如卽

是如來.善男子,無生無來,無去無

生卽是如來實際無來無去實際卽

是如來.空無來無去,空卽是如來.斷

無來無去,斷卽是如來.離無來無去,

離卽是如來.滅無來無去,滅卽是如

來.虛空性無來無去,虛空性卽是如

來.善男子,離是諸法,無有如來,是諸

法如,諸如來如,皆是一如無二無別.

善男子,是如唯一,無二無三,離諸數

無所有.善男子,譬如春末後月,日

中熱時,見野馬動,愚夫逐之,謂當得

水.善男子,於意云何?是水從何所來?

爲從東海來?南、西、北海來?」.薩陁波崙

白大師言:「焰中尚無有水,況有來處

去處?但是愚人,無有智故,於無水中

而生水想實無有水善男子若有人

以如來身色音聲,而生貪著,如是人

等分別諸佛有去來相,當知是等愚

癡無智,如無水中而生水想.何以故?

諸佛如來不應以色身見,諸佛如來

皆是法身故.善男子,諸法實相、無來

無去,諸佛如來,亦復如是.善男子,譬

如幻師幻作象兵、馬兵、車兵、步兵,無

來無去,當知諸佛無來無去,亦復如

是.善男子,如人夢中見有如來,若一

若二,若十若二十,若五十若百,若過

百數,覺已乃至不見有一如來.善男

子,於意云何?是諸如來從何所來,去

至何所?」.薩陁波崙白大師言:「夢無定

法,皆是虛妄.善男子,如來說一切法,

虛妄如夢.若人不知諸法虛妄如夢,

以色身名字語言章句,而生貪著,如

是人等分別諸佛而有來去,不知諸

法相故,若人於佛分別來去,當知是

人,凡夫無智,數受生死往來六道,離

般若波羅蜜,離於佛法.善男子,若能

如實知佛所說一切諸法虛妄如夢,

是人於法,則不分別,若來若去,若生

若滅,若不分別.是人則以諸法實相

而觀如來,若以法相,知如來者.是人

則不分別如來若來若去,若能如是

知諸法相,是人則行般若波羅蜜,近

阿耨多羅三藐三菩提,是名眞佛弟

子,不虛受人信施,是爲世界福田.善

男子,譬如海中種種珍寶,不從東方

來,南西北方、四維上下來,衆生福業,

因緣海,生此寶,非無因而有.諸寶滅

時,亦不至十方,以衆緣合則有,衆緣

滅則無.善男子,諸如來身,亦復如是,

無有定法,不從十方來,亦不無因而

有.以本行報生,衆緣合則有,衆緣滅

則無.善男子,譬如箜篌音聲,無所從

來,去無所至,屬衆因緣,有絃有槽有

棍,有人以手鼓之,衆緣合則有聲,是

聲不從絃出槽出棍出手出,衆緣合

則有聲,而無所從來,衆緣散則滅,而

無所至.善男子,諸如來身亦復如是,

屬衆因緣,無量福德之所成就,不從

一因緣一福德而生,亦不無因無緣

而有,以衆緣合則有,而無所從來,衆

緣散則滅,而去無所至.善男子,應當

如是觀諸如來來去之相,亦應如是

觀諸法相.善男子,汝若如是觀:「諸如來

及一切法,無來無去,無生無滅.」,必至

阿耨多羅三藐三菩提,亦得了達般

若波羅蜜方便.」.說是如來無來無去

法時,三千大千世界,地大震動,諸天

宮殿亦皆震動,諸魔宮殿,皆不復現.

三千大千世界草木華樹,悉皆傾向

曇無竭菩薩,諸樹皆出非時妙華.

提桓因及四天王,於虛空中,雨天名華、

天末栴檀,散曇無竭菩薩上,語薩陁

波崙菩薩言:「因仁者故,我等今日聞

第一義,一切世界所難値遇,貪身見

者,所不能及.」.爾時,薩陁波崙菩薩白

曇無竭菩薩:「何因緣故,地大震動?」.曇

無竭言:「以汝向問是諸如來,無來無

去,我答汝時,有八千人得無生法忍

八十那由他衆生發阿耨多羅三藐

三菩提心,八萬四千衆生遠塵離垢,

於諸法中得法眼淨.」.薩陁波崙菩薩

心卽歡喜,作是念:「我今則爲大得善

利,聞般若波羅蜜中無來無去,利益

如是無量衆生,我之善根已爲具足,

於阿耨多羅三藐三菩提,心無疑悔,

必當作佛.」.薩陁波崙聞法生歡喜因

緣,卽昇虛空,高七多羅樹,作是念:「我

今當以何物供養曇無竭菩薩?」.釋提

桓因知薩陁波崙心所念,卽以天曼

陁羅華,與薩陁波崙,作是言:「汝以是

花,供養曇無竭菩薩.善男子,我等應

助成汝,以汝因緣故,利益無量衆生.

善男子,如是之人,甚難得値,能爲一

切衆生故,於無量阿僧祇劫,往來生

死.」.爾時,薩陁波崙菩薩受釋提桓因

曼陁羅華,散曇無竭菩薩上,從虛空

下,頭面作禮,白大師言:「我從今日,以

身供給奉上大師.」.作是語已,合掌一

面立.爾時,長者女及五百侍女,白薩

陁波崙菩薩言:「我等今者,以身奉上,

持是善根因緣,當得如是善法,世世

常共供養諸佛,常相親近.」.薩陁波崙

菩薩報諸女言:「汝若以身與我.誠心

隨我行者.我當受汝.」.諸女白言:「我等

誠心以身奉上,當隨所行.」.爾時,薩陁

波崙菩薩與五百女人,幷諸寶物莊

嚴之具及五百乘車,奉上曇無竭菩

薩,白言大師:「以是五百女人奉給大

師,五百乘車隨意所用.」.爾時,釋提桓

因讚薩陁波崙菩薩言:「善哉,善哉!菩

薩摩訶薩應如是學一切捨法.菩薩

有是一切捨者,則能疾得阿耨多羅

三藐三菩提.諸菩薩爲聞般若波羅

蜜及方便故,應如汝今供養於師,過

去諸佛,本行菩薩道時,亦皆如汝住

是捨中,爲般若波羅蜜供養於師,爲

聞般若波羅蜜及方便故,得阿耨多

羅三藐三菩提.」.爾時,曇無竭菩薩欲

令薩陁波崙菩薩善根具足故,受五

百女人及五百乘車,受已還與薩陁

波崙,從坐而起,還入宮中,是時日沒.

薩陁波崙菩薩作是念:「我爲法來不應

坐臥.當以二事,若行若立,以待法師,

出宮說法.」.爾時,曇無竭菩薩七歲常

入菩薩無量三昧、無量般若波羅蜜

及方便,觀:「薩陁波崙菩薩,滿七歲中,

若行若立,離於睡眠,不念於欲,不念

美味,但念:「曇無竭菩薩何時當從禪

起?我當爲敷法座,曇無竭菩薩當坐

說法,我當掃灑令地淸淨,布種種華.」,

曇無竭菩薩當說般若波羅蜜及方

便時,長者女及五百女人,亦皆七歲

隨薩陁波崙菩薩所行之事.」爾時,薩

陁波崙菩薩聞空中聲言:「善男子,曇

無竭菩薩,卻後七日,從三昧起,當於

城中法座上,說法.薩陁波崙菩薩聞

空中聲,心大歡喜,與五百女人,欲爲曇

無竭菩薩,敷大法座.是時,諸女各脫

上衣以爲法座作是念曇無竭菩薩

當坐此座,說般若波羅蜜及方便.」.薩

陁波崙菩薩欲灑法座處地,求水不

得,惡魔隱蔽令水不現,作是念:「薩陁

波崙求水不得,或當憂悔心動變異,

善根不增,智慧不照.」.薩陁波崙,求水

不得卽作是念我當刺身出血以用

灑地.何以故?此中塵土坌於大師,我

今何用此身,此身不久必當壞敗,我

寧爲法以滅於身,終不空死.又我常

以五欲因緣,喪無數身,往來生死,未

曾得爲如是法也.」.薩陁波崙卽以利

刀周遍刺身,以血灑地,五百女人亦

效薩陁波崙菩薩,各各刺身以血灑

地.薩陁波崙菩薩及五百女人,乃至

一念無有異心,魔不能壞障其善根.

爾時,釋提桓因作是念:「未曾有也.薩

陁波崙菩薩愛法堅固,發大莊嚴,不

惜身命,深心趣於阿耨多羅三藐三

菩提,當得阿耨多羅三藐三菩提,度

脫無量衆生,生死苦惱.」.卽時,提桓

因變灑地血,爲天赤栴檀水,法座四

邊面,百由旬,天栴檀氣流布遍滿.

提桓因讚言:「善哉,善哉!善男子,汝精

進力,不可思議,愛法求法,最爲無上.

善男子,過去諸佛,亦皆如是,深心精

進,愛法求法,以此修集阿耨多羅三

藐三菩提.」.爾時,薩陁波崙作是念:「我

爲曇無竭菩薩,已敷法座,掃灑淸淨,

當於何所得好名華,莊嚴此地,曇無

竭菩薩,在座說法,當以供養?」.釋提桓

因,知薩陁波崙心所念,卽以三千石

天曼陁羅華,與薩陁波崙菩薩,作是

言:「善男子,取是曼陁羅華,莊嚴此地,

供養曇無竭菩薩.」.薩陁波崙菩薩受

此華已,以半散地,以半供養曇無竭

菩薩.爾時,曇無竭菩薩過七日已從

三昧起,與無量百千萬衆,恭敬圍繞,

趣法座所,坐法座上,說般若波羅蜜.

薩陁波崙見曇無竭菩薩,心大喜樂.

譬如比丘入第三禪,爾時,薩陁波崙

及五百女人,散華供養,頭面禮足,卻

坐一面.曇無竭菩薩因薩陁波崙,爲

大衆說言:「諸法等故,般若波羅蜜亦

等;諸法離故,般若波羅蜜亦離;諸法

不動故,般若波羅蜜亦不動;諸法無

念故般若波羅蜜亦無念諸法無畏

故,般若波羅蜜亦無畏;諸法一味故

般若波羅蜜亦一味;諸法無邊故,般

若波羅蜜亦無邊;諸法無生故,般若

波羅蜜亦無生;諸法無滅故,般若波

羅蜜亦無滅.如虛空無邊,般若波羅

蜜亦無邊;如大海無邊,般若波羅蜜

亦無邊;如須彌山莊嚴,般若波羅蜜

亦莊嚴;如虛空無分別,般若波羅蜜

亦無分別;色無邊故,般若波羅蜜亦

無邊;受、想、行、識無邊故,般若波羅蜜

無邊;地種無邊故,般若波羅蜜無邊;

水種、火種、風種、空種無邊故,般若波

羅蜜無邊;如金剛等故,般若波羅蜜

亦等;諸法無壞故,般若波羅蜜無壞.

諸法性不可得故,般若波羅蜜性不

可得;諸法無等故,般若波羅蜜無等;

諸法無所作故,般若波羅蜜無所作;

諸法不可思議故,般若波羅蜜不可

思議.」是時,薩陁波崙菩薩,卽於坐所,

得諸法等三昧、諸法離三昧、諸法不

動三昧、諸法無念三昧、諸法無畏三

昧、諸法一味三昧、諸法無邊三昧、諸

法無生三昧、諸法無滅三昧、虛空無

邊三昧、大海無邊三昧、須彌山莊嚴

三昧、如虛空無分別三昧、色無邊三昧、

受想行識無邊三昧、地種無邊三昧、

水種火種風種空種無邊三昧、如金

剛等三昧、諸法不壞三昧、諸法性不

可得三昧、諸法無等三昧、諸法無所

作三昧、諸法不可思議三昧,得如是

等六百萬三昧.」

摩訶般若波羅蜜囑累品第二十九

爾時,佛告須菩:「提薩陁波崙菩薩得

六百萬三昧門已,卽見十方如恒河

沙等世界諸佛,與大比丘衆,恭敬圍

繞,皆以是文字章句相貌,說般若波

羅蜜,如我今於此三千大千世界,與

諸大衆恭敬圍繞,以是文字章句相

貌,說般若波羅蜜.薩陁波崙從是已

後,多聞智慧不可思議,如大海水,世

世所生,不離諸佛,現在諸佛,常生其

所,一切衆難,皆悉得斷.須菩提,當知

是般若波羅蜜因緣,能具足菩薩道.

是故諸菩薩若欲得一切智慧,應當

信受般若波羅蜜,讀誦正憶念,如說

修行,廣爲人說,亦當了了書寫經卷,

供養恭敬尊重讚歎,華香、瓔珞、末香、

塗香、幡蓋、伎樂等,則是我教.」

爾時,佛告阿難:「於意云何?佛是汝大

師不?」「世尊,佛是我大師,如來是我大

師.」佛告阿難:「我是汝大師,汝是我弟

子.汝以身、口、意業,於今現在供養恭

敬尊重於我,我滅度後,汝當以是供

養恭敬尊重般若波羅蜜,第二、第三,

亦如是說.我以般若波羅蜜,囑累於

汝,愼莫忘失,莫作最後斷種人也.阿

難,隨爾所時,般若波羅蜜在世,當知

爾所時有佛在世說法.阿難,若有書

寫般若波羅蜜,受持讀誦正憶念,如

所說行,廣爲人說,供養恭敬尊重讚

歎華香乃至伎樂,當知是人,不離見

佛,不離聞法,常親近佛.」佛說般若波羅

蜜已,彌勒等諸菩薩摩訶薩,舍利弗、

須菩提、目揵連、摩訶迦葉等諸聲聞

衆,一切世閒,天、人、阿修羅等,聞佛所

說,歡喜信受.

小品般若經卷第十

己亥歲高麗國大藏都監奉勅彫造